Ahmed Mahloof, Minister of Youth and Sports | Mihaaru\nފުރަތަމަ ޑިވިޝަންގެ ކްލަބްތަކަށް ވެވުނު ވަރަކުން އެހީތެރިކަން ފޯރުކޮށްދެމުން އަންނަ ކަމަށާއި އެކަމަކު އަބަދު ސަރުކާރުން ނޫނީ އެފްއޭއެމުން ކްލަބްތަކަށް ފައިސާ ދީގެން އެހީވުމުގެ...\nމި އަހަރު ބާއްވަން ތާވަލުކޮށްފައިވާ ކުޅިވަރު މުބާރާތްތައް ބާއްވަން ބަލާއިރު މިހާރުގެ ހާލަތުގެ ގޮތުން ސުވާލު އުފެދޭ ކަމަށާއި ސިއްހީ ކަމާބެހޭ ފަރާތްތަކާ މަޝްވަރާކޮށް މުބާރާތްތައް...\nމިނިސްޓަރު މަހުލޫފް ދެ ވަނަ ފަހަރަށް ހޯމް ކަރަންޓީނަށް\nޔޫތު މިނިސްޓަރު އަހުމަދު މަހުލޫފު ދިރިއުޅުއްވާ އިމާރާތުގައި އުޅޭ މީހަކު، ކޮވިޑް-19 މީހަކު ޕޮޒިޓިވްވުމުން، ދެ ވަނަ ފަހަރަށް މަހްލޫފް ކަރަންޓީންވާން ޖެހިވަޑައިގެންފި އެވެ.\nއައިއޯއައިޖީގެ ތައްޔާރީތަކަށް ބޮޑު ގޮންޖެހުމެއް\nއިންޑިއަން އޯޝަން އައިލެންޑް ގޭމްސް (އައިއޯއައިޖީ) 2023 ވަނަ އަހަރު ރާއްޖޭގައި ބާއްވަން ކުރާ މަސައްކަތުގައި ކުރިއަށްދާން ބަލާއިރު ކޮވިޑް-19 ގެ ސަބަބުން ކުރިމަތިވެފައިމިވާ ހާލަތުގެ ސަބަބުން ބޮޑު ގޮންޖެހުންތަކާ ކުރިމަތިލާން ޖެހިފައިވާ ކަމަށް ސްޕޯޓްސް މިނިސްޓަރު އަހުމަދު މަހުލޫފް ވިދާޅުވެއްޖެ އެވެ.\nއެލަވަންސް ނުދެވެނީ ޕްރެކްޓިސްތައް ނޯންނާތީ\nގައުމީ ޓީމުތަކުގެ ކުޅުންތެރިންނަށް ދެނީ މުސާރައެއް ނޫން ކަމަށާއި އެއީ އެލަވަންސެއް ކަމަށާއި، އެ ފައިސާ މިވަގުތު ނުދެވެނީ ޕްރެކްޓިސްތައް ނޯންނާތީ ކަމަށް ސްޕޯޓްސް މިނިސްޓަރު...\nވޮލެންޓިއަރުން ކަދުރު ބެހީ ފަގީރުންނަށް އެކަނި\nސައުދީ އަރަބިޔާއިން ރާއްޖެ އަށް ހަދިޔާކުރި ކަދުރުގެ ތެރެއިން ޔޫތު މިނިސްޓްރީގެ ވޮލެންޓިއަރުން ބަހާފައިވަނީ ފަގީރުންގެ ގޮތުގައި ތިބި މީހުންނަށް އެކަނި ކަމަށް ޔޫތު މިނިސްޓަރު...\nދެ މިނިސްޓަރަކު ކޮންޓެކްޓުންނަށް ވެ އައިސޮލޭޝަންގައި\nކޮވިޑް-19 އަށް ޕޮޒިޓިވް ވި ބައެއްގެ ސެކަންޑަރީ ކޮންޓެކްޓުންނަށް ވުމުން ދެ މިނިސްޓަރަކު ވެސް އައިސޮލޭޓް ވެވަޑައިގެންފި އެވެ.\nޔޫތު މިނިސްޓަރު އަހުމަދު މަހްލޫފް އިސްކޮށް ހުންނަވައިގެން ޑެލިވަރީ ކުރުމުގައި ހަރަކާތްތެރިވި ވޮލަންޓިއަރުންގެ ގްރޫޕުން މަަސައްކަތްކޮށްދިން، އިހުސާން ފިހާރައިގެ ދެ މުވައްޒަފަކު...\nމަހުލޫފްގެ ރައްދު: ސަމާލުކަން ހޯދަންވީ ސަބަބެއް ނެތް\nކޮރޯނާ ވައިރަހާ ހެދި މާލެ ލޮކްޑައުންކުރުމުން، ގޭގެއަށް ޑެލިވަރީކޮށްދޭން، ޔޫތު މިނިސްޓަރު އަހުމަދު މަހުލޫފް ނުކުންނެވުމުން ގިނަ ބައެއްގެ ލޮލުގައި އެކަން އަޅައިގަތެވެ. މިނިސްޓަރުގެ...\nމިނިސްޓަރު މަހްލޫފް ވެސް މުދާ އުފުލުމުގައި\nމާލޭގެ ފިހާރަތަކުގެ މުދާ ޑެލިވަރީކޮށްދިނުމަށް ވޮލަންޓިއަކުރި މީހުންނާ އެކު ޔޫތު މިނިސްޓަރ އަހްމަދު މަހްލޫފް މަސައްކަތަށް ނުކުންނަވައިފި އެވެ.\nޑެލިވަރީކޮށްދޭން 300އަށް ވުރެ ގިނަ ވޮލަންޓިއަރުން\nކޮވިޑް-19 އާއްމުންގެ ތެރޭގައި ފެތުރުމާ ގުޅިގެން މާލެ ލޮކްޑައުންކޮށްފައިވާތީ ފިހާރަތަކުން އާއްމުންނަށް ބޭނުންވާ މުދާ ޑެލިވަރީކޮށްދޭން ވޮލަންޓިއަރުންގެ ގޮތުގައި ހަރަކާތްތެރިވާން 300...\nFebruary 09, 2020 30\n"ހަސަދަވެރިނުވޭ": މަހުލޫފުގެ ހަމަލާތަކެއް ޒުވާނުންނަށް\nޓޭބަލް ޓެނިސް ތަރި ފާތިމަތު ދީމާ އަލީ، ގައުމީ ޓީމުގެ މުސާރަ އާއި އިނާމް ފައިސާ އިން ފްލެޓެއް ގަތް ވާހަކަ ސްޕޯޓްސް މިނިސްޓަރު އަހުމަދު މަހުލޫފު އިއްޔެ ޓްވީޓަކުން އިއުލާންކުރެއްވުމާ އެކު ދެމިގަތީ މަރުހަބާގެ އޮއިވަރެވެ. މަހުލޫފު ވިދާޅުވި ގޮތުގައި ރައީސް އިބްރާހިމް މުހައްމަދު ސޯލިހުގެ ސަރުކާރުން ގައުމީ ޓީމުގެ ކުޅުންތެރިންގެ މުސާރަ...


Hurihaa Faraathakunves Moosumah Varah Bodah Samaaluvey: Met Office | Fenvaru Online\nމޫސުމް: ހުރިހައި ފަރާތްތަކުން މޫސުމަށް ސަމާލުވުމަށް އިލްތިމާސްކުރައްވައިފި\n06:41 - 12 މެއި 2020 -0ކޮމެންޓް\nރާއްޖެއަށް ކުރަމުން މިދާ ވިއްސާރައިގައި މި ހަފްތާގެ ކުރިއަށް އޮތް ދުވަސްތަކުގައި ރާއްޖޭގެ ބޮޑުބަޔަކަށް ވިއްސާރަ ކުރާނެ ކަމަށާއި ދެކުނާއި މެދުރާއްޖެތެރޭގެ ކަނޑުތައް ގަދަވާނެކަމަށް ލަފާކުރެވޭތީ ހުރިހައި ފަރާތްތަކުންވެސް މޫސުމަށް ސަމާލުވުމަށް މޫސުމާއިބެހޭ ޤައުމީ އިދާއިން އިލްތިމާސްކުރައްވައިފި އެވެ.\nމޫސުމާއިބެހޭ ޤަމުމީ އިދާރާއިން ވިދާޅުވީ ރާއްޖޭގެ ބޮޑުބަޔަކަށް ވިއްސާރަ ކުރާނެކަމަށާއި، އަދި ބައެއް ރަށްތަކަށް ގުގުރުމާއެކު ބޯކޮށް ވާރޭވެހުން އެކަށީގެންވާކަމުގަ އެވެ."ހުޅަނގާއި ހުޅަނގުއުތުރުން، ދެކުުނުގެ އަތޮޅުތަކަށް ގަޑިއަކު 15 މޭލާއި 25 މޭލާ ދެމެދުގެ ބާރުމިނުގައި ވައިޖެހޭނެ، އެހެންހިސާބުތަކަށް ގަޑިއަކު 8 މޭލާއި 18 މޭލާ ދެމެދުގެ ބާރުމިނުގައި ވައި ޖެހޭނެ. އަދި ވިލާގަނޑުގައި ގަޑިއަކު ގާތްގަނޑަކަށް 45 މޭލަށް ވައި ގަދަވުން އެކަށީގެން ވޭ." މޫސުމާއިބެހޭ ޤައުމީ އިދާރާއިން ވިދާޅުވި އެވެ.\nދެކުނު އަތޮޅުތަކުގެ ކަނޑުތައް ގަދަވާނެކަމަށާއި އަދި އެހެން ހިސާބުތަކުގައި އާދައިގެވަރަކަށް ގަދަވެފައި ވިލާގަނޑުގައި ގަދަވާނެކަމަށްވެސް އެ އިދާރާއިން ވިދާޅުވި އެވެ.\nމޫސުމާއިބެހޭ ޤަމުމީ އިދާރާއިން ވިދާޅުވީ ދިޔަވަރު ބޮޑުވާ ގަޑިތަކުގައި ބައެއް ރަށްތަކަށް އުދައިގެ އަސަރު ކުރުން އެކަށީގެންވާ ކަމުގަ އެވެ.\nރާއްޖޭގެ އިރުއުތުރުގައި އުފެދިފައިވާ ކޮޅިގަނޑުގެ ސަބަބުން އަތޮޅުތަކަށް ގިނައަދަދަކަށް ބޯވިއްސާރަވިލާ އަރަމުންދާކަމަށާއި، ރާއްޖޭގެ ދެކުނުގައި އުފެދިފައިވާ ލޯޕްރެޝަރ ޓްރަފްގެ ސަބަބުން އެ ސަރަހައްދުގައި ގިނަޢަދަދަކަށް ވިއްސާރަވިލާ އުފެދެމުންދާ ކަމަށް ވެސް އެ އިދާރާއިން ވިދާޅުވި އެވެ.\nމިދުވަސްވަރަކީ އާންމުގޮތެއްގައި ރާއްޖެއަށް ހުޅަނގުމޫސުމުގެ ވިއްސާރަކުރަން ފަށާދުވަސްވަރުވެސް ކަމަށްވާތީ މި ހަފްތާގެ ދުވަސްތަކުގައި ރާއްޖޭގެ ބޮޑުބަޔަކަށް ވިއްސާރަ ކުރަމުންދާނެ ކަމަށް ލަފާކުރެވޭ ކަމަށްވެސް އެ އިދާރާއިން ވިދާޅުވި އެވެ.\nމިވިއްސާރައިގައި ގުގުރުމާއެކު ބޯކޮށް ވާރޭވެހުމުގެ އިތުރުން، ޚާއްޞަކޮށް ދެކުނާއި މެދުރާއްޖެތެރޭގައި އާންމުވައި ގަދަވެ، ކަނޑުތައް އާންމުގޮތެއްގައި ގަދަވުމުގެ ފުރުސަތު ބޮޑެވެ. ވިމާ އާންމުކޮށް ހުރިހާ ފާރާތްތަކުން މޫސުމަށް ވަރަށްބޮޑަށް ސަމާލުވުމަށް މޫސުމާއިބެހޭ ޤައުމީ އިދާރާއިން ވަނީ އިލްތިމާސްކުރައްވާފަ އެވެ.\nމޫސުންމޫސުމާއި ބެހޭ ގައުމީ އިދާރާ\nބޮޑުތިލަދުންމައްޗަށް އޮރެންޖް އެލާޓް ނެރެފި\nއުތުރުގެ7އަތޮޅަކަށް ޔެލޯ އެލާޓް ނެރެފި\nރާއްޖޭގެ ބޮޑު ބަޔަކަށް ވައިޓް އެލާޓް\nރާއްޖޭގެ ބޮޑުބަޔަކަށް ވައިޓް އެލާޓް ނެރެފި\nމިހާރު އުނގޫފާރު ރީޖަނަލް ހޮސްޕިޓަލުން ކޮވިޑަށް ޓެސްޓު ކުރެވޭނެ\nއިންޑިޔާގެ ކަޅު ބާޒާރުގައި ކޮވިޑްގެ ފަރުވާ!\nތިލަފުށީ ގުދަނުގައި އަދިވެސް ދޭތެރެ ދޭތެރެއިން އަލިފާން ރޯވަމުން އެބަދޭ: އެމްއެންޑީއެފް\nތޭރަ ފަޅުވެރިންނާއެކު ކަނޑުމައްޗަށް ދޯންޏެއް ބިންދައިގެން ގޮސްފި


"Duper Fifteen" Malhi Futsal Challenge: Bong Bois Athun The Goalhi Ah Molheh - Vaguthu\n"ޑުޕަ ފިފްޓީން" މަޅި ފުޓްސަލް ޗެލެންޖް: ބޮންގް ބޮއިސް އަތުން ދަ ގޯޅިއަށް މޮޅެއް\nބޮންގް ބޮއިސް އާޢި ގޯޅި ބައްދަލުކުރި މެޗުގެ ތެރެއިން\nމަޅި މޯލްޑިވްސް އިން އިންތިޒާމުކޮށްގެން ކުޑަހެންވޭރާއި މަސްއޮޑި ސްޕޯޓްސް ކުލަބް ގުޅިގެން މިހާރު ކުރިޔަށްގެންދާ "ޑުޕަ ފިފްޓީން" މަޅި ފުޓްސަލް ޗެލެންޖުގައި ބޮންގް ބޮއިސް އަތުން ދަ ގޯޅި ސްޕޯޓްސް ކުލަބް މޮޅެއް ހޯދައިފިއެވެ.\nމުބާރާތުގެ ގްރޫޕް ސީގައި ބޮންގް ބޮއިސްއާއި ވާދަކޮށް ދަ ގޯޅި މި މެޗު ކާމިޔާބުކޮށްފައިވަނީ 3-2 ގެ ނަތީޖާއަކުންނެވެ. މިއީ މި މުބާރާތުގައި ދަ ގޯޅި ޓީމުގެ ފުރަތަމަ މޮޅެވެ.\nދަ ގޯޅި އަދި ބޮންގް ބޮއިސް ކުޅުނު ފުރަތަމަ މެޗުން ވީ ބައްޔެވެ. ބޮންގް ބޮއިސް ކުޅުނު ފުރަތަމަ މެޗުން ބަލިވީ ވީކޭ އާއި ވާދަކޮށް 3-2 ގެ ނަތީޖާއަކުންނެވެ. އަދި ދަ ގޯޅި ސްޕޯޓްސް ކުލަބް ބަލިވެފައިވަނީ ސްކޮޑްރާ ސްޕޯޓްސް ކުލަބާއި ވާދަކޮށް 3-1 ގެ ނަތީޖާއަކުންނެވެ.\nމި ދެޓީމުން ވެސް ކުޅުނު ފުރަތަމަ މެޗުން ވީ ބައްޔެވެ. އެގޮތުން ވީކޭ އަތުން ބޮންގް ބޯއީސް ބަލިވީ 3-2ގެ ނަތީޖާއަކުންނެވެ. އަދި ސްކޮޑްރާ އަތުން ދަ ގޯޅި ބަލިވީ 3-1ގެ ނަތީޖާއަކުންނެވެ.\nމެޗުގައި ދަ ގޯޅީގެ މުއާޒް އަލީގެ ފަރާތުން ދެގޯލް ފެނިގެން ދިޔައިރު ދެން އެޓީމުން ގޯލް ޖެހީ އިބްރާހިމް މާޒް ސައީދެވެ. އަދި ބޮންގް ބޯއީސްގެ ގޯލްތައް މި މެޗުގައި ޖެހީ ތޯއިފް އަބްދުލްރައްޒާގާއި އަބްދުﷲ ނާސިފެވެ.\nމި މެޗުގައި މޮޅު ކުޅުންތެރިއަކަށް ހޮވުނީ ދަ ގޯޅިއަށް ދެ ގޯލް ކާމިޔާބު ކޮށްދިން މުއާޒް އަލީއެވެ.


Samaasaa Adhabu | MTCC's Blog\n01 މާރިޗު 2009 11 ޚިޔާލުތައް\nby emptycc in Complains, Thoughts Tags: hr, management, restructure, strategy\nސަމާސާ އަދަބުގެތެރެއިން- ސަރުދާރުގެ ކާށި ބެހުން\nއަތްދަށު ސަރުދާރު: ސަރުދާރު ކޮބަ އަހަނަށް އޮތީ ކޯޗެއްތަ ބަލަ މިފަހަރު ރުކުގައި އެޅި އެންމެ ހަތްކާށިތެރެއިން އެއްކާށި ލިބިއްޖެއެއްނު\nސަރުދާރު: ހިފަންވީނު އެކޮޅުގައި އެއޮތް ބޮޑު ކުރުނބާ ގައި\nއަތްދަށު ސަރުދާރު: ނޫން ނޫން ތިއީ މާބޮޑު ކުރުނބައެއް، އެތަނުން ކުޑަ ކުރުނބައެއް ގެނޭ. (އިތުރަށް ވިދާލުވުމަށް)\nސަރުދާރު: މައްސަލައެއް ނޯންނާނެ، އެކަމަކު ޖެހޭނީ ކުޑަކޮށް ބޮޑު ސަރުދާރާއި ވާހަކަދައްކާލަން، ބޮޑު ސަރުދާރުވެސް ހުރީ ވަރަށް ވަރަށް ގަޔާވެފަ\nއަތް ދަށު ސަރުދާރު: ދެން ކިހިނެތް ހަދާނީ މިއޮތް ދެ ކުރުބާއަށް\nސަރުދާރު: ތިއީއެއްވެސް ކަމެއްނޫން، ހާސްނުވާ ކޮންމެވެސް ބަޔަކަށް ދޭނީ، އަމިއްލައަށް އެދިގެން އައިސް އަހަރެމެން ބުނާގޮތަކަށް ކަންތައްތައް ކުރަން އެއްބަސްވާ ފަރާތަކަށް ބަހާލާނީ، އެއުޅެނީނު ކަރަތަކުގައިވެސް ކިޔަވަން ކުދިންކޮޅެއް ވަރަށް އަވަހަށް އަންނާނެ، އެކުދިންކޮޅު އަންނަންދެން ބެހެއްޓިދާނެނު، މީޙަކުނުވެއްޖިއްޔާ\nއަތްދަށު ސަރުދާރު: ކިހިނެތް ހަދާނީ މަލިކުންނާއި ކަރައިން ކިޔައިގެން އައިސް މިހާރުތިބި ކުދިންކޮޅަށް\nސަރުދާރު: ހާސްނުވޭ، އަހަރެމެންނަށް މިތިބީ ސަރުދާރުކަން ލިބިފައެއްނު.\nއަތްދަށު ސަރުދާރު: އޭ އެއްކަލަ ކާށި ހެހެން ގެންގުޅޭ ސޮރަށް ހަނދާނީ ކިހިނެތް، އެއީ ކަރައިން ކާށި ހެހެމާއި ގުޅޭ ކޯހެއްވެސް ހަދައިފައި ހުރި ސޮރެއްނު\nސަރުދާރު: ބަލަ އަތްދަށު ސަރުދާރާ ހާސްނުވެބަލަ، އެސޮރު ހައްދާލަން ވަރަން ފަސޭހަވާނެ، އުދަގޫ ބޮޑުވެއްޖިއްޔާ ފޮނުވާލާނީ ތިލަފަޅުގައި ހަދާފައިހުރި ފެކްޓަރީއަށް\nPrevious Are we falling behind? Next The Music Continues …\nމާރިޗު 01, 2009 @ 17:44:40\nMTCC ga kanthahh thahh vaane gadha baarun, varahh kerigen . Dhe jeebahh aihh jahaafa, thimanna varehh nethey kiya mun hingi akas kanthahh tha kehh nuvaane. Saru dhaaru bahaa kaashi keekuran ehen echiech ves libey nee eyga hifaane varu huregennun. Varahh bunaane thimanna ahh ves hifey nee nikan dheebala shey. Bolahh veru neema reechehh nuvaane.\nމާރިޗު 02, 2009 @ 15:14:22\nkerigeneh nun dho. abduves gai rahumaiterinna bodu gondi dheyne konme thakuves university dropout kuriyas nuni nukiyava huttas.\nމާރިޗު 01, 2009 @ 11:52:50\nDO you know MTCC staff turnover…\n1-Jan-08\tTO\t25-Feb-09\nStatus\tStaff\tStaff/week\nTerminated\t122\t2.03\nResigned\t127\t2.11\nEmployed\t199\t3.31\nTransferred\t36\t0.60\nPromoted\t74\t1.23\nWhen 249 left the company 199 was employed in last 421 day\nIt was noted some staff has been transfered or promoted more than once during in 2008.Mee thi gothah kaashi behun kamah ve dhaane dho!\nPlease note that these are nformation appeard in the intranet..\nމާރިޗު 01, 2009 @ 13:05:44\nއެހެނވެއްޖިއްޔާ ކޮންމެ ދެދުވަހަކުން މުއައްޒަފެއް އެމްޓީސީސީ ދޫކޮށް އެބަދޭ ކޮންމެ ދެދުވަހަކުން މުވައްޒަފަކު އެބަވައްދާ މިއީ ކީއްވެގެންބާ އެޗްއާރުން މިކަމާއިމެދު ފުނަކޮށްވިސްނުން ބުއްދިވެރި\nމާރިޗު 01, 2009 @ 20:23:47\ncan you check which dep got most of the people resigned and terminated? I bet you it will be TSD and Contracting? Something Wrong with these Dep heads or seniors?\nމާރިޗު 01, 2009 @ 11:43:27\nMiee kon baehbaa, Sarudhaarakee kaakubaa, hama ragalhavah ves MTCC ge kan thah thah huri goi dhoa?\nމާރިޗު 01, 2009 @ 13:04:28\nmtcc .higanee baraabaru higanvaagothah miulhy starfun higan nuegigen\nulhenee,kiehthavaanee konpeneegai laarinetheeyaa chandhaanagaigen kun\nfunyah laarikolheh dhineeya,Naseembe yahves kameh kuran nukerigen u\nlhenee laarinetheemayoo jinni habarudheyoo.\nމާރިޗު 01, 2009 @ 13:12:03\n2 SUPARVAIZARUN KALEY DHEMEEHUN RASMEEGADEEGAI MASBAANAA KAMAH\nJINNI HABARUDHEEFI ,ADHI GAY GOTHAH AY HALAAKU KOH LAAFAI DHIYA KAMAH VES HABARULIBEY ,VEEMAA MEEGEFAHUN THIGOTHAH ULHEY IRU KUDA KONVISNAALAIGENULHEN NASEY HAY THERIVAMEVE (JINNI)\nމާރިޗު 01, 2009 @ 11:10:30\nMee MTCC Contrecting Deprtmentaa Var gulun huri Samaasaa Adabuegye eyheynas Hageegatehy. Mee Ga H Shm, Sha & Mus Nuhimenu ey nudaany, Thlia faliga huri factryaFonucvaalan eyhera bUnanee Nukiyavaa Project Enginer (Mihaaru Eheli Manager)\nމާރިޗު 01, 2009 @ 20:29:52\nޝ ބޭރުކުރަންވީ ކޮންޓުރެކްޓިން ރަނގަޅުކުރަންޏާ. އޭނައަށް ހީވަނީ މީ އޭނަގެގެހެން. އޭނައަކީ އަމިއްލައެދުންބޮޑު، މީހުންނާނުގުޅޭ ބޮޑާމީހެއް.\nމާރިޗު 01, 2009 @ 09:31:45\nސަރުދާރު ތިހަމަ ބުނަނީ ރަނގަޅުވާހަކައެއް. ކުރިންވެސް މިހާރުވެސް ބޮޑެތިވަޒީފާތަށް ދެނީ އެއްބަޔަކަށް. ކިޔަވައިގެންއައިސްތިބޭ މީހުން މަސައްކަތްކުރަންޖެހެނީ ފާސްނުވެގެން އަނބުރާއައިސްތިބި ބައެއްގެދަށުންނާ ޕާރޓީގެސަބަބުން ގޮނޑިލިބިފައި ތިބޭމީހުންގެދަށުން.


Kureege Uhthama Fandiyaaraai Naib raeesunnah inaayai libey2bill...\nކުރީގެ އުއްތަމަ ފަނޑިޔާރާއި ނައިބު ރައީސުންނަށް އިނާޔަތް ލިބޭ ދެ ބިލް ތަސްދީގެއް ނުކުރެއްވި\nނައިބު ރައީސުންނަށް އިނާޔަތްދޭ ބިލް ވެސް ތަސްދީގް ނުކުރައްވާ ވަނީ ފޮނުވާލައްވާފައި\nފަނޑިޔާރުންނަށް އިނާޔަތް ދިނުމާ ބެހޭ ބިލް އަނބުރާ ފޮނުވާލެއްވީ ގާނޫނު އަސާސީގެ 75 ވަނަ މާއްދާއާ ޚިލާފް ވާތީ\nކ. މާލެ 14 މެއި 2019 | އަންގާރަ 20:07 6,337\nކުރީގެ އުއްތަމަ ފަނޑިޔާރު މުހައްމަދު ރަޝީދު އިބްރާހީމް - ސަން\nކުރީގެ އުއްތަމަ ފަނޑިޔާރު މުހައްމަދު ރަޝީދު އިބްރާހިމަށް އިނާޔަތް ލިބޭ ގޮތަށާއި ކުރީގެ ނައިބު ރައީސުންނަށް އިނާޔަތް ދޭން ރައްޔިތުންގެ މަޖިލީހުން ފާސްކުރި ބިލް ރައީސުލް ޖުމްހޫރިއްޔާ އިބްރާހިމް މުހައްމަދު ސޯލިހު ތަސްދީގް ނުކުރައްވާ އަނބުރާ މަޖިލީހަށް ފޮނުވާލައްވައިފިއެވެ.\nރައީސް އޮފީހުގެ ތަރުޖަމާން އިބްރާހިމް ހޫދު "ރާއްޖެ އެމްވީ" އަށް ވިދާޅުވީ ފަނޑިޔާރުންނަށް އިނާޔަތް ދިނުމާ ބެހޭ ބިލް ރައީސް އަނބުރާ ފޮނުވާލެއްވީ ގާނޫނު އަސާސީގެ 75 ވަނަ މާއްދާއާ ޚިލާފްވާތީ ކަމަށެވެ.\nގާނޫނު އަސާސީގެ 75 ވަނަ މާއްދާގައި އޮންނަނީ ރައްޔިތުންގެ މަޖިލީހުގެ މެމްބަރުން އަމަލުކުރަންޖެހޭ ގޮތެވެ. އެ މާއްދާގައި ބުނެފައި ވަނީ ރައްޔިތުންގެ މަޖިލީހުގެ މެމްބަރުން އަމަލުކުރަން ވާނީ ގައުމީ މަސްލަހަތާއި ރައްޔިތުންގެ ލާބަ އާއި މަންފާ އަށް އިސްކަންދީގެން ކަމަށެވެ. އެއްވެސް މެމްބަރަކު އެ މީހެއްގެ ނުވަތަ އެ މީހަކާ ޚާއްސަ ގުޅުމެއް އޮތް އެހެން މީހެއްގެ ވެސް ޒާތީ މަސްލަހަތެއް ކުރިއެރުވުމަށް މަގާމުގެ ބޭނުންކޮށްގެން ނުވާނެ ކަމަށާއި އިންތިޚާބުވީ ދާއިރާތައް ތަމްސީލް ކުރުމުގައި މުޅި ގައުމާއި ހުރިހާ ރައްޔިތުންގެ ލާބަ އާއި މަންފާ އަށް ރިއާޔަތްކުރުމަށް އެ މާއްދާގައި ވެއެވެ.\nކުރީގެ އުއްތަމަ ފަނޑިޔާރު ރަޝީދަށް އިނާޔަތް ދޭން ހުށަހެޅި ބިލް މަޖިލީހުން ފާސްކޮށްފައި ވަނީ 29 އެޕްރީލްގައި އޮތް ޖަލްސާގައެވެ. މި ބިލް މަޖިލީހަށް ހުށަހެޅުއްވީ ވިލުފުށީ ދާއިރާގެ މެމްބަރު ރިޔާޒް ރަޝީދެވެ. މި ބިލް ފާހަގަ ވެފައި ވަނީ މަޖިލީހަށް ހުށަހެޅުނު ހިސާބުން ފެށިގެންގޮސް، ކޮމިޓީ މަރުހަލާއިން ވެސް އަވަސް އަރުވާލައިގެން ދިރާސާކޮށް ނިންމާފައިވާ ބިލެއްގެ ގޮތުގައެވެ. މި ބިލް މަޖިލީހުން ފާސްކުރުމުން، ގިނަ ބަޔަކު ސޯޝަލް މީޑިޔާގައި ވަނީ ބިލް ތަސްދީގު ނުކުރުމަށް ރައީސް ސޯލިހަށް ގޮވާލައްވާފައެވެ.\nމި ބިލްގެ އިތުރުން 18 ވަނަ މަޖިލިސް ނިމުމުގެ ކުރިން މަޖިލީހުން ފާސްކުރި ނައިބު ރައީސުންނަށް އިނާޔަތާއި ރައްކާތެރިކަންދޭންޖެހޭ ބިލް ވެސް ތަސްދީގުނުކުރައްވައި ރައީސް ވަނީ އަނބުރާ މަޖިލީހަށް ފޮނުވާލައްވާފައެވެ.\nހޫދު ވިދާޅުވީ ރައީސް އެ ބިލް ތަސްދީގުނުކުރައްވައި އަނބުރާ ފޮނުވާލެއްވީ ނައިބު ރައީސުންނަށް އިނާޔަތްދޭންޖެހޭނެ ކަމަށް ބުނާ ބާބެއް ގާނޫނު އަސާސީގައި ހިމަނާފައި ނެތުމުން ކަމަށެވެ. ހޫދު ވިދާޅުވީ ބިލް އަނބުރާ ފޮނުވާލި އަނެއް ސަބަބަކީ ހިދުމަތް ކުރި މުއްދަތު ކަނޑައަޅާފައި ނެތުން ކަމަށެވެ. މިސާލެއްގެ ގޮތުން ހޫދު ވިދާޅުވީ ދެ މަހަށް ނައިބު ރައީސްކަން ކުރެއްވިޔަސް އިނާޔަތް ދޭންޖެހޭ ގޮތަށް ބިލް އޮތުން ކަމަށެވެ. ނައިބު ރައީސް ކަން ކުރެއްވި ބޭފުޅުންނަށް ރައްކާތެރިކަން ދިނުމުގެ ބިލް މަޖިލީހަށް ހުށަހެޅުއްވީ އޭދަފުށީ ދާއިރާގެ މެމްބަރު އަހްމަދު ސަލީމް (ރެޑްވޭވް ސަލީމް) އެވެ.\nނައިބު ރައީސުންނަށް އިނާޔަތާއި ރައްކާތެރިކަން ދޭން ހުށަހެޅި ބިލްގައި ވަނީ ނައިބު ރައީސްކަން ކޮށްފައިވާ ފަރާތަކަށް ޑިޕްލޮމެޓިކް ޕާސްޕޯޓާއި، ވީ އައިޕީގެ އިތުރުން، ބޭނުންވެއްޖެ ނަމަ ސެކިއުރިޓީ ވެސް ފޯރުކޮށްދޭންޖެހޭނެ ކަމަށެވެ. މީގެ އިތުރުން ސަރުކާރުން ކަނޑައަޅާ ގޮތެއްގެ މަތިން ބޭސްފަރުވާގެ ހިދުމަތް ފޯރުކޮށްދޭންޖެހޭނެ ކަމަށް ބިލްގައި ބުނެފައި ވެއެވެ. ބިލްގައި ބުނެފައި ވަނީ ޖިނާއީ ކުށެއް ސާބިތުވެފައިވާ އެއްވެސް ފަރާތަކަށް އިނާޔަތާއި ރައްކާތެރިކަން ނުލިބޭނެ ކަމަށެވެ.


Maldives Media Council Secretariat - Maldives Media Council\nމޯލްޑިވްސް މީޑިއާ ކައުންސިލުގެ އިދާރީ އޮނިގަނޑު\nމެނޭޖްމަންޓް ސާރވިސަސް ޑިވިޝަން\n· އިދާރާ ހިންގުމަށް ކުރަންޖެހޭ އެންމެހާ މަސައްކަތްތައް ރާވާ ހިންގުން\n· އިދާރީ ހިންގުމަށް އަދި ކައުންސިލް މެދުވެރިކޮށް ހިންގާ އެކިއެކި ޕްރޮގްރާމްތަކަށް ހޯދަން ޖެހޭ ތަކެތި ހޯދުމާއެކު އެމަސައްކަތް ރާވައި ހިންގޭނެ އިންތިޒާމްތައް ހަމަޖެއްސުން.\n· ފިނޭންސް މިނިސްޓްރީން ކަނޑައަޅާ އުޞޫލަކުން ކުރިއަށް އޮންނަ އަހަރުގެ އަންދާޒާ ބަޖެޓް ތައްޔާރުކުރުން އެކުލަވާލައި ކައުންސިލްގެ ބަޖެޓްއިން ފައިސާގެ މުޢާމަލާތް މާލިއްޔަތު ޤާނޫނާއި، ޤަވާއިދުގެ ތެރެއިން ކުރުން\n· ޕްރޮކިއުމެންޓްގެ އެންމެހާ މަސައްކަތްތައް ބަލަހައްޓައި ބިޑް ކޮމެޓީގެ އެއްމެހާކަންތައް މާލިއްޔަތު ޤާނޫނާއި، ޤަވާއިދާ އެއްގޮތަށް ކުރުން\n· ކައުންސިލްގެ އިންފްރާ ސްޓްރަކްޗަރގެ އެންމެހާ މަސައްކަތްތައް ކުރުން\n· ކުރިއަރަމުންދާ ޓެކްނޮލޮޖީގެ އެހީތެރިކަމާއެކު އައިޓީގެ މަސައްކަތްތައް ކުރުން މިގޮތުން ނެޓްވާކް އެޅުމާއި، ނެޓްވޯރކް ބަލަހައްޓައި، މަސައްކަތް ހަލުވިކަމާއެކު ކުރިއަށް ގެންދިއުމަށް ބޭނުންވާ އިންޓަނެޓްގެ ޚިދުމަށް ފޯރުކޮށްދީ ސިސްޓަމްތައް ހޯދައިދިނުން\n§ ކައުންސިލްގެ ކައުންޓަރަށް އެކި ޚިދުމަތްތައް ހޯދުމަށް ޙާޟިރުވާ ފަރާތްތަކަށް މަޢުލޫމާތުދީ، އެކި ސެކްޝަންތަކަށް ގުޅުވައިދޭންޖެހޭ ފަރާތްތައް ސެކްޝަންތަކާ ގުޅުވައިދިނުމާއި، ކައުންސިލަށް ލިބޭ އެންމެހާ ސިޓީ، މައްސަލަފޯމް އަދި އެހެނިހެން ލިޔުންތައް ސްކޭންކޮށް ސިސްޓަމްއަށް އެންޓަރ ކުރުން\n§ އޮފީސްތަކަށާއި އެކިއެކި ފަރާތްތަކަށް ފޮނުވަންޖެހޭ ތަކެތި ފޮނުވުން\n§ ކައުންސިލުގެ މުވައްޒަފުންނަށް ވަޒީފާދިނުމާއި ވަޒީފާއިން ވަކިވުމާއި، އަދި އެހެނިހެން މުވަޒަފުންނާއި ބެހޭ އެންމެހާ މަސައްކަތްތައް ކުރުން\n§ މުވައްޒަފުންގެ ޙާޟިރީއާއި އެހެނިހެން ރެކޯޑްތައް ފައިލްކޮށް ބެލެހެއްޓުމުގެ ހުރިހާ މަސައްކަތެއް ކުރުން\n§ މާލިއްޔަތު ޤަވާއިދާއި ޤާނޫނާއި އެއްގޮތަށް ކައުންސިލުގެ އިންވެންޓްރީ އާއި ސްޓޮކް ބެލެހައްޓައި ނީލަން ކިޔަންޖެހޭ ތަކެތި ނީލަންކިއުން\n§ ކައުންސިލުގެ ބަޖެޓް ތައްޔާރުކޮށް ބަޖެޓް އެކުލަވާލައި ފައިނޭސްއާއި ގުޅޭ އެންމެހާ ކަންކަން ބެލެހެއްޓުން\n§ މުވައްޒަފުންނާއި މެންބަރުންގެ މުސާރައާއި ގުޅޭ ހުރިހާ މަސައްކަތެއް މާލިއްޔަތު ޤާނޫނާއި ޤަވާއިދުގެ ތެރެއިން ކުރުން\n§ ކައުންސިލްއިން ޚިދުމަތް ހޯދާ މަސައްކަތްތަކާއި ތަކެތީގެ ބިލްތަކަށް ފައިސާ ދެއްކުމަށް ކުރަންޖެހޭ އެންމެހާ މަސައްކަތްތައް މާލިއްޔަތު ޤާނޫނާއި ޤަވާއިދުގެ ތެރެއިން ކުރުން\n§ ކައުންސިލުގެ ޤަވާއިދުގެ ތެރެއިން މެންޑޭޓް ކުރެވިފައިވާ ހުރިހާ މަސައްކަތެއް ކުރުން\n§ ޤާނޫނު ތަންދޭ ގޮތުގެމަތިން ވީހާވެސް ފުޅާ ދާއިރާއެއްގައި، މީޑިއާގެ މިނިވަންކަން އެކަށައަޅާ ދެމެހެއްޓުމަށް މަސައްކަތް ކުރުން\n§ މީޑިއާގައި ދިވެހި މުޖުތަމަޢު ޤަބޫލުކުރާ އެންމެމަތީ އަޚްލާޤީ މިންގަނޑުތައް ހިފަހައްޓާ މީޑިއާއެއް ރާއްޖޭގައި ޤާއިމުކޮށް ދެމެހެއްޓުމަށް މަސައްކަތް ކުރުން. މިގޮތުން އާއްމުން ހޭލުންތެރިކުރުމުގެ ގޮތުން މުހިއްމު ވާކްޝޮޕް، ސެމިނަރ ފަދަ ބައްދަލުވުންތައް ރާއްޖޭގެ އެކި ކަންކޮޅު ތަކުގައި ރާވައި ހިންގުން\n§ ޒިންމާދާރު ގޮތުގައި ޙަރަކާތްތެރިވާ މީޑިއާއެއް ޤާއިމުކޮށް ދަމަހައްޓާދިނުމަށް މަސައްކަތް ކުރުން އަދި ކައުންސިލުން މީޑިއާތަކަށް ހިންގާ އެކިއެކި ޓްރޭނިންތަކުގެ އެންމެހާ މަސައްކަތްތަކެއް ރާވާ، ހިންގާ ބެލެހެއްޓުން\n§ ކައުންސިލުން ނިންމާ ކަންތައްތައް ތަންފީޒުކޮށް އެންމެހައި މަސައްކަތްތައް ކުރުމަށް އެހީތެރިވެ ދިނުން\n§ ކައުންސިލުގެ އެކިއެކި ކޮމެޓީތަކުގެ ބައްދަލުވުންތައް އިންތިޒާމްކުރުމާއި ބައްދަލުވުންތަކުގެ ޔައުމިއްޔާއާއި ހާޟިރީ އަދި މައްސަލަޔާ ގުޅުންހުރި ހުރިހާ ޑޮކިއުމަންޓްތައް ސްކޭންކޮށް ކޭސް މެނޭޖްމަންޓް ސިސްޓަމް އަޅައި އަދި ފައިލްކޮށް ބެލެހެއްޓުން\n§ ޤާނޫނީ ކަންކަމާ ބެހޭ މަސައްކަތްތަކާއި އަދި ކޮމިއުނިކޭޝަންއާއި ގުޅޭ މައްސަލަތައް ބެލުމުގެ މަސައްކަތްތައް ކުރުން\n§ އެތިކްސް އެންޑް ލީގަލްގެ އެންމެހާ މަސައްކަތްތައް ބެލެހެއްޓުން\n§ އޮންލައިން ނޫސްތަކާއި ބްރޯޑްކާސްޓްކުރާ ތަންތައް މޮނިޓަރކޮށް ބެލެހެއްޓުން\nލީގަލް ސާރވިސް ޑިވިޝަން\n· މޯލްޑިވްސް މީޑިއާ ކައުންސިލުގެ މަސައްކަތް ހަރުދަނާކުރުމުގެ ގޮތުން ޤާނޫނުތަކާއި ގަވާއިދުތަކަށް ގެންނަންޖެހޭ ބަދަލުތައް ދިރާސާކޮށް އެކުލަވާލަންޖެހޭ ޑްރާފްޓްތައް އެކުލަވާލުމުގެ މަސައްކަތް ކުރުމާއި، އެ މަސައްކަތް ރާވާ ހިންގައި ބެލެހެއްޓުން.\n· ޤާނޫނުތަކާއި ގަވާއިދުތައް ޑްރާފްޓްކުރުމާއި ތަރުޖަމާކުރުމާއި އަދި މިފަދަ ޤާނޫނުތަކާއި ގަވާއިދުތައް ތަންފީޒުކުރުމަށް ބޭނުންވާ އިޖުރާއީ ކަންތައް ކުރުން.\n· ޝަރުޢީ ކޯޓުތަކުގައި ނުވަތަ ޓްރައިބިއުނަލްތަކުގައި ވަކާލާތުކުރުމާއި، ތަޙުޤީޤީ އިދާރާތަކުގައި ކައުންސިލް ތަމްސީލުކުރުން.\n· ޤާނޫނާއި ގަވާއިދުގެ ދަށުން ކައުންސިލަށް ހުށަހެޅޭ ޝަކުވާތަކާއި މައްސަލަތައް ބަލައި އަޅަންޖެހޭ ފިޔަވަޅުތައް ދިރާސާކޮށް، މައްސަލަތަކާ ގުޅޭގޮތުން އަޅަން ޖެހޭ ފިޔަވަޅާ ގުޅޭ ގޮތުން ކައުންސިލަށް ލަފާ ދިނުމާއި މައްސަލަތަކާއި ގުޅިގެން ނިންމާ ނިންމުންތައް ތަންފީޒުކޮށް ބެލެހެއްޓުން\n§ ޤާނޫނާއި ގަވާއިދުގެ ދަށުން ކައުންސިލަށް ހުށަހެޅޭ ޝަކުވާތަކާއި ގުޅިގެން މައްސަލަތައް ބެލުމަށް ކުރަން ޖެހޭ އެންމެހައި އިދާރީ މަސައްކަތް ކުރުން.\n§ ޤާނޫނާއި ގަވާއިދުގެ ދަށުން ކައުންސިލަށް ހުށަހެޅޭ ޝަކުވާތަކާއި މައްސަލަތައް ބަލައި އަޅަންޖެހޭ ފިޔަވަޅުތައް ދިރާސާކުރުން\n§ ޤާނޫނާއި ގަވާއިދުގެ ދަށުން ކައުންސިލަށް ހުށަހެޅޭ ޝަކުވާތަކާއި މައްސަލަތައް ބެލުމަށް ކައުންސިލުގައި އެކުލަވާލާ ކޮމިޓީތަކުން ނިންމަވާ ގޮތަކަށް އިދާރީ މަސައްކަތްތައް ބެލެހެއްޓުމާއި ލިޔެކިޔުން ބެލެހެއްޓުމާއެކު ތަންފީޒުކުރުން\n§ ޤާނޫނާއި ގަވާއިދުގެ ދަށުން ކައުންސިލަށް ހުށަހެޅޭ ޝަކުވާތަކާއި މައްސަލަތަކުގައި ފޯރުކޮށްދޭންޖެހޭ ޤާނޫނީ އެހީތެރިކަން ފޯރުކޮށްދިނުމާއި ޤާނޫނީ ލަފާދިނުން\n§ ޤާނޫނާއި ގަވާއިދުގެ ދަށުން ކައުންސިލަށް ހުށަހެޅޭ ޝަކުވާތަކާއި މައްސަލަތަކާ ގުޅޭ ލިޔެކިޔުންތައް ތައްޔާރުކުރުމާއި ރިޕޯޓު ތައްޔާރުކުރުން


Pogba Ge Agent Suspend Koffi - Vaguthu\nޕޮގްބާގެ އެޖެންޓް ސަސްޕެންޑް ކޮށްފި\nދުނިޔޭގެ އެންމެ މަޝްހޫރު އެއް ފުޓުބޯޅަ އެޖެންޓް، މިނޯ ރައިއޯލާ ސަސްޕެންޑް ކޮށްފިއެވެ.\nފީފާގެ ޑިސިޕްލިނަރީ ކޮމިޓީން އޭނާ ސަސްޕެންޑް ކޮށްފައި ވަނީ ތިން މަސް ދުވަހުގެ މުއްދަތަކަށެވެ. ޕައުލް ޕޮގްބާއާއި ޒްލަޓަން އިބްރަހިމޮވިޗް ފަދަ ކުޅުންތެރިންގެ އެޖެންޓް، ރައިއޯލާ ފުރަތަމަ ސަސްޕެންޑް ކޮށްފައި ވަނީ އިޓަލީގެ ފުޓުބޯޅަ ފެޑަރޭޝަނުންނެވެ. އެހެން ނަމަވެސް އިއްޔެ ފީފާއިން ވަނީ އެ ސަސްޕެންޝަނަށް ތާއީދުކޮށްފައެވެ.\nސަސްޕެންޝަނަށް މިހާރުވެސް އަމަލު ކުރަން ފަށާފައިވާ އިރު، ރައިއޯލާއަށް އިތުރަށް ޓްރާންސްފާ ތަކުގައި ވާހަކަ ދެއްކެން އޮތީ އިނގިރޭސި ޓްރާންސްފާ ސީޒަން ނިމޭ ފަހުންނެވެ. އެހެންކަމުން އޭނާގެ ކުޅުންތެރިންނަށް ކްލަބުތަކާ ވާހަކަ ދެއްކުން މިހާރު ވާނީ މަޑުޖެހިފައެވެ. އިޓަލީގެ ފެޑަރޭޝަނުން ބުނެފައި ވަނީ ރައިއޯލާ ސަސްޕެންޑް ކޮށްފައި ވަނީ ޓްރާންސްފާ ތަކުގައި އޮޅުވާލަން މަސައްކަތް ކުރުމާ ގުޅިގެން ކަމަށެވެ. އަދި ރައިއޯލާ އަބަދުވެސް ފާހަގަކޮށްލެވެނީ ފައިސާގެ މައްސަލަތައް ގިނަ އެޖެންޓެއްގެ ގޮތުގައެވެ.\nއެކަންކަމަށް ރައްދު ދިނުމުގެ ގޮތުން ރައިއޯލާ ބުނެފައި ވަނީ އޭނާ ސަސްޕެންޑް ކޮށްފައި ވަނީ އެއްވެސް ކަމަކަށް ބެލުމެއް ނެތި، ދޮގު ވާހަކަތަކެއްގެ މައްޗަށް ބިނާ ކޮށް ކަމަށެވެ. އޭގެ އިތުރުން އޭނާ ބުނެފައި ވަނީ އިޓަލީގެ ފުޓުބޯޅައިގެ ކަންކަމަށް އޭނާ ފާޑު ކިޔުމުން އިޓަލީގެ އިދާރާތަކަށް އެކަން ހަޖަމް ނުވި ކަމަށެވެ.\nއަނިޔާގެ ސަބަބުން ޑެހެއާ އާއި ޕޮގްބާ އަށް ލިވަޕޫލް މެޗުގައި ނުކުޅެވޭނެ\nޕޮގްބާ ހޯދުމުގެ މަސައްކަތް ހުއްޓާލަން ޒިދާން ތައްޔާރެއް ނޫން


SunOnline: 'India Out' harakaai huhtuvan hurasthakaa kurimathivaanama gaanoonu islaahu kuran hushahalhaifi\n'އިންޑިއާ އައުޓް' ހަރަކާތް ހުއްޓުވަން ހުރަސްތަކާ ކުރިމަތިވާ ނަމަ ގާނޫނު އިސްލާހުކުރަން ހުށަހަޅައިފި\nޝާމާ ޝުއައިބު 23 Jun 2022, 10:38\nއިދިކޮޅު ޕީޕީއެމް، ޕީއެންސީން މިރޭ މާލޭގައި ބޭއްވި އިންޑިއާ އައުޓް މުޒާހަރާގެ ތެރެއިން --- ސަން ފޮޓޯ/ މުޙައްމަދު ނާއިލް ހުސައިން\n'އިންޑިއާ އައުޓް' ހަރަކާތް ހުއްޓުވަން ގާނޫނީ ގޮތުން ހުރަސްތަކާ ކުރިމަތިވާކަމަށް ދައުލަތުގެ އިދާރާތަކަށާއި ސަލާމަތީ ޚިދުމަތްތަކަށް ފެންނަ ނަމަ ކަމާ ގުޅޭ ގާނޫނުތައް އިސްލާހު ކުރަން ރައްޔިތުންގެ މަޖިލީހަށް ހުށަހެޅުމަށް މަޖިލީހުގެ ސަލާމަތީ ޚިދުމަތްތަކާ ބެހޭ ކޮމިޓީން ހުށަހަޅައިފިއެވެ.\nރާއްޖޭގައި އިންޑިއާ ސިފައިން ތިބުމާ ދެކޮޅަށް، ކުރީގެ ރައީސް ޢަބްދުﷲ ޔާމީން ޢަބްދުލްޤައްޔޫމް އިސްކޮށް ހުންނަވައިގެން ކުރިއަށް ގެންދަވާ 'އިންޑިއާ އައުޓް' ހަރަކާތުގެ ސަބަބުން ގައުމީ ސަލާމަތަށް ނުރައްކާ އޮތް ކަމަށް ބެލެވޭތީ އާއި އޭގެ ސަބަބުން ދެ ގައުމުގެ ދެމެދުގައި އޮންނަ ގާތް ގުޅުމަށް ހީނަރުކަން އައުމުގެ ފުރުސަތު އޮތުމުން، އެ މައްސަލަ ސަލާމަތީ ޚިދުމަތްތަކާ ބެހޭ ކޮމިޓީން ވަނީ ދިރާސާ ކޮށްފައެވެ.\nއެ މައްސަލަ ދިރާސާ ކުރުމަށްފަހު ކޮމިޓީން ވަނީ ދެ ކަމެއް ހުށަހަޅައިފައެވެ. އެގޮތުން އެ ހަރަކާތް ހުއްޓުވުމަށް ދައުލަތުގެ ކަމާގުޅޭ އިދާރާތަކާއި ސަލާމަތީ ޚިދުމަތްތަކުން މަސައްކަތް ކުރުމާއެކު ގާނޫނަށް އިސްލާހެއް ހުށަހަޅަން ޖެހޭ ނަމަ އެކަން ކުރުމަށް ކޮމިޓީން ވަނީ ހުށަހަޅައިފައެވެ.\nއެ މަސައްލަ ދިރާސާ ކުރުމަށް ކޮމިޓީން ވަނީ ހޯމް މިނިސްޓްރީއާއި، ޑިފެންސް މިނިސްޓްރީ، އިކޮނޮމިކް މިނިސްޓްރީ، ފޮރިން މިނިސްޓްރީ، ފުލުހުން އަދި އެމްއެންޑީއެފްގެ ބޭފުޅުންނާ ބައްދަލުކޮށްފައެވެ.\nކޮމިޓީން އިއްޔެ މަޖިލީހަށް ހުށަހެޅި ރިޕޯޓުގައި ބުނީ އެ ހަރަކާތުގެ ސަބަބުން ބޭސްފަރުވާއަށާއި އެނޫން ވެސް އެކިއެކި ބޭނުންތަކަށް އިންޑިއާއަށް ދާ ދިވެހިންގެ އިތުރުން އެ ގައުމުގައި ދިރިއުޅޭ ދިވެހިންނަށް އޭގެ ނޭދެވޭ އަސަރު ކުރާނެކަން ހޯމް މިނިސްޓްރީން ފާހަގަ ކޮށްފައިވާ ކަމަށެވެ.\nމީގެ އިތުރުން އެ ހަރަކާތުގައި ބައިވެރިވާ ފަރުދުންގެ ފަރާތުން ނުކިޔަމަންތެރިވުން ފަދަ ކަންކަމާ ކުރިމަތިލާންޖެހޭކަން ފުލުހުން ފާހަގަ ކޮށްފައިވާކަން ރިޕޯޓުގައިވެއެވެ. އަދި 'އިންޑިއާ އައުޓް' ހަރަކާތުގެ ސަބަބުން ރާއްޖޭގެ އެތެރޭގެ ހަމަޖެހުން ގެއްލި، ސަރަހައްދީ ގައުމުތަކާ އޮތް ގާތް ގުޅުން ހީނަރުވެގެން ދާނެ ކަމަށް ޑިފެންސް މިނިސްޓްރީން ފާހަގަ ކޮށްފައިވާ ކަމަށް ރިޕޯޓުގައި ބުނެއެވެ.


SunOnline: Campaign ah lui goi thakeh hamajassai aa usooluthakeh ekulavaalanee\nކެމްޕޭނަށް ލުއި ގޮތްތަކެއް ހަމަޖައްސައި އާ އުސޫލުތަކެއް އެކުލަވާލަނީ\nނަޖާހު މަސްއޫދު 08 Mar 2021, 13:52\nމިއަދު ބޭއްވި ރައްޔިތުންގެ މަޖިލީހުގެ މިނިވަން މުއައްސަސާ ކޮމިޓީގެ ބައްދަލުވުމުގެ ތެރެއިން -- ފޮޓޯ/ މަޖިލިސް\nކުރިޔަށް އޮތް ލޯކަލް ކައުންސިލް އިންތިހާބާ އަންހެނުންގެ ތަރައްގީއަށް މަސައްކަތްކުރާ ކޮމިޓީގެ އިންތިހާބުގައި ވާދަކުރާ ކެންޑިޑޭޓުންނަށް ކެމްޕޭން ކުރެވޭ ގޮތަށް ހެލްތު ޕްރޮޓެކްޝަން އެޖެންސީ (އެޗްޕީއޭ)އިން ހާއްސަ އުސޫލުތަކެއް ކަނޑައަޅައިދޭން ނިންމައިފި އެވެ.\nއިންތިހާބަށް އެކުލަވާލި ސަންސެޓު ގާނޫނުގެ ދަށުން އެޗްޕީއޭއިން އިންތިހާބު ބާއްވާނެ ގޮތާ ބެހޭގޮތުން ގައިޑްލައިން އެކުލަވާލާފައިވަނީ އިލެކްޝަންސް ކޮމިޝަނުގެ މުވައްޒަފުންނާއި ކެމްޕޭނަށް ދާ ކެންޑިޑޭޓޫން ރަށްރަށަށް ދާއިރު ކަރަންޓީނު ވާން ޖެހޭ ގޮތަށެވެ.\nއާންމުކޮށް އަމަލު ކުރާ އުސޫލުގެ ތެރެއިން ކަންކަން ކުރަން އެ ގައިޑްލައިންގައި އޮންނާތީ، އިންތިހާބަށް ހާއްސަ ލުއިތަކެއް ނެތްކަން އިލެކްޝަންސް ކޮމިޝަނުން މީގެ ކުރިންވެސް ފާހަގަކޮށްފައިވެ އެވެ. އަދި އީސީގެ މަސައްކަތަށާއި، ކެމްޕޭނަށް ލުއި ގޮތްތަކެއް ހަމަޖައްސައިދިނުމަށް އެދިފައިވެ އެވެ.\nމިއަދު ބޭއްވި ރައްޔިތުންގެ މަޖިލީހުގެ މިނިވަން މުއައްސަސާ ކޮމިޓީގެ ބައްދަލުވުމުގައި އީސީގެ ނައިބު ރައީސް އިސްމާއިލް ހަބީބު ވަނީ ކެމްޕޭން ކުރުމުގައި ހަމަހަމަ ފުރުސަތު ނެތް ކަމަށް ބުނެފަ އެވެ. އެކަމާ ގުޅިގެން އިންތިހާބަށް ފަހު ބައެއް ފަރާތްތަކުން ކޯޓަށް ގޮސްދާނެކަމުގެ ކަންބޮޑުވުން އެ ކޮމިޝަނުން ފާޅުކުރި އެވެ.\nކެންޑިޑޭޓުންނަށް ހަމަހަމަ ފުރުސަތު ނުލިބޭ ކަމަށް ބުންޏަސް އެއްވެސް ފަރާތަކަށް އެޗްޕީއޭއިން ކެމްޕޭން ކުރުމަށް ފުރުސަތު ދީފައި ނޯންނާނެ ކަމަށް އެ ބައްދަލުވުމުގައި ޑިރެކްޓާ ޖެނެރަލް އޮފް ޕަބްލިކް ހެލްތު މައިމޫނާ އަބޫބަކުރު ވިދާޅުވި އެވެ. އަދި ހަމަހަމަ ފުރުސަތު ނުދޭ ކަމަށް ބުނަނީ ކީއްވެ ކަމެއް އެނގިވަޑައިނުގަންނަވާ ކަމަށް އޭނާ ވިދާޅުވި އެވެ.\n"އަދި އެއްވެސް ފަރާތަކަށް ކެންޑިޑޭޓެއްްގެ ގޮތުގައި ފުރުސަތުތަކެއް ދީފައެއް ނޯންނާނެ ކެމްޕޭނު ކުރުމަކަށް، އެހެން ވިދާޅުވުނީ އަޅުގަނޑަކަށް ނޭގެ ކީއްވެގެން ކަމެއް،" މައިމޫނާ ވިދާޅުވި އެވެ.\n"ފުރުސަތުތައް އޮތީ މި އުސޫލުގެ ތެރެއިން ހުރިހާ ފަރާތްތަކަށްވެސް ހުުޅުވާލެވިފައޭ. [ކެމްޕޭން] ވެވޭނެ ގޮތްތަކާއި ހުރިހާ ކަންތައްތަކެއް ހުރީ ކަނޑައެޅިފައޭ. އެހެންވީމަ، ފުރުސަތު މިހާރުވެސް އަޅުގަނޑު ދެކޭ ގޮތުގައި ހުޅުވާލެވިފައި މިހުރީ. އެހެންނަމަވެސް، ރައްކާތެރިކަމުގައި އެޅިފައި މިހިރަ ފިޔަވަޅުތަކާ އެކީގައި ކުރިއަށްގެންދެވޭ ގޮތަށް،"\nއޭނާ ފާހަަގަ ކުރެއްވީ، މިހާރު އޮތް ގައިޑްލައިނަކީ ބަލި ނުފެތުރޭނެ ގޮތަށް ރައްކާތެރިކަމުގެ ފިޔަވަޅުތައް އަޅައިގެން އިންތިހާބުތައް ބާއްވާނެ ގޮތުގެ އުސޫލެއްކަން ކަމެވެ. އާންމު އުސޫލާ ތަފާތުކޮށް ބޮޑެތި ލުއިތަކެއް ދީފި ނަމަ ބަލި އިތުރަށް ފެތުރުމުގެ ފުރުސަތު ބޮޑުވާނެ ކަމަށް މައިމޫނާ ވިދާޅުވި އެވެ. އުސޫލު އެކުލަވާލީ އެކަމަށް ރިއާއަތްކޮށް ކަމަށް އޭނާ ވިދާޅުވި އެވެ.\nވިލިމާލޭ ދާއިރާގެ މެމްބަރު އަހްމަދު އުޝާމް ވިދާޅުވީ، މިހާރު އޮތް އުސޫލުގެ ދަށުން ވެރިކަން ކުރާ ޕާޓީގެ އެމްޕީންނަށް ފަސޭހަކަމާއެކު އަތޮޅު ތެރެއަށް ދަތުރު ކުރެވޭ ކަމަށެވެ. ނަމަވެސް، ސަރުކާރަށް ނިސްބަތް ނުވާ މެމްބަރުންނަށް އެކަމުގައި ދަތިވާ ކަމަށް އޭނާ ވިދާޅުވި އެވެ. އެގޮތަށް އެކަން ހިނގާ ނަމަ އިންތިހާބު އިންސާފުވެރިކަމާއެކު ހިނގާނެ ކަމަށް ގަބޫލު ނުކުރައްވާ ކަމަށް ވިދާޅުވި އެވެ.\nނަމަވެސް، ބިލެތްދޫ ދާއިރާގެ މެމްބަރު އަހުމަދު ހަލީމް (ދޮންބިލޭ) ވަނީ ކެމްޕޭން ކުރުމުގައި ހަމަހަމަ ފުރުސަތު ނެތް ކަމަށް އިލެކްޝަންސް ކޮމިޝަނުން ބުނި ބުނުން ސާފުކޮށްދޭން އެދިވަޑައިގެންފަ އެވެ. އޭނާ ފާހަގަ ކުރެއްވީ ސަރުކާރު ހިންގާ އެމްޑީޕީގެ ރަށްވެހި ފަތިސް ކެމްޕޭން އޮންލައިންކޮށް ކުރަމުންދާ ކަމެވެ. އެހެންކަމުން، ހަމަހަމަ ފުރުސަތު ނެތް ކަމަށް ބުނާ ސަބަބު ސާފުކޮށްދެއްވަން އޭނާ އެދިވަޑައިގަތެވެ.\n"ރައްޔިތުންގެ ތެރޭގައި ޑައުޓު އުފެދޭ ގޮތަށް އިލެކްޝަންސް ކޮމިޝަނުގެ ނައިބު ރައީސް ވާހަކަ ދައްކަވާކަން އަޅުގަނޑަށް ފާހަގަކުރެވޭ. އަޅުގަނޑު އިލްތިމާސް ކުރަން މި ދަނޑިވަޅުގައި ރައްޔިތުންގެ އިތުބާރު ގެއްލޭ ގޮތަށް ވާހަކަފުޅު ނުދައްކަވަން،" ހަލީމް ވިދާޅުވި އެވެ.\nގުރައިދޫ ދާއިރާގެ މެމްބަރު އިބްރާހިމް ރިޒާ ވިދާޅުވީ، ކެމްޕޭނަށް ފުރުސަތު ދިނުމުގައި ތަފާތު ކުރާ ކަމަށެވެ. އެގޮތުން ފެނަކައިގެ އެމްޑީއާއި ދެ އެމްޕީއަކު ތ. އަތޮޅުގެ ރަށްތަކަށް ވަޑައިގެން ރަށްތަކަށް ދަތުރު ކުރައްވާފައިވާ ކަމަށް ވިދާޅުވި އެވެ. އަދި ބައެއް މެމްބަރުން އެވޯޑު ދޭންވެސް ރަށްރަށަށް ގޮސްފައި އެބަ ހުރި ކަމަށް ވިދާޅުވި އެވެ.\nނަމަވެސް، ރަށަށް ކެމްޕޭނަށް ދާން އޭނާ އެދިވަޑައިގަތުމުން، ރަށަށް ގޮސް 10 ދުވަސް ކަރަންޓީނުވާން ޖެހޭނެ ކަމަށް އެޗްޕީއޭއިން ބުނި ކަމަށް އޭނާ ވިދާޅުވި އެވެ. އެހެންކަމުން، އެއީ ތަފާތު ކުރުން ކަމަށް ވިދާޅުވި އެވެ.\n"ހަމަހަމައެއް ނޫން. ގަބޫލު ކުރައްވާ. އަޅުގަނޑުމެންނަށްވެސް އެ ފުރުސަތު ދެއްވާ. އަޅުގަނޑުމެންވެސް ބޭނުން ދާއިރާގެ ރަށްތަކަށް ގޮސް ރައްޔިތުންނާ ބައްދަލުކޮށް ތިބޭފުޅުން ވިދާޅުވާ އުސޫލެއްގެ މަތިން އަޅުގަނޑުމެން އެކަން ކުރަން ބޭނުންވޭ،" ރިޒާ ވިދާޅުވި އެވެ.\nމުގައްރިރު ރޮޒައިނާވެސް ވަނީ އެޗްޕީއޭގެ ގައިޑްލައިނުގައި އިންތިހާބަށް ހާއްސަ ލުއިތަކެއް ދީފައި ނުވާކަން ފާހަގަކޮށްފަ އެވެ. އޭގެ ތެރޭގައި، އީސީގެ މުވައްޒަފުންނަށް ބޭނުންވާ ލުއިތަކާއި ކެމްޕޭނަށް ކެންޑިޑޭޓުންނަށް ބޭނުންވާ ލުއި ހިމެނެ އެވެ.\nއޭނާ ވިދާޅުވީ، ސަރުކާރުގެ ފަރާތްތަކަށް ތަންތަނަށް ދާން ހުއްދަ ދެވޭ ނަމަ ކެންޑިޑޭޓުންނަށްވެސް ތަންތަނަށް ގޮސް އުޅުމުގެ ހުއްދަ ދެވެން ޖެހޭ ކަމަށެވެ. އަތޮޅު ކައުންސިލަށް ކުރިމަތިލައްވާ ބޭފުޅުންވެސް ދަތުރުކުރަން ޖެހޭކަން އޭނާ ފާހަގަކުރެއްވި އެވެ. އެގޮތަށް އެކަންކަން ކުރެވޭނެ ގޮތްތަކެއް އެޗްޕީއޭއިން ކަނޑައަޅައިދެއްވުމަށް އޭނާ އެދިވަޑައިގަތެވެ.\n"ކެމްޕޭން ހަރަކާތްތައް ހިންގޭނެ ކަހަލަ ގައިޑްލައިނެއް ތިބޭފުޅުން ތައްޔާރު ކޮށްދެއްވަން އަޅުގަނޑަށް ހީވަނީ މި ހާލަތުގައި އެބަ ޖެހިވަޑައިގަންނަވާހެން،" ރޮޒައިނާ ވިދާޅުވި އެވެ.\nމިހާރު އޮތް އުސޫލުގެ ބަދަލުގައި އެހެން ގޮތެއް ހަމަޖައްސައިދިނުމަކީ ކޮމިޓީއިން އެދޭ ގޮތް ކަމަށް އޭނާ ވިދާޅުވި އެވެ. އީސީގެ ކަންބޮޑުވުންތައް ބަލައިގަނެވޭ ކަމަށް އޭނާ ވިދާޅުވި އެވެ.\n"މި [މިހާރު އޮތް] އުސޫލުގައި ހަމަ ސްޓްރިކްޓްލީ ހިފެހެއްޓުމަކީ އަޅުގަނޑަށް ހިއެއް ނުވޭ ކޮމިޓީގެ މެމްބަރުންނަށްވެސް ބަލައިގަނެވޭ ހެންނެއް،"\nއީސީއާ އެޗްޕީއޭ ގުޅިގެން ލުއިތަކާއެކު އުސޫލެއް އެކުލަވާލައި އެ އުސޫލެއް މި މަހުގެ 11 ވަނަ ދުވަހުގެ ކުރިން ކޮމިޓީއާ ހިއްސާ ކުރަން ރޮޒައިނާ އެންގެވި އެވެ.\n"އިލެކްޝަންސް ބޭއްވުމަކީ އަޅުގަނޑުމެން އެންމެން ނަގާ ރިސްކެއް. މިކަން ރިސްކު ނުނަގައި އަޅުގަނޑުމެންނަށް ވާކަށް ނެތް،"\nއެޗްޕީއޭގެ ފަރާތުން މައިމޫނާ ވިދާޅުވީ، އިންތިހާބަށް ހާއްސަ ގޮތްތަކެއް ހަމަޖެހޭތޯ ބަައްލަވާނެ ކަމަށެވެ.\nއީސީއިން ކައުންސިިލް އިންތިހާބު ބާއްވަން ނިންމާފައި ވަނީ އޭޕްރިލް 10 ވަނަ ދުވަހު އެވެ. މިހާރު ބައެއް ޕާޓީތަކުން ވަނީ ރަސްމީކޮށް އެ އިންތިހާބަށް ކެމްޕޭން ފައްޓާފަ އެވެ.\nއެމްޑީޕީއިން އަލުން ގުނަން އެދުނު ފޮށިތައް ނުގުނާނެ


Gasim mathindhaa boatakah neyruvi | Mihaaru\nގާސިމް ބޭސްފަރުވާ އަށް މި މަހުގެ ހަ ވަނަ ދުވަހު ފުރާވަޑައިގަތުމުގެ ކުރިން އޭނާގެ ގާނޫނީ ވަކީލުންނާއެކު، ވެލާނާ އިންޓަނޭޝަނަލް އެއާޕޯޓުގެ ވީއައިޕީ ލައުންޖުގައި.\n25 ސެޕްޓެމްބަރ 2017 - 18:01 80 comments\nހިތުގެ އާލާސްކަންފުޅަކަށް ފަރުވާ ހޯއްދެވުމަށް ސިންގަޕޫރުގައި ހުންނެވި ގާސިމް މިއަދު ރާއްޖެ ވަޑައިގަންނަވަން ނިންމެވީ، އޭނާގެ ބޭސްފަރުވާގެ މުއްދަތު އިތުރު ކޮށްދެވެން ނެތް ކަމަށާއި އެހެންވެ އެނބުރި ރާއްޖެ ވަޑައިގަތުމަށް މޯލްޑިވްސް ކަރެކްޝަނަލް ސާވިސް އިން އެންގުމުންނެވެ.\nއެކަމަކު އޭނާ ފުރާވަޑައިގަތުމަށްޓަކައި ސިންގަޕޫރުގެ އެއާޕޯޓަށް ވަޑައިގެން ޑޮކްޓަރުގެ ލިޔެކިޔުންތައް ސިންގަޕޫރު އެއާލައިންސަށް ދެއްކެވުމުން، އެ އެއާލައިނުން އެންގީ އެ އެއާލައިންސްގެ ބޯޓެއްގައި ފުރާވަޑައިނުގެންނެވޭނެ ކަމަށެވެ. އަދި މިކަން ގާސިމްގެ ގާތް މީހަކު ވަނީ "މިހާރު" އަށް ކަށަވަރު ކޮށްދެއްވައިފަ އެވެ.\n"ގާސިމް ދެންނެވި ވިސާ މާދަމާ ހަމަވާނެ ވާހަކަ އާއި ޑޮކްޓަރު ވިދާޅުވި ވާހަކަތައް. ޑޮކްޓަރުގެ ލިޔެކިޔުންތައް ސިންގަޕޫރު އެއާލައިންސަށް ދެއްކެވި. މިފަދަ އޮޕަރޭޝަނެއް ކޮށް، އަދި ތިން މަސް ވަންދެން ދަތުރު ނުކުރެއްވުމަށް ޑޮކްޓަރަކު އަންގާފައިވާ ނަމަ، ސިންގަޕޫރު އެއާލައިންސް ކަހަލަ ބޮޑު އެއާލައިނަކުން އެއަށް ބަލާނެ ދެއްތޯ؟،" ގާސިމްގެ ގާތް މީހަކު ބުންޏެވެ.\nބޭސްފަރުވާއަށް ތިން މަސް ދުވަހު ސިންގަޕޫރުގައި މަޑުކުރައްވަން ޖެހޭނެ ކަމަށް ޑޮކްޓަރުން ލަފާދެއްވުމުން ގާސިމްގެ ބޭސްފަރުވާގެ މުއްދަތު އިތުރުކޮށްދޭން އާއިލާއިން ވަނީ އެދިފަ އެވެ. އެކަމަކު ދެ ވަނަ ފަހަރަށް ސަރުކާރުން ދިން 10 ދުވަހުގެ މުއްދަތު އިތުރުކޮށެއް ނުދިނެވެ.\nރިޝްވަތުގެ މައްސަލައެއްގައި ތިން އަހަރަށް ޖަލަށް ލާން ހުކުމް ކޮށްފައިވާ ގާސިމްގެ ހާލުކޮޅު ގޯސްވެ، ސިންގަޕޫރުގައި ފަރުވާ ހޯއްދަވަން ކަރެކްޝަންސް އިން އެންމެ ފުރަތަމަ ދިން 10 ދުވަހުގެ މުއްދަތު ހަމަވީ މި މަހު 16 ވަނަ ދުވަހަށެވެ. އޭގެ ފަހުން ދިން 10 ދުވަހުގެ މުއްދަތު ހަަމަވާނީ މާދަމާ އެވެ.\nއިތުރު ލިޔުންތައް ސިއްހަތު ސިންގަޕޫރު މެމްބަރު ގާސިމް އިބްރާހިމް (މާމިގިލި) އިދިކޮޅު ފަރާތްތައް ސިންގަޕޯ އެއާލައިންސް ޖުމްހޫރީ ޕާޓީ


Mihaatanah ufehdhei enme furihama iPhone 13 nerefi | ThePress\nމިހާތަނަށް ނެރުނު އެންމެ ފުރިހަމަ އައިފޯން 13، ނެރެފި\nއައިޕޯން 13 - ރޭ ވަނީ ރަސްމީކޮށް ފޯން ނެރެފައި\nލަގްޒަރީ ޓެކްނޮލޮޖީ ބްރޭންޑެއްގެ ގޮތުގައި ސިފަކުރަމުން އަންނަ އެޕަލްގެ އެންމެ ފަހުގެ އައިޕޯން 13 ނެރެފިއެވެ.\nކޮވިޑްގެ މި ހާލަތާ ގުޅިގެން އެޕަލް ކުންފުނިން އައިޕޯން 13 އިފްތިތާހް ކުރުމަށް ރޭ ބާއްވާފައި ވަނީ ވާޗުއަލް ހަފްލާއެކެވެ. އެ ހަފްލާގައި ވަނީ އައިފޯން މިނީއާއި އައިފޯން 13 އާއި އައިފޯން 13 ޕްރޯ އަދި އެޕަލް ވޮޗް ތައާރަފް ކޮށްފައެވެ. އައިފޯން 13 މިނީގެ އަގަކީ 699 ޑޮލަރެވެ. އައިފޯން 13ގެ އަގަކީ 799 ޑޮަލަރެވެ. ހަމައެއާއެކު އައިފޯން 13 ޕްރޯގެ އަގަކީ 999 ޑޮލަރެވެ. އަދި އައިފޯން 13 ޕްރޯ މެކްސްގެ އަގަކީ 1099 ޑޮަލަރެވެ. މީގެ އިތުރުން އެޕަލް ވޮޗްގެ އަގަކީ 399 ޑޮލަރެވެ.\nއެޕަލް ކުންފުނިން ބުނީ ރޭ ތައާރަފް ކުރި މި ފޯނުތަކަށް ޕްރީއޯޑާ ކުރެވޭ ގޮތަށް ހުޅުވާލާނީ އަންނަ ހުކުރު ދުވަހު ކަމަށެވެ. އަދި ފޯނު ބާޒާރާށް ނެރުމަށް ހަމަޖެހިފައި ވަނީ މި މަހުގެ 24 ވަނަ ދުވަހު ކަމަށް އެ ކުންފުނިން ބުނެއެވެ.\nއައިޕެޑް މިނީ - ރޭ ވަނީ ރަސްމީކޮށް ލޯންޗު ކޮށްފައި\nމި ފަހަރު ތައާރަފް ކުރި އައިފޯން 13ގެ އެކި ކުލަަތައް ބާޒާރަށް ނެރޭނެ ކަމަށް އެޕަލް ކުންފުނިން ބުނެއެވެ. އެ ގޮތުން އައިފޯން 13 އަދި 13 މިނީގެ ކުަލަތަކަކީ ފިޔާތޮށި، ނޫ، ކަޅު، ސިލްވާ އަދި ރަތެވެ. އައިޕޯން 13 ޕްރޯ އަދި 13 ޕްރޯ މެކްސްގެ ކުލަތަކަކީ ގްރެފައިޓް، ގޯލްޑް، ސިލްވާ އަދި ނޫ ކުލައެވެ. އައިފޯން 13 އިންޓާނަލް ސްޓޯރޭޖް 128 ޖީބީން ފެށެއިރު އެ ފޯނުގެ 256 ޖީބީ އަދި 512 ޖީބީ ވެސް ލިބޭނެ ކަމަށް އެޕަލުން ބުނެއެވެ. ހަމައެއާއެކު އައިފޯން 13 ގެ 1ޓީބީ ފޯނުތައް ވެސް މި ފަހަރު މާކެޓަށް ނެރޭނެ ކަަމަށް އެޕްލްއިން ބުނެއެވެ.\nރޭ ތައާރަފްކުރި އައިފޯން 13 ވެގެން ދާނީ އޭ15 ބަޔޮނިކް ޗިޕާއެކު މީގެ ކުރިން އައިފޯން ބޭނުންކުރި މީހުން ސިއްސައިގެންދާ ވަރުގެ ދުވެލި ބާރު ފޯނަކަށް ކަމަށް އެ ކުންފުނިން ބުނެއެވެ.\nއެޕަލް ވޮޗް - ރޭ ވަނީ ރަސްމީކޮށް ލޯންޗު ކޮށްފައި\nރޭ އެ ހަފްލާގައި ވަނީ އެޕަލް ވޮޗް ވެސް ދައްކާލާފައެވެ. ނަމަވެސް އެޕަލް ސީރީޒް 7ގެ ގަޑިތައް ބާޒާރަށް ނެރެން ހަމަޖެހިފައިވާ ތާރީހެއް ހާމައެއް ނުކުރެއެވެ. ސީރީޒް 7ގެ ގަޑިތައް ފެށޭ އަގަކީ 399 ޑޮލަރެވެ. މީގެ އިތުރުން އެންމެ ފަހުގެ އައިޕެޑްތައް ވެސް ވަނީ މި ހަފްލާގައި ދައްކާލާފައެވެ. އެ ގޮތުން އައިޕެޑް މިނީ ވައިފައި / ސެލިއުލާ އާއި އައިޕެޑް9ވަނީ ދައްކާލާފައެވެ. އައިޕެޑް މިނީ ވައިފައިގެ އަގުތައް ފެށެނީ 499 ޑޮލަރުންނެވެ. އައިޕެޑް އާދައިގެ ސައިޒެކޭ އެއްގޮތަށް އައިޕެޑް މިނީއަށް ވެސް މިއަދު އޯޑަރުކުރެވޭ ނެއެވެ. އަންނަ ހަފުތާއިން ފެށިގެން އާންމުކޮށް ވިއްކަން ފަށާނެ ކަމަށް އެޕަލް އިން ބުނެއެވެ.\nމީގެ އިތުރުން މިރޭ ތައާރަފްކުރި އައިޕެޑް 9ގެ އެވްރެޖް އަގުތަކަށް ބަޅާއިރު، ކިޔަވާ ކުދިންނަށް ހާއްސަ އައިޕެޑް އުޅެނީ 299 ޑޮލަރަށެވެ. އައިޕެޑް964 ޖީބީ ގެ އަގު ފެށެނީ 329 ޑޮލަރުންނެވެ.\nމިދިޔަ އަހަރަކީ ސްމާޓްފޯނުގެ ވިޔަފާރީގައި އެޕަލްއަށް ހީނަރުކަމެއް ގެނުވި އަހަރެކެވެ. ނަމަވެސް، އާ އުފެއްދުންތަކާއެކު އެ ކަން ފޫބެއްދުމުގެ ފުރުސަތު އެ ކުންފުންޏަށް އެބައޮތް ކަމަށް ދާއިރާގެ ތަޖުރިބާކާރުން ދަނީ ބުނަމުންނެވެ.\nދުނިޔެ ޓެކްނޮލޮޖީ ޓެލެކޮމިއުނިކޭޝަން


އިދިކޮޅު މުޒާހަރާއިން ހައްޔަރު ކުރި މީހުން ވަގުތުން ދޫކޮށްލުމަށް ގޮވާލައިފި | Sangu News\nއިދިކޮޅު މުޒާހަރާއިން ހައްޔަރު ކުރި މީހުން ވަގުތުން ދޫކޮށްލުމަށް ގޮވާލައިފި\n28 އޭޕްރިލް 2021 - 09:39\n"ދޭތިން އެކައްޗަށް" ނަމުގައި ކުރިއަށް ގެންދިޔަ މުޒާހަރާ— ފޮޓޯ: އަވަސް\nދޭތިން އެކައްޗަށް” ނަމުގައި އިދިކޮޅު ކޯލިޝަނުން ކުރި މުޒާހަރާއިން ހައްޔަރު ކުރިން މީހުން މިހާރު މިހާތަށް ދޫކޮށްލުމަށް އެކޯލިޝަނުން ގޮވާލައިފިއެވެ.\nއިދިކޮޅު ކޯލިޝަނުން ނެރުނު ބަޔާނުގައި ބުނެފައިވަނީ ދިވެހިޖުމްހޫރިއްޔާގެ ޤާނޫނު އަސާސީގެ 27 ވަނަ މާއްދާއާއި 32 ވަނަ މައްދާއިން ލިބިދީފައިވާ ޙައްޤުގެ ބޭނުން ހިފާ، ޕްރްގްރެސިވް ކޮންގްރެސް ކޯލިޝަން ގެ ފަރާތުން “ދޭތިން އެކައްޗަށް” ނަމުގައި ޤާނޫނީ އިމުގެ ތެރެއިން ކުރިއަށް ގެންދިއުމަށް މަސައްކަތް ކުރި އިޙުތިޖާޖު ކުރިއަށް ގެންދިއުމަށް ސަރުކާރުން ވަނީ ހުރަސް އަޅާފައިކަމަށެވެ.\nމިއިޙުތިޖާޖުގެ ބައިވެރިންނާއި އިޙުތިޖާޖުގައި ބައިވެރިވުމަށް މަސައްކަތް ކުރި ދިވެހި ރައްޔިތުންގެ ތެރެއިން ބައެއް މީހުން ހައްޔަރު ކުރުމަށް މަސައްކަތް ކުރިއިރު ހާލަތާއި ނުބައްދަލު ބާރުގެ ބޭނުންކޮށް އެތައް ބަޔަކަށް އަނިޔާވެފައިވާކަމަށެވެ.\nމިފަހަކަށް އައިސް ރައްޔިތުންގެ ޝުޢޫރު ފާޅު ކުރުމުގެ ގޮތުން ބާއްވާ އިހުތިޖާޖުތަކާއި އެއްވުންތައް ރޫޅާލުމުގައި ހާލަތާއި ނުބައްދަލު ބާރުގެ ބޭނުންކޮށް، ރައްޔިތުން އެކި ވަރުގެ އަނިޔާ ގަސްތުގައި ދެމުން ގެންދާކަން ވަނީ ފާހަގަ ވެފައިކަމަށާއި، އަދި މިކަންކަން ތަޙުޤީޤުކޮށް އަޅާން ޖެހޭ ފިޔަވަޅުތައް އެޅުމަށް ހިއުމަންރައިޓްސް ކޮމިޝަނާއި، ނޭޝަނަލް އިންޓެގްރިޓީ ކޮމިޝަނަށާއި ފުލުހުންގެ މުއައްސަސާއަށް އިދިކޮޅުން ވަނީ ގޮވާލާފައެވެ.\nދިވެހިރާއްޖޭގައި އިދިކޮޅުގައި އޮތް ހަމައެކަނި ސިޔާސީ2ޕާޓީ ކަމުގައިވާ ޕީ.ޕީ.އެމް. އާއި ޕީއެންސީ ގެ އިދާރީ އޮފީސް ހިންގާ އިމާރާތް ހުންނަ ސަރަޙައްދަށް ވަނުން މަނާކޮށް2ޕާޓީގެ ވެސް އިދާރީ ހިންގުމަށް ހުރަސް އެޅޭ ގޮތަށް ފުލުހުން މެދުވެރިކޮށް އެސަރަހައްދު ބަންދުކޮށް ޕާޓިގެ ވެރިންނާއި، ކައުންސިލް މެންބަރުންނާއި، ކޮމިޓީތަކުގެ މެންބަރުންނާއި އިދާރީ މުވައްޒަފުންނަށްވެސް ވަނަ ނުދީ ހިންގަމުން ގެންދާ މުޑުދާރު ޢަމަލަކީ އެއްގޮތަކަށްވެސް ބަލައިގަނެވޭނޭ ކަމެއް ނޫނެވެ. އަދި މިކަން ހުއްޓުވައިދިނުމަށް އިލެކްޝަންސް ކޮމިޝަނަށް ގޮވާލަން. އިދިކޮޅު ބަޔާނުގައި ބުނެފައިވެއެވެ.\nމިރޭގެ އިޙުތިޖާޖުގައި ބައިވެރިވުމަށް މަސައްކަތް ކުރި ރައްޔިތުން ބާރުގެ ބޭނުންކޮށް އަނިޔާވެރިކޮށް ހައްޔަރު ކޮށްފައިވާއިރު، އޭގެތެރޭގައި އިދިކޮޅު2ޕާޓީގެ ކައުންސިލް މެންބަރުންނާއި، ސްޓިއަރިންގ ކޮމިޓީތަކުގެ މެންބަރުންނާއި ޢާންމު ރައްޔިތުންގެ އިތުރުން2ލޯޔަރަކުވެސް ވަނީ ހައްޔަރުކޮށްފައެވެ.\nޑިމޮކްރަސީ ގެ އެއް އަސާސްކަމުގައިވާ ޚިޔާލުފާޅުކުރުމާއި އިޙުތިޖާޖު ކުރުމުގެ ޙައްޤަށް ދިވެހި ސަރުކާރުން އަރައިގަނެ، ރައްޔިތުންނަށް ދެމުން ގެންދާ އަނިޔާތައް އެންމެ ހަރުކަށި އިބާރާތުން ކުށްވެރި ކޮށް، އަދި ސަރުކާރުން ގެންގުޅޭ ހުދުމުޚުތާރު، ޑިމޮކްރަސީއާއި ބީރައްޓެހި ގޮތްގަނޑު ދޫކޮށް، މިރޭގެ އިޙުތިޖާޖުން ހައްޔަރުކޮށްފައިވާ އެންމެހާ ރައްޔިތުން މިހާރުން މިހާރަށް ދޫކޮށްލުމަށާއި، ޕާޓީގެ އިދާރި ހިންގުމަށް ހުރަސް އެޅޭ ގޮތަށް ޕާޓީ އޮފީސް ހިސޯރުކުރުން ހުއްޓުމަކަށް ގެނައުމަށް ސަރުކާރަށް ވަނީ ގޮވާލާފައެވެ.


ކާރަކުން ސައިކަލެއްގައި ޖެހި އެކްސިޑެންޓުވެއްޖެ – Feshun.mv\nކާރަކުން ސައިކަލެއްގައި ޖެހި އެކްސިޑެންޓުވެއްޖެ\n13 މާރޗް 2019 - 09:19\nލާމު ލިންކް ރޯޑު ކުރިހިންނަ ސަރަހައްދު އުތުރުން ދެކުނަށް ދުއްވާފައި ދިޔަ ސައިކަލަކާއި ކާރެއް ޖެހި އެކްސިޓެންޓު ވެއްޖެއެވެ.\nފުލުހުން ވިދާޅުވީ، މި އެކްސިޓެންޓު ހިނގާފައިވަނީ ކާރު ގޮސް ސައިކަލުގެ ފަހަތުން ޖެހިގެންކަމަށެވެ. އެކްސިޑެންޓުވީ މިއަދު ހެނދުނު 9:49 ގައި ކަމަށާއި، އަދި ކާރު ދުއްވަން އިނީ 65 އަހަރުގެ ލައިސަންސް އޮންނަ ފިރިހެނެއް ކަމަށް ފުލުހުން ވިދާޅުވިއެވެ. ސައިކަލު ދުއްވަން އިން މީހާގެ އަތުގައި ވެސް ލައިސަންސް އޮވެއެވެ.\nފުލުހުން ވިދާޅުވީ އެހާދިސާގައި ސައިކަލު ދުއްވަން އިން 45 އަހަރުގެ ފިރިހެން މީހާއަށް އެކި ވަރުގެ އަނިޔާތައްވީނަމަވެސް ސީރިއަސް އަނިޔާއެއް ނުލިބޭ ކަމަށެވެ. އެގޮތުން ލިބުނު އަނިޔާތައް ހޮސްޕިޓަލުން ފަރުވާ ދިނުމަށް ފަހު މިހާރު އެމީހާ ދޫކޮށްލާފައިވާ ކަމަށް ފުލުހުން ވިދާޅުވިއެވެ.\nމިފަހަކަށް އައިސް ނުރައްކާތެރި އެކްސިޑެންޓުތައް އިތުރުވެފައިވާއިރު މިއަހަރުގެ ކުރީކޮޅުވެސް ލިންކް ރޯޑުގައި ހިނގި ނުރައްކާތެރި އެކްސިޑެންޓެއްގައި އުމުރުން ދުވަސްވީ މީހަކަށް އަނިޔާވެގެން ފަރުވާދީފައިވެއެވެ.\nމި މަހު 25 ގައި ގްރޭޑް7ގެ ކިޔެވުން ފަށަނީ\nދީނާއި މިނިވަންކަމާއި ޤައުމިއްޔަތުގެ އެންމެހާ ބަހާތައް ހިމާޔަތްކުރުމަށް ހޯމް މިނިސްޓަރ ގޮވާލައްވައިފި\nޒުވާނަކު މަސްވެރިކަމަށް ކުރި ދަތުރު އަންދާ އަޅިއަށް


އެންޑްރޮއިޑް ސެމްސަންގް އެޕަލް ސްމާޓް ފޯން\nފޯނު ގަންނައިރު ފޮށި އެކަނި ލިބޭހިސާބަށް ވެސް އަދި ދާނެ! ރެސްޓޯރެންޓަށް ކާން ދިޔައީމަ އުލާއި ސަމްސާ ނުދޭ ހިސާބަށް މިކަން ދާނެ ވަރަށް އަވަހަށް! އަހަރުމެންނަށް ދުނިޔެއަކާ ދިމާވެފަ މިތިބީ! ވަރަށް ސަލާން!\nދެން މިއަންނައަހަރުގެ ފޯނުތަކާއެކު ޑިސްޕްލޭވެސް ނުދޭގޮތައްނިންމާ، ދެތިން ހަތަރު ކޮލިޓީގެ ޑިސްޕްލޭ އެބަހުއްޓޭ، އެމީހަކުބޭނުން އެއްޗެއް ގަނެގެން އެޅުވިދާނޭބުނޭ. ވައްސަލާމް ގެލެކްސީއައް.


Boat dhathurufathuru Kuraa Meehunge Hagguthah Rakaatheri Kohdhey Bill'eh Hadhanee - Vaguthu\nރާއްޖޭގައި ކަނޑު ބޯޓުދަތުރުފަތުރު ކުރާ މީހުންގެ ހައްގުތައް ރައްކާތެރި ކޮށްދޭނެ ބިލެއް ތައްޔާރުކުރުމުގެ މަސައްކަތް ފަށައިފިއެވެ.\nއެ މަސައްކަތްކުރަނީ ސަރުކާރާއި ސީފެއަރާސް ރައިޓްސް އިންޓަނޭޝަނަލް (އެސްއާރުއައި) އާ ގުޅިގެންނެވެ. އެކަން ހާމަކުރެއްވީ މިއަދު ފާހަގަކުރަމުންދާ ދުނިޔޭގެ ކަނޑުދަތުރުފަތުރުގެ ދުވަހުގެ މުނާސަބަތުގައި ޓްރާންސްޕޯޓް މިނިސްޓަރު އައިޝަތު ނަހުލާ ދެއްވި ހިތޯބުގައެވެ.\nބައިނަލްއަގްވާމީ ކަނޑުދަތުރުފަތުރާ ބެހޭ ޖަމްއިއްޔާ އިންޓަނޭޝަނަލް މެރިޓަމް އޯގަނައިޒޭޝަން (އައިއެމްއޯ) ވުޖޫދުވެގެން އައިސްފައިވަނީ 17 މާޗު 1948 ގައެވެ. ރާއްޖެއިން އެ ޖަމިއްޔާގެ މެމްބަރަކަށް ވެފައިވަނީ 31 މެއި 1967 ގައެވެ. އަދި ފުރަތަމަ ފަހަރަށް އައި.އެމް.އޯ އަށް ދިވެހިރާއްޖޭގެ ފަރާތުން ދާއިމީ މަމްދޫބެއް ކަނޑައެޅިގެން ދިޔައީ 06 ޖުލައި 2021 ގައެވެ.\nމި އަހަރުގެ ކަނޑުދަތުރުފަތުރު ދުވަހުގެ ޝިޔާރަކީ "ސީފެއަރާސް: އެޓް ދަ ކޯ އޮފް ޝިޕިންގ ފިޔުޗާ" އެވެ.\nމިނިސްޓަރު ނަހުލާ ވިދާޅުވީ ކަނޑުދަތުރުފަތުރުގެ ސިނާއަތް ތަރައްގީކޮށް ކުރިއެރުވުމަކީ މުހިއްމު ކަމެއް ކަމަށާއި ސިނާއަތް ކުރިއެރުވުމަށް އެންމެ ބޭނުންވަނީ ތައުލީމާއި ތަޖުރިބާ ލިބިފައިވާ ގާބިލް މީހުން އުފެއްދުން ކަމަށެވެ. މިދާއިރާއަށް ބޭނުންވާ މީހުން އުފެއްދުމަށްޓަކައި ގައުމީ ޔުނިވަސިޓީއާއިއެކު އެ މިނިސްޓްރީން ވަނީ އެމްއޯޔޫ އެއްގައި ސޮއިކޮށްފައެވެ.\n"މި އެމްއޯޔޫގެ ދަށުން ޑެކް އޮފިސަރުންނާއި އިންޖީނު އޮފިސަރުން ތަމްރީނު ކުރެވިގެން ދާނެ" މިނިސްޓަރު ފާހަގަކުރެއްވިއެވެ.\nއޭގެ ބޭނުމަކީ ޒުވާނުންނަށް މިދާއިރާއަށް ވަނުމަށް ހިތްވަރުދިނުމާއި މިކަމަށް މިދާއިރާގައި ހުރި ފުރުސަތުތައް ބުނެ ދިނުން ކަމަށް ވިދާޅުވިއެވެ.\nސިނާއަތުގައި މަސައްކަތްކުރާ ފަރާތްތަކުން ދާއިރާއަށް މީހުން ބިނާ ކުރުމަށާއި ދާއިރާ ތަރައްގީކުރުމަށް ކުރެވެން ހުރި ހުރިހާ މަސައްކަތްތަކަށް ސަރުކާރުގެ ފުރިހަމަ އެއްބާރުލުން ލިބޭނެކަމުގެ ނަހުލާ ދެއްވިއެވެ.\nސެޕްޓެމްބަރު 30, 2021 12:36\nމި ރާއްޖޭގައި ދިވެހިބަހުން ކިޔަވައިދީގެން (އެޑްމިން/ފައިނޭންސް/އައިޓީ/ބިޒްނަސް/ޓްރާންސްޕޯޓް) ފަދަ ދާއިރާއިން ޑިގްރީއަށް ކިޔަވައިދޭ ތަނެއް. އެހެން ގައުމުތަކުގައި އެ ގައުމުގެ މާދަރީ ބަހުން މި ދެންނެވި ދާއިރާތަކުން ޕީއެޗްޑީވެސް ނެގޭ. ދެން އޮތީ އެދާއިރާތަކުން ޑިގްރީ ނަގައިގެން ސަރުކާރުގެ އޮފީހަކަށް ވަނަސް ފުރަތަމަ ޖެހެނީ އަނެއްކާ އެހެން ޓްރެއިނިންގއެއް ދޭން. މިސާލަކަށް އެކައުންޓިންގ އިން ޑިގްރީ ނަގައިގެން ސަރުކާރު އިދާރާތަކުގެ ފައިނޭންސްގައި ކުރާކަމެއް ކުރާކަށް ނޭންގޭ.\nސެޕްޓެމްބަރު 30, 2021 13:14\nތި ކޮމެންޓުން ބުނަން ތި އުޅެނީ ރާއްޖޭގައި ދިވެހި ބަހުން ޑިގްރީއަށް ކިޔަވައިދޭ ކޮލެޖު ނުވަތަ ޔުނިވަރސިޓިއެއް ނެތް ވާހަކަ.\nއޮކްޓޯބަރ 11, 2021 14:40\nކަމަނާ ތުރުކުރެއްވި އަބާޔާތައް ބޭނުން ނުކުރައްވަންޏާ އަޅުގަނޑުގެއަންހެނުންނަށް ދެއްވާނަންތޯ


Kuru Vaahaka: Hanjaru | ThePress\nEnglish Edition Monday, July 06, 2020 27 °C broken clouds\nLast Updated 21:06, 06 July\nކޮވިޑް-19: ރާއްޖެއިން ޕޮޒިޓިވް 2468| އެކްޓިވް 404| ރަނގަޅުވި 2049| މަރުވި 11\nކުރު ވާހަކަ: ހަންޖަރު\n15 May 2019, 12:09\nޖަލުގެ ތޭރިތަކު ތެރެއިން ވަންނަމުން ދިޔަ ފަނޑު އަލިކަމަށް ބަލަން އިރުކޮޅަކު އޮތުމަށްފަހު ލިއަމްގެ ސަމާލުކަން ގޮސް ހުއްޓުނީ ދޮރުގެ މަތީ ކައިރިފަށުގައި ހުރި މަކުނު ވާތަކަށެވެ. އެ ވާތަކުގައި އެކި ސައިޒުގެ ދިރޭ ސޫފިތައް ހަރުލާފައި ތިބީ އެ އެއްޗެހީގެ އަޖަލު އައިސް ޖެހެންދެނެވެ. އެތަން ފެނުމުން ލިއަމް ގާތަށް ހިނިއައީ އޭނާއަކީވެސް ހަމައެފަދަ ބަދުނަސީބުވެރިއެއް ކަން ހަނދާން ވުމުންނެވެ. ނަމަވެސް އޭނާއަށް ކުރެވުނު ކުށާ ދޭތެރޭ ކުޑަކޮށްވެސް ދެރައެއް ނުވެއެވެ. މާޒީގެ ސޮފްހާތަކުގެ ތެރެއަށް ލިއަމް ފީނާލީ ފަހުރުވެރިކަމާ އެކުގައެވެ.\nބުނާ އަޑު އިވެއެވެ. ދަރިއަކު މަންމައަށް އިހާނަތްތެރިކޮށް ހިތިއަސް ދަރިއަކު ހާލުގައި އުޅޭތަން ދެކޭކަށް މަޔަކަށް ކެތެއް ނުވާނެއެވެ. ނަމަވެސް ލިއަމަށް އެކަން ގަބޫލުކުރެވޭކަށް ނެތެވެ. އޭނާގެ މަންމަ އޭނާ ގެންގޮސް ބައްޕަގެ ބޮލަށް ޖެހީ ރަށު މަދަރުސާގައި ކިޔަވައިދޭން ހުއްޓައެވެ. ލިއަމް ގެންގޮސް މޭޒުމަތީގައި ބޭއްވުމަށްފަހު ހަޑި ހުތުރުކޮށް ބައްޕައާ ދިމާއަށް ހަޅޭއްލަވަމުން ނުކުމެގެން ދިޔައީ އެތައް ބައެއްގެ ކުރިމަތީގައެވެ. އަލިފާނެއް ފެނެއް ވަކި ނުވާ ތުއްތު ލިއަމްއާ ދޭތެރޭ އެއްވެސް ވަރަކަށް ވިސްނާނުލައެވެ.\nލިއަމް ބަލާނެ އިތުރު މީހަކު ނެތުމުން ބައްޕައަށް މަޖުބޫރުވީ އިތުރު ކައިވެންޏެއް ކުރާށެވެ. ދޮންމަންމައަކީ ދަރިން ނުލިބޭ މީހެއް ކަމުން ލިއަމްއަށް އޭނާ ވަރަށް ރަނގަޅެވެ. މަޔަކު ކޮށްދޭން ޖެހޭ ހުރިހާ ކަމެއް އޭނާ ލިއަމަށް ކޮށްދެމުން ދިޔައީ އަމިއްލަ ދަރިއެއް ގޮތަށެވެ. ނަމަވެސް ލ އަމްގެ އުމުރުން އެގާރަ އަހަރުގައި އެ އުފާވެރި ދިރިއުޅުން ކަޅު އަނދިރިކަމަކަށް ބަދަލުވެގެން ދިޔައީ ދޮންމަންމަ ބަލިވެއިން ހިސާބުންނެވެ.\nވިހާ ދުވަސް ގާތްވަމުން އައި ވަރަކަށް ލިއަމްގެ ކަންތައްތަކަށް ފަރުވާކުޑަ ކުރުމުގެ އިތުރުން ކުދިކުދި ކަންތައްތަކާ ރުޅިގަދަވެގެން ހަޅޭއްލަވާ، އަނިޔާކުރުން އިތުރު ވިއެވެ. ލިއަމްއަކީ ކުޑަ ކުއްޖެއް ނަމަވެސް އެ ހުރިހާ ކަމަކާ ކެތްތެރިވަމުން ދިޔައީ މައެއްގެ ލޯތްބަށް ފެންބޮވައިގެންފައި ވާތީއެވެ. އެއިން އެއްވެސް ކަމެއް އޭނާގެ ބައްޕައަކަށް ނާންގައެވެ.\nވިއްސާރަ ވައިބާރު ރެއެކެވެ. ލިއަމަށް ހޭލެވުނީ ދޮންމަންމަގެ ރުއިމުގެ އަޑަށެވެ. ދުވެފައި ގޮސް ބައްޕައާއި ދޮންމަންމަ ނިދާ ކޮޓަރީގެ ދޮރު ހުޅުވާލުމަށްފަހު ލިއަމް އެ ކޮޓަރިއަށް ވަނީ ޓަކި ޖަހާލުމެއް ނެތިއެވެ. އެރޭ އިރުއޮއްސުނު އިރު ރަހްމަތްތެރިންނާ އެކު ބައްޕަ މަހަށް ދިޔަކަން އޭނާ ހަނދާން ހުއްޓެވެ.\nދޮރު ހުޅުވާލި އިރު ކަމަކު ދާކަށް ނެތެވެ. ދޮންމަންމަގެ ކަރުގައި ހަންޖަރެއް ޖައްސައިގެން އޮތް މީހާ ފެނުމުން އެންމެ ފުރަތަމަ އޭނާއަށް ލިބުނީ ޝޮކެކެވެ. ހުރި ފިޔަވަޅު މައްޗަށް އޭނާ ގަނޑުވި ކަހަލައެވެ. އެމީހާ ލިއަމްއާ ދިމާއަށް ބަލާލުމަށްފަހު ތުންފަތް މައްޗަށް ވެރިކޮށްލީ ވިހަ ހިނިތުންވުމެކެވެ. އެ މޫނު ފެނުމުން ލިއަމްގެ ކުޑަ ހަށިގަނޑަށް ވެރިވީ ކޮންކަހަލަ ބާރެއް ކަމެއްވެސް ނޭނގެއެވެ. ރުޅިއައިސް ރަތްވެ، މުޅި މީހާ ތުރުތުރު އަޅަންފެށީ އެމީހަކީ އޭނާގެ ބައްޕަގެ ދިރިއުޅުން ހަލާކުކުރި މީހާ ކަން އެނގުމުންނެވެ.\nލިއަމްގެ އަސްލު މަންމަ އޭނާއާއި ބައްޕަ ދޫކޮށް ދިޔައީ އެ ނުލަފާ ހުސައިނާއި ހިތާވެގެންނޭ ބުނާ އަޑު ތުންތުންމަތިން އޭނާއަށް ވަނީ އިވިފައެވެ. ހުސައިން ނުވިސްނާ ހުއްޓާ ލިއަމް ގޮސް އޭނާގެ ގައި މައްޗަށް ޖެހިގަތީ ވަލު ޖަނާވާރެއް ފަދައިންނެވެ. ކުޑަ ހިނދުކޮޅެއްގެ ތެރޭގައި ހުސައިނުގެ އަތުގައި އޮތް ހަންޖަރު އޮތީ ލިއަމްގެ މުށުތެރޭގައެވެ. އެތަން ފެނުމުން ހުސައިނު ތެދުވެ ގަމީސް ރީތިކޮށްލަމުން ލިއަމް އަކީ އަދި ކުޑަކުއްޖެއް ކަމަށާއި އޭނާއަށް އެއްވެސް ކަމެއް ނުކުރެވޭނެކަމަށް ބުނެ އެތަނުން އޭނާ ނުކުމެގެން ދިޔައީ މާލާމަތްކޮށް ހެމުންނެވެ. ހުސައިނުގެ ފަހަތުން ދާން ލިއަމް ކިތަންމެ ބޭނުންވި ނަމަވެސް އަތުގައި އޮތް ހަންޖަރު އެއްލާލުމަށްފަހު ދޮންމަންމަގެ ގާތަށް އޭނާ ލެފުނީ ރުޅި ކޮންޓްރޯލް ކުރަމުންނެވެ. އޭރު ދޮންމަންމަގެ އަނގައިން ފޮނުތަކެއް ނުކުންނަމުން ދިޔައިރު އެ ހަށިގަނޑުގައި ތުރުތުރުލުމެއް ހުއްޓެވެ.\nހަދާނެ ގޮތް ހުސްވެފައި ހުރެ ބޯ ވިއްސާރަ ގަނޑުގެ ތެރެއަށް ނުކުމެ ލިއަމް ދުއްވައިގަތީ ގެއާއި މާ ދުރުނޫން ހިސާބެއްގައި ހުރި ފުލުސް އޮފީހާ ދިމާއަށެވެ. އެތަނަށް ވަންނަން ދިޔަ ލިއަމްގެ ފިޔަވަޅު މަޑުޖެހުނީ އެތެރޭގައި ތިބި ދެމީހުން ދައްކަމުން ދިޔަ ވާހަކަ އަޑު އިވުމުންނެވެ. އެވަގުތު ޑިއުޓީއަށް ހުރި އަމްޖަދާ އެކު ހީހީފައި ވާހަކަ ދައްކަން ހުރި ހުސައިނު ފެނުނެވެ. މަޑުމަޑުން ލިއަމްގެ ފިޔަވަޅު ފަހަތަށް އެޅުނެވެ. އަދި ވަގުތު ބޭކާރުކުރަން ނުހަދާ އޭނާ ދުއްވައިގަތީ އެނބުރި ގެއާ ދިމާއަށެވެ.\nގެއަށް ގޮސް ވަދެވުމާއެކު އޭނާ އަވަސްވެގަތީ ދޮންމަންމަ އޮތް ކޮޓަރިއަށެވެ. އެ ކޮޓަރިއަށް ގޮސް ވަދެވުމާއެކު ލިއަމް ކައްސާލައިގެން ވެއްޓުނީ ތަޅުންގަނޑު މަތީގައި ހުރި ލޭތަކަށް އެރިފައެވެ. އެނދުގައި ލެނގިލައިގެން ދޮންމަންމަ އިން އިރު އޭނާގެ ފޫދަށުން ލޭގެ ކޯރެއް ދެމިގެން ގޮސް އެނދު ދަށަށާއި ކޮޓަރީގެ ދޮރާ ދިމާއަށް އޮތެވެ. ލިއަމްގެ ހިތް ހީވީ ކުދިކުދި ި ހެންނެވެ. މަންމާއޭ ކިޔައި ރޮއެގަތުމާއެކު އެއް ދިމާއަކަށް ކަޅި ހުއްޓިފައި އިން ދޮން މަންމަގެ ގައިގާ ހިފައިގަނެ އަޑުން އަޑު ނަގާ ރޮއެގަތެވެ. ބާރަށް ހަޅޭއްލަވާ މީހެއްގެ އެހީތެރިކަން ލިބޭތޯ ލިއަމް މަސައްކަތްކުރިއެވެ. ބިންމަތީ ވެއްޓިފައި އޮތް ހަންޖަރު ފެނުމާއެކީ އެ ނަގާ އޭނާ ފޮރުވިއެވެ. އިންސާފު ހޯދާނީ އަމިއްލައަށް ކަމަށް ބުނެ ހިތުގައި އަޒުމް ކަނޑައެޅިއެވެ.\nދޮންމަންމަގެ އަތް ހަރަކާތްކޮށްލި ހެން ހީވުމުން ލިއަމް އެ ދިމާއަށް ބަލާލީ އަތުގެ ނުފުށުން ލޯ ފޮހެލަމުންނެވެ. އޭނާގެ މަންމަ މަރެއް ނުވެއޭ ހިތަށް އެރުމާއެކު ހިތް ތެޅިލިއެވެ. އެވަގުތު އޭނާއަށް ލިބުނީ އިތުރު ހައިރާންކަމެކެވެ. ދޮންމަންމަގެ ހެދުމުގެ ފަސްބައި ތެރޭގައި އޮތް ތުއްތު ކުއްޖާ ފެނުމުން އޭނާއަށް ފުންމައިގެން ތެދުވެވުނެވެ. ކޮއްކޮ ނަގާ މޭގެ ތެރެއަށް ލާ ބޮނޑިކޮށްލެވުނީ ބޭއިހްތިޔާރުގައެވެ. ލިއަމްގެ މޫނުމައްޗަށް އެވަގުތު އަނދިރިވަމުން ދިއުމުން އެނދުގައި އޭނާ އިށީންނަން މަސައްކަތް ކުރީ އަތުތެރޭގައި ލެއާއެކު އޮތް ކުއްޖާ ގައިގާ ބާރަށް ހިފަހައްޓަމުންނެވެ.\nލިއަމަށް ލޯ ހުޅުވާލެވުނީ މީހެއްގެ ރުއިމުގެ އަޑަށެވެ. އެނދު ކައިރީ ހުރި ގޮނޑީގައި އިށީނދެލައިގެން އޭނާގެ ބައްޕަ އިނީ ބޯ ރަޖާގަނޑެއް މޭގައި ޖައްސާލައިގެންނެވެ. ލިއަމަށް އެންމެ ފުރަތަމަ ކޮށްލެވުނު ސުވާލަކީ މަންމަ ކޮބައިތޯއެވެ. އެއާއެކު ބައްޕަގެ ވޭނީ ރުއިމުގެ އަޑު މުޅި ހޮސްޕިޓަލް ތެރޭ ގުގުމާލިއެވެ. ވޯޑުގައި ތިބި ހުރިހާ އެހީތެރިންނާ ޑޮކްޓަރެއްގެ އިތުރުން ބައެއް ނަރުހުން ވެސް އެވަގުތު އެތަނަށް އައެވެ. އެމީހުން ބައްޕައަށް ނަސޭހަތްތެރިވެ، ހިތްވަރުލައި ދިނެވެ.\nލިއަމްގެ ހަނދާނަށް ކުރިންރޭ ކަންތައްވީ ގޮތް ސިފަވާން ފެށުމުން އޭނާއަށް ވެސް ރޮވުނެވެ. ދެފުލުހަކު އެތަނަށް ވަދެ ކަންތައް ވީ ގޮތް އޮޅުން ފިލުވުމަށްޓަކައި ލިއަމްއާއި ސުވާލުކުރަން ފެށިއެވެ. ލިއަމް ބުނަމުން ދިޔައީ އޭނާއަށް ހޮސްޕިޓަލަށް އާދެވުނު ގޮތެއް ނޭނގޭ ކަމަށާއި އޭނާ ބޭނުންވަނީ އޭނާގެ މަންމަ ކައިރިއަށް ގެއަށް ދާން ކަމަށެވެ. އެހެންކަމުން ޑޮކްޓަރުން ނިންމީ ލިއަމްގެ ސިކުނޑިއަށް ލިބުނު ޝޮކަކުން އޭނާއަށް އެހުރީ އެރޭގެ ހާދިސާ މުޅިން ހަނދާން ނެތިފައި ކަމަށެވެ. އަދި ލިއަމް ގޮވައިގެން މާލެ ގޮސް ސިކުނޑީގެ ޓެސްޓުތަކެއް ހެދުމަށް އޭނާގެ ބައްޕައަށް ލަފާ ދިނެވެ.\nލިވީ ބޮޑުވަމުން އައީ މަންމައެއްގެ ލޯބި ނުލިބިއެވެ. އެންމެ ފަހު ކައިވެންޏަށް ވީ ގޮތުން ލިއަމްގެ ބައްޕަ އިތުރު ކައިވެންޏެއް ކުރަން ބޭނުން ނުވިއެވެ. ބައްޕަގެ ހުރިހާ ވަގުތެއް ވަނީ މަސައްކަތަށް ހުސްކޮށްލާފައެވެ. އެހެންކަމުން ލިވީގެ ހުރިހާ ކަމެއް ބަލަމުން ދަނީ ލިއަމްއެވެ. ލިވީއަށް ދޭން ޖެހޭ މައިންބަފައިންގެ ލޯބި ދެމުން އައީ ލިއަމްއެވެ. އަދި އޭގެ އިތުރުން ސްކޫލްގެ ފިލާވަޅުތައް ހެދުމަށް އެހީވެދީ ގޭތެރޭގެ ހުރިހާ މަސައްކަތެއް ވެސް ކުރަމުން އައީ ލިއަމްއެވެ. ލިވީ އަކީ ލިއަމްގެ ދެލޮލުގެ ނޫރެވެ.\nފުރާވަރަށް އެޅި އިރު ފިރިހެނުންގެ ލޯތަކުގައި ލިވީ އަޅައިގަންނަން ފެށިއެވެ. މަގުމަތިން ހިނގާފައިދާއިރު އެއް ފުރާވަރުގެ ކުދިން އޭނާއާއި ފޮށުމާއި ތުނބުން ފުމެ ފަހަތުން އައުން ގިނަވިއެވެ. މީހުންގެ އުނދަގޫ ބޮޑުވާތީ ލިވީ ކޮންމެ ތަނަކަށް ދިޔަޔަސް އޭނާގެ ފަހަތުން ލިއަމް ދާން ފެށިއެވެ.\nބަލިވެގެން ސްކޫލަށް ނުދެވުނު ދުވަސްތަކެއްގެ ފިލާވަޅު ހޯދަން ލިވީ ކުލާސް ކުއްޖެއްގެ ގެއަށް ފޮތެއް ބަލާ ދިޔަ ދުވަހެކެވެ. އާދައިގެ މަތިން ލިވީގެ ފަހަތުން މަޑު ހިނގުމެއްގައި ލިއަމް ހިނގާފައި ދިޔައީ އޭނާގެ ކޮއްކޮ ލޯމަތިން ނުގެއްލޭނެ ވަރަށެވެ. އެ ގެއާ ހަމައަށް ދެވުނު އިރު ލިވީގެ ރަހްމަތްތެރިޔާ ހުރީ ފޮތް ހިފައިގެން ބޭރަށް ނުކުމެއެވެ. އެ ދެކުދިން ދޮރާށި ކައިރީ ވާހަކަ ދައްކަން މަޑުކުރުމުން ލިއަމް ވެސް މަޑުކޮށްލީ އޭނާގެ ރައްޓެއްސަކާ ދިމާވުމުންނެވެ. ވާހަކައިގެ ފޯރީގައި ޖެހިފައި ހުރެވުމުން ގެއަށް ދާން ލިވީ ހިނގައިގަތް ކަމެއް އޭނާއަކަށް ނޭނގުނެވެ. ލިވީ ފެންނަން ނެތުމުން ދެން ދަނީ ކަމަށް ބުނެ ލިއަމް ގެއަށް ދާން ހިނގައިގަތެވެ.\nބާރު ހިނގުމެއްގައި އައި ލިއަމްއަށް ގޯތި ތެރެއަށް ވަދެވުމާއެކު އޭނާގެ ކަންފަތުގައި ޖެހުނީ ލީވީގެ ހަޅޭކުގެ އަޑެވެ. ފަޔަށް ލެވުނު ބާރެއްލާ ލިއަމް ގޭތެރެއަށް ވަދެ ލިވީގެ ކޮޓަރިއާ ދިމާއަށް މިސްރާބު ޖެހިއެވެ. ދޮރު ހުރި ލައްޕާފައެވެ. އޭރުވެސް ލިވީ ރޮމުން ދިޔަ އަޑު ލިއަމް އަށް އިވުނެވެ. އެތެރެއިން ފިރިހެނެއްގެ އަޑު އިވުމ ން ލިއަމްއަށް އެހުރި ފިޔަވަޅުމަތީ މަޑުޖެހިލެވުނެވެ.\n"ކޮން ރުއިމެއް ރޯކަށް... ލައްކަ ދުވަސްވެއްޖެ އަހަރެން ކަލެއަށް ބަލާތާ... ކަލޭ ތިހުރީ ކަލޭގެ މަންމަހެން.. ތަފާތެއްވެސް ނެތް... ކިހިނެއް އެނގެނީ ކަލޭތީ ކަލޭ ބައްޕަގެ ކުއްޖެއް ކަމެއް.. ބަލަ އަހަރެންވެސް ކަލޭ މަންމަ ކައިރިއަށް ވަނީމޭ..." އެ އަޑު ޖެހުމާ އެކީ އެއީ ކާކުކަން ލިއަމްއަށް އެނގުނެވެ. އިތުރަށް އޭނާ ދައްކަމުން ދިޔަ ވާހަކަތައް އަޑު އަހާކަށް ލިއަމްއަކަށް އެތާކު މަޑެއް ނުކުރެވުނެވެ. ދުވެފައި ގޮސް އޭނާގެ ކޮޓާރީގައި ހުރި ލަކުޑި އަލަމާރީގެ ތެރޭ ފަތްޖަހާފައިވާ އަންނައުނު ތަކުގެ ދަށް ލިއަމް ހާވާލިއެވެ. އޭރުވެސް ހުސައިނުގެ އަނގައިން އޭނާގެ މަންމައޭ ކިޔައި ބޭރު ކުރި ބަސްތައް ލިއަމްގެ ކަންފަތް ދަށުގައި ގުގުމަމުން ދިޔައެވެ.\nއޭނާ ފޮރުވާފައި އޮތް ހަންޖަރު އަތުޖެހުމުން އެ ހަންޖަރަށް އޭނާ ބަލާލިއެވެ. އެވަގުތު އޭނާގެ ހަނދާނަށް އައީ އޭނާގެ ދޮންމަންމަ މި ދުނިޔެއާ ވަކިވެގެން ދިޔަ ދުވަހެވެ. އެދުވަހަށް ފަހު ލިއަމްގެ ކިޔެވުމާއި ހުރިހާ ކަމެއް ދުކޮށްލާ ލިވީއަށްޓަކައި އޭނާގެ ވަގުތުތައް ހުސްކޮށްލި ދުވަސް ަކާއި އެ ގުރުބާނީ މަތިންވެސް ހަނދާންވިއެވެ.\nހަންޖަރު ހިފައިގެން ދުވެފައި އޭނާ ނުކުތީ އެމީހަކަށް ހަމަލާ ދިނުމަށެވެ. އެ ކޮޓަރި ދޮރުގައި ފައިންޖަހާ އޭނާ ދޮރު ހުޅުވާލިއެވެ. ލިވީގެ ގައިމައްޗަށް ޖެހިގަނެގެން އޮތް ހުސައިނު ސިއްސައިގެން ގޮސް ފަހަތަށް ބަލާލީ އެ އޮތްތަނުން ތެދުވަމުންނެވެ. ލިއަމަށް އޭރު ބަލާލެވުނީ ވީދިފައިވާ ހެދުމާއެކު އެނދުމަތީ ރޯން އޮތް ލިވީއާ ދިމާއަށެވެ. ރުޅިއައިސް ރަތްވެފަ ިވާ ދެލޮލުން ހުސައިނާ ދިމާއަށް ލިއަމް ބަލާލީ އޭނާގެ ދުވަސްދުއްވާލާށެވެ. ތެދުވެ ލައިގެން ހުރި މުންޑުގަނޑު ރަނގަޅު ކުރަމުން ހުސައިނު ހިނިގަނޑެއް ޖަހާލީ ލިއަމްއަށް މަލާމާތްކުރަމުންނެވެ.\nހުސައިނަކަށް އޭރު ލިއަމްގެ އަތުގައި އޮތް ހަންޖަރެއް ނުފެނެއެވެ. އޭނާ އެ ކޮޓަރިން ނުކުމެގެން ދާން ހިނގައިގަތް ވަގުތު ލިވީ ލަދުން އަނެއް ފަރާތަށް އެނބުރި ރޯން ފެށިތަން ލިއަމްއަށް ފެނުނެވެ. އޭނާ ކައިރިން ރެކިގެން އެތަނުން ނުކުންނަން ދިޔަ ހުސައިނުގެ ކަރުގައި އެއްއަތުން ހިފާ ޭނާގެ ބުރަކައްޓަށް ލިއަމްގެ އަތުގައި އޮތް ހަންޖަރު ހަރާލީ ގައި ހުރި ބާރެއްލާފައެވެ. ތޭރަ އަހަރު ވަންދެން އޭނާ އެ ހަންޖަރު ފޮރުވައިގެން ހުރީ ދޮންމަންމައަށް އިންސާފް ހޯދައިދިނުމުގެ ނިޔަތުގައެވެ.\nއެއްފަހަރު ހަންޖަރުން ހަމަލާ ދެވުމުން ވެސް ލިއަމްއަށް ހަމަޖެހުމެއް ނުލިބުނެވެ. އައިސްފައި ހުރި ރުޅިން ބިންމައްޗަށް ވެއްޓެމުން ދިޔަ ހުސައިނު ގައި މައްޗަށް ޖެހިގަނެ އޭނާގެ ހަށިގަނޑުގެ އެކި ދިމަދިމާއަށް ހަންޖަރުން ހަމަލާ ދެމުން ދިޔައެވެ. ލިވީ ރޮމުން ދިޔަ އަޑާއެކު "ދޮންބޭ" އޭ ކިޔާ ބަލިކަށި ގޮތަކަށް ގޮވާލި އަޑު ލިއަމްގެ ކަންފަތުގައި ޖެހުމުން އޭނާ އަތުން ހަންޖަރު ދޫކޮށްލިއެވެ. އޭރު ހުސައިނުގެ ސިފަވަނީ ވަކި ނުވާވަރަށް ޒަހަމްވެފައެވެ.\nލިއަމް ދުވެފައި ގޮސް ރަޖާ ގަނޑަކުން ލިވީގެ ހަށިގަނޑު ފޮރުވާލަމުން ލިވީގެ ނިތްކުރިއަށް ބޮސްދިނެވެ. އަދި އެއްވެސް މީހަކު އެހިޔަސް ލިވީއަށް ހުސައިނު ހެދިގޮތުގެ ވާހަކަ ނުބުނުމަށް ލިއަމް އެދުނެވެ. މި ދުނިޔެއަކީ އިންސާފް ހޯދަން ފަސޭހަ ތަނެއް ނޫން ކަމަށާއި ލިވީ އިތުރަށް ބޭޒާރުވެ ދުނިޔެއަށް ގިނަވުން ނޫން ކަމެއް ނުވާނެކަމަށް ލިއަމް ބުންޏެވެ. އަދި މިއަދަށް ފަހު އެ ހުސައިނު ކޮއްކޮއަށް އުނދަގޫ ކުރަން ނާންނާނެކަމަށް ބުނެ ލިއަމް ހިނގައިގަތީ ފުލުސް އޮފީހާ ދިމާއަށެވެ.\nލިއަމްގެ ހިޔާލީ ދުނިޔެއިން އޭނާއަށް ނުކުމެވުނީ ތަޅުދަނޑި ފައްޗެއް ވެއްޓުނު އަޑަށެވެ. އެ ހަމަހިމޭން ޖަލުގައި ހޭދަކުރަން ލިބޭ ވަގުތުކޮޅު ހަމަވީކަން އޭނާއަށް އެނގުމުން އޮށޯވެގެން އޮތް އަށިމަތިން ތެދުވެ ރަނގަޅަށް ހިންދެމިލިއެވެ. އެތައް ދުވަހަކަށް ފަހު ލިއަމްގެ މުސްކުޅި ބައްޕައާއި ލޯބިވާ ކޮއްކޮއާއި ކޮއްކޮގެ ކުޑަ އާއިލާއާ ބައްދަލުވާނެތީ ލިއަމްގެ ހިތް އުފަލުން ނަށާލިއެވެ. 25 އަހަރުގެ ޖަލު ހުކުމަކަށްފަހު ލިއަމް މިނިވަން ވި އިރު އޭނާއަށް ބޮޑުބޭބެ ކިޔާ ދެކުދިން ތިއްބެވެ. އެ ދެ ފިރިހެން ކުދިންގެ އަތުގައި އޮތް ކުޅޭކުޅޭ ކަނޑި ފެނުމުން ލިއަމްގެ ހަނދާނަށް އައީ އޭނާއަށް އިންސާފް ހޯދަން އެހީވި ހަންޖަރު މަތިންނެވެ.\nވާހަކަ: މަންޝާ3- (1)\nވާހަކަ: ކަމަނައަށްޓަކައި... (8 - ފަހު ބައި)\nވާހަކަ: ކަމަނައަށްޓަކައި... (7)\nވާހަކަ: ކަމަނައަށްޓަކައި... (6)\nކުރު ވާހަކަ: ލޮކްޑައުން\nވާހަކަ: ކަމަނައަށްޓަކައި... (5)


Bagaavaathaa gulhigen dhauvaakuri 70 meehunge mahsala review...\nރާއްޖެ -7ފެބުރުއަރީ 2012\nބާޣާވާތާ ގުޅިގެން ދައުވާކުރި 70 މީހުންގެ މައްސަލަ ރިވިއުއަށް ހުށަހަޅައިފިން: އެމްޑީޕީ\nމައްސަލަތައް މުރާޖައާކުރުމަށް ޕީޖީއަށް އެމްޑީޕީގެ ފަރާތުން ހުށަހަޅާފައިވަނީ ބުދަ ދުވަހު\nކ. މާލެ 14 މާރޗް 2019 | ބުރާސްފަތި 09:25 5,754\n7 ފެބުރުއަރީ 2012 ވަނަ ދުވަހު ޖުމްހޫރީ މައިދާން ސަރަހައްދު - އާކައިވް\n2012 ވަނަ އަހަރުގެ ފެބްރުއަރީ މަހުގެ7ވަނަ ދުވަހު، ހިނގި ހަމަނުޖެހުމުގައި، ޓެރަރިޒަމްގެ ޢަމަލު ހިންގީކަމަށްބުނެ އައްޑު އަތޮޅުން ދަޢުވާކޮށްފައިވާ 70 މީހެއްގެ މައްސަލަ މުރާޖަޢާކުރުމަށް ޕްރޮސިކިއުޓަރ ޖެނެރަލްގެ އޮފީހަށް އެމްޑީޕީން ހުށަހަޅައިފިއެވެ.\nމައްސަލަތައް މުރާޖައާކުރުމަށް ޕީޖީއަށް އެމްޑީޕީގެ ފަރާތުން ހުށަހަޅާފައިވަނީ ބުދަ ދުވަހު އެވެ.\nމައްސަލަތައް މުރާޖަޢާކުރުމަށް ހުށަހެޅިކަން ހާމަކޮށް އެމްޑީޕީން އާންމުކުރި ބަޔާނެއްގައި ބުނެފައިވަނީ މިހާރުގެ އެމްޑީޕީ ސަރުކާރުގެ ބަންޑާރަ ނައިބު 31 ޑިސެމްބަރ 2018 ގައި ކަނޑައަޅުއްވާފައިވާ ޢާންމު ސިޔާސަތުގައި "މީހަކު ކުރާ ކުށުގެ ޢަމަލެއްގެ މައްޗަށް ދަޢުވާ ކުރުމަށް ބަލާއިރު، އެ ކުށުގެ ޢަމަލު ތަޖުރީމުކުރާ އެއް ޤާނޫނަށްވުރެ ގިނަ ޤާނޫނު އޮތްނަމަ، ދަޢުވާކުރާނީ އެ ތަނުން މުއްތަހަމަށް ލުއި އިޖްރާއާތާއި އަދަބު ކަނޑައެޅިފައިވާ ޤާނޫނުގެ ދަށުންކަމަށް ކަނޑައެޅޭނެ ގޮތަކަށް ޕްރޮސިކިއުޓަރ ޖެނެރަލްގެ މަސައްކަތް ބައްޓަން" ކުރަންވާނެކަމަށް ކަނޑައަޅުއްވާފައިވާކަމަށެވެ.\nއެކަމުގެ މައްޗަށް އެމްޑީޕީން މައްސަލަތައް މުރާޖަޢާކުރުމަށް ހުށަހެޅީ، މިހާރު މި 70 މީހުންގެ ދަޢުވާތައް ހުރި ގޮތުން، އެމީހުންގެ މައްޗަށް ކުށްސާބިތު ވެއްޖެނަމަ، ކަނޑައެޅޭނީ އެންމެ ލުއި އަދަބުކަމުގައި ނުވާނެތީކަމަށް އެމްޑީޕީން ބުންޏެވެ.\n2012 ވަނަ ހިންގި ބަޣާވަތާ ގުޅިގެން އައްޑޫއިން 70 މީހެއްގެ މައްޗަށް، ގދ. ތިނަދޫއިން 94 މީހެއްގެ މައްޗަށް އަދި ލ. އިސްދޫގެ4މީހެއްގެ މައްޗަށް ޓެރަރިޒަމްގެ ދަޢުވާކޮށްފައިވެއެވެ. އަދި ހއ. އިހަވަންދޫގެ 22 މީހަކާއި، ރ.އަލިފުށިން4މީހަކާއި، ހއ. ދިއްދޫ 8 މީހަކާއި، ބ. ތުޅާދޫން4މީހަކާއި އަދިވެސް އެތައް ބަޔަކަށް ފުލުހުންގެ ވާޖިބަށް ހުރަސްއެޅުމުގެ ދަޢުވާ ކޮށްފައިވެއެވެ.\nމީގެ ތެރެއިން ގިނަ ދަޢުވާތައް ވަނީ އަނބުރާ ގެންގޮސްފައެވެ. ނުވަތަ ޖޫރިމަނާއަކުން މައްސަލަ ނިންމާފައެވެ.


Dhivehi bahuge Acadameyge thuravaas program ga baiverivumah hulhuvaalaafi\nދިވެހިބަހުގެ އެކެޑަމީގެ "ތުއްރަވާސް" ޕޮރޮގްރާމްގައި ބައިވެރިވުމަށް ހުޅުވާލައިފި\n28 ޖުލައި 2020 - 21:59:26\nދިވެހިބަހުގެ އެކެޑަމީގެ "ތުއްރަވާސް" ޕޮރޮގްރާމްގައި އޮންލައިންކޮށް ބައިވެރިވުމަށް ހުޅުވާލައިފި އެވެ.\nސީއެންއެންމް އަށް މައުލޫމާތު ދެއްވަމުން ދިވެހިބަހުގެ އެކެޑަމީން ބުނީ، "ތުއްރަވާސް" ނަމުގައި ކުރިއަންގެންދާ މި ޕޮރޮގުރާމަކީ ސުކޫލް ދަރިވަރުންނާއި، ޒުވާނުންނާއި އަދި ކޮލެޖް ޔުނިވާސްޓީގެ ދަރިވަރުންގެ ހިތްތަކުގައި ތާރީހަށާއި އަދި ތާރީހުން ފާހަގަ ކުރެވޭ ހާއްސަ ޝަހުސިއްޔަތުތަކާއި، ތާރިހުގައި ހިގާފަ ހުރި އެކި އެކި މުހިންމު ހާދިސާތަށް އެ ކުދިންނަށް ކިޔާދިނުމުގެ ގޮތުން 2011 އިން ފެށިގެން އެ އެކަޑަމީން ކުރިއަށް ގެންދާ ޕްރޮގުރާމެއް ކަމަށެވެ. މީގެ ކުރިންވެސް ތުއްރަވާސްގެ ޕްރޮގުރާމްތަށް ހިންގާފައިވާނެކަން ފާހަގަ ކުރައްވާ އެކަޑަމީން ބުނީ، މާލޭގެ އިތުރުން ކ. ކާށިދޫގައިވެސް ތުއްރަވާސް ގެ ޕްރޮގުރާމެއް ހިންގާފައިވާނޭކަމަށެވެ.\nތުއްރަވާސްގައި މަައިގަނޑުގޮތެއްގައި މައުލޫމާތު ދޭނީ ދިވެހި ބަހުގެ އެކަޑަމީގެ ތާރިހް ސެކްޝަންގެ ބޭފުޅުންކަމަށް ވިދާޅުވިއެވެ.\nތުއްރަވާސްގެ ޕްރޮގުރާމްތަކަށް ވަރަށް ބޮޑު ތާއީދެއް ލިބޭކަަމަށާއި އެގޮތުން 2017ވަނަ އަހަރުން ފެށިގެން، މިއީ ކުރިއަށް ގެންދެވޭ ތިން ވަނަ ޕްރޮގުރާމްކަން ފާހަގަކުރައްވާ އެކަޑަމީން ބުނީ ވަރަށް ގިނަ ކުދިން މި ޕްރޮގުރާމްތަކުގައި ކޮންމެ ފަހަރަކުވެސް ބައިވެރިވާކަމަށާއި، ކޮންމެ ޕްރޮގުރާމެއްވެސް ނިންމާލަނީ ގާތްގަޑަކަށް 100 އަށްވުރެ ގިނަ ކުދިންގެ ބައިވެރި ވުމާއިއެކު ކަމަށެވެ.\nމިކަން މިހާރަށް ވުރެ ފުޅާކުރެވިދާނެކަން ފާހަގަ ކުރައްވާ އެކެޑެމީން ބުނެފައިވަނީ ކޮވިޑް 19 އާއި އެކު ހުރި ދަތިތަކުގެ ސަބަބުން އޮންލައިންކޮށް މިފަހަރު މި ޕްރޮގުރާމް ބާއްވާތީ ބައިވެރިންގެ އަދަދު ކުރިއަށްވުރެ އިތުރުވާނެކަމަށް އުންމީދު ކުރާކަމަށެވެ. ޖާގައިގެ ދަތިކަން އޮތުމުގެ ސަބަބުން މީގެ ކުުރިން ބައިވެރިވާން ބޭނުންވާ ހުރިހާ ފަރާތްތަކަށް ބައިވެރި ނުވެވޭކަން ފާހަގަ ކޮށް ބުނެފައިވަނީ މިފަހަރު އޮންލައިންކޮށް ކުރިއަށްގެންދަން ނިންމާފައި ވުމުން ބައިވެރި ވާން ބޭނުން ހުރިހާ ފަރާތްތަކަށް ބައިވެރިވެވޭނެ ކަމަށެވެ.\n"ތުއްރަވާސް ފަހެއް" މި ފަހަރު ހުޅުވައިލައިފައި ވަނީ ތިން އުމުރުފުރައަކަށެވެ. އެއިީ ހަތް އަހަރާއި 10 އަހަރާ ދެމެދު، އަދި 10 އަހަރާއި 15 އަހަރާ ދެމެދު، މީގެ އިތުރުން 15 އަހަރާއި 21 އަހަރާ ދެމެދުގެ ކުދިންނަށެވެ. ތުއްރަވާހުގައި ބައިވެރިވާން އެދޭ ފަރާތްތަކުން ބައިވެރިވާން އެދޭ ފޯމު ފުރިހަމަ ކުރުމަށް ފަހު 2020 އޮގަސްޓު ހަ ވަނަ ދުވަހުގެ 14:00 ގެ ކުރިން އެކެޑަމީއަށް ހުށައެޅުމަށް އެކަޑަމީން އެދެއެެވެ.\nދިވެހި ބަހުގެ އެކަޑަމީދަރިވަރުން ދިވެހި ބަސް


ރިސެޕްޝަނިސްޓްގެ މަގާމަށް މީހަކު ހޯދުން\nރ. ހުޅުދުއްފާރު ސިއްޙީމަރުކަޒު\nސަޕޯޓިނގް ކޯ އެލެވަންސް -/700ރުފިޔާ\nސިއްޙީމަރުކަޒަށް ޑޮކްޓަރަށް ދައްކަން އަންނަ ބަލިމީހުން ރަޖިސްޓްރީކުރުން\nއާސަންދައިގެ ދަށުން ކުރަންޖެހޭ އެންމެހާ ކަންތައް ކުރުން\nޕޭޝަންޓާއި ގުޅޭގޮތުން ހަދަންޖެހޭ ރިޕޯޓްތައް ތައްޔާރުކުރުމާއި މަސްނިމުމުން ތައްޔާރު ކުރުމަށް ސިއްޙީމަރުކަޒުގެ އޮފީހުން އަންގާ ރިޕޯޓްތައް ތައްޔާރު ކުރުން\nމަރުކަޒުން އަންގާ އުސޫލެއްގެ މަތިން މަޤާމް މަސްއޫލިއްޔަތު އަދާކޮށް ޙަވާލުކުރެވޭ މަސައްކަތްތައް ޓާގެޓާއި އެއްގޮތަށް ނިންމުން\nސާނަވީ ނުވަތަ އެ އާ އެއްފެންވަރުގެ އިމްތިޙާނަކުން2މާއްދާއިން ދަށްވެގެން "ޑީ" ގްރޭޑް ލިބިފައި ވުމާއެކު، އޭގެއިތުރުން"ސެކަންޑްރީ ސްކޫލް' ނުވަތަ 'ހަޔަރ ސެކަންޑަރީ ސްކޫލް' ސެޓްފިކެޓް އިމްތިޙާނުގައި 'ދިވެހި' މިމާއްދާއިން ދަށްވެގެން 'ސީ' ގްރޭޑް ލިބިފައިވުން\nކަނޑައަޅާފައިވާ ޤަވާއިދުތަކާއި އުޞޫލުތަކާއި އެއްގޮތަށް މީހަކު ހޮވުމަށް ބަލާނެ ކަންތައްތައް މިނިސްޓްރީ އޮފް ހެލްތްގެ ވެބްސައިޓުން ލިބެން ހުންނާނެއެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 11-6-2018 ގެ 14:00 ގެ ކުރިން، ހުޅުދުއްފާރު ސިއްހީމަރުކަޒަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] އަދި ފެކްސް 6580155 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 12-6-2018 އާއި 21-6-2018 އާ ދެމެދު، ހުޅުދުއްފާރު ސިއްޙީމަރުކަޒު ގައެވެ.\nމި އިޢުލާނާއި ގުޅިގެން މަޢުލޫމާތު ސާފުކުރުމަށް ގުޅުއްްވާނީ ރަސްމީ ގަޑީގައި 6580155 އަށެވެ. ފެކްސް ކުރައްވާނެ ނަމްބަރަކީ 6580155 އަށެވެ. އީމެއިލް ކުރައްވާނީ [email protected] އަށެވެ.\nސުންގަޑި: 11 ޖޫން 2018 1400


Mohamed Abdulla Shafeeg: ސަރުކާރާއި ވެރިންގެ މުސާރަތައް ބޮޑުވާއިރު، ޕްރައިވެޓް ސެކްޓަރގެ މުސާރަތައް އެއްވަރެއްގައި ހިފެހެއްޓިފައި\nސަރުކާރު މުވައްޒަފުންގެ މުސާރަ މިއަހަރުގެ ޖެނުއަރީމަހު ބޮޑުކުރިއިރު 20 ޕަސެންޓާއި 60 ޕަސެންޓާ ދެމެދުގެ އަދަދަކަށް ބޮޑުކުރިއެވެ. އެހެންކަމާއެކު، ސަރުކާރުގައި އުޅޭ މަސައްކަތު މީހަކަށް ލިބުނު 1600ރ. ގެ ބަދަލުގައި މުސާރައިގެ 60 ޕަސެންޓަށްވާ 960ރ. ބޮޑުކުރުމުން މަހަކު 2560ރ. ލިބެ އެވެ. 2170ރ. ލިބުނު ސެކްރެޓަރީ ފެންވަރު މީހެއްގެ މުސާރަ އަށް، މުސާރައިގެ 57 ޕަސެންޓަށް ވާ 1236.9ރ. ބޮޑުކުރުމުން 3406.9ރ. ލިބެއެވެ. 3180ރ ލިބުނު އެސިސްޓެންޓް ޑިރެކްޓަރުންގެ މުސާރައަށް 40 ޕަސެންޓަށްވާ، 1272ރ ބޮޑުކުރުމުން މަހަކު 4452ރ އެވެ. 6610ރ. ލިބޭ އެގްޒެކްޓިވް ޑިރެކްޓަރުންގެ މުސާރައިގެ 20 ޕަސެންޓަށްވާ 1322ރ. ބޮޑުކުރުމުން 7932ރ. ލިބެ އެވެ.\nމިނިސްޓަރުންނާއި ސްޓޭޓް މިނިސްޓަރުންގެ މުސާރަ މިއަހަރުގެ ފެބްރުއަރީ މަހު 60 ޕަސެންޓް ބޮޑު ކުރެއްވި އެވެ. މިނިސްޓަރުންގެ ނައިބުންގެ މުސާރަ 28 ޕަސެންޓް ބޮޑު ކުރެއްވިއެވެ. މިނިސްޓަރެއްގެ މުސާރަ ބޮޑުކުރައްވައިފައި ވަނީ 26500ރ އިން 42500ރ. އަށެވެ. ސްޓޭޓް މިނިސްޓަރެއް މުސާރަ ބޮޑުކުރައްވައިފައި ވަނީ 20000ރ. އިން 32000ރ. އަށެވެ. މިނިސްޓަރުންގެ ނައިބުންގެ މުސާރަ 16000ރ އިން 20500ރ. އަށް ބޮޑުކުރެއްވި އެވެ.\nމިބަދަލުކުރުމުގައިވެސް އެއް މިންގަނޑަކުން އަމަލުކުރައްވާފައެއް ނުވެއެވެ. އެގްޒެކްޓިވް ޑިރެކްޓަރުންގެ މުސާރަ 20 ޕަސެންޓް ބޮޑުކުރެއްވިއިރު، ނައިބުންގެ މުސާރަ 28 ޕަސެންޓް ބޮޑުކުރައްވައި މިނިސްޓަރުންނާއި ސްޓޭޓް މިނިސްޓަރުންގެ މުސާރަ 60 ޕަސެންޓް ބޮޑުކުރެއްވީ އެވެ. ތައުލީމީ ދާއިރާގައި މަސައްކަތްކުރައްވާ މުވައްޒަފުންގެ މުސާރަބޮޑުކުރެއްވީވެސް ތަފާތުކުރުން ބޮޑު މިންގަނޑަކުންނެވެ. ގްރޭޑްތަކުގެ ނިސްބަތުން މުސާރައަށް ބަދަލު ގެންނެވިއިރު، އެއްބަޔަކަށް 35 ޕަސެންޓް ބޮޑުވިއިރު، އަނެއްބަޔަކަށް 37 ޕަސެންޓް ބޮޑުވިއެވެ. އަދި އަނެއްބަޔަކަށް 40 ޕަސެންޓްވެސް ބޮޑުވިއެވެ. ދާދި މިދާކަށްދުވަހު މިފެނުނީ މުދައްރިސުންގެ މުސާރައާއި އެލަވަންސާމެދު ހިތްހަމަ ނުޖެހިގެން އެމީހުންގެ ޝުއޫރު ފާޅުކުރާތީއެވެ. ގަވަރުމަންޓް ސެކްޓަރގައި މުވައްޒަފުންގެ މުސާރަތައް ކަނޑައަޅުއްވާއިރު ގެންގުޅޭ ތަފާތުކުރުންތަކުގެ ސަބަބުން ތަފާތު މައްސަލަތައް ދިމާވެފައި އެބަހުއްޓެވެ. އެއްބަޔަކަށް މުސާރަ ބޮޑުކުރުމުން، އަނެއްބަޔަކު އެކަމަށް ޑިމާންޑްކުރުމުން ކުރިން ބޮޑުކޮށްދިން މީހުންނަށްވުރެ ބޮޑު މުސާރައެއް ފަހުން ބޮޑުކޮށްދޭ މީހުންނަށް ބޮޑުކޮށްދެއެވެ. އޭރު އޮންނަނީ ކުރިން ބޮޑުކޮށްދިން މީހުންނަށް ބޮޑުކޮށްދޭންޖެހިފައެވެ. މިކަމަށް ނިމުމެއް ނެތެވެ. މިކަން ހިނގަމުންދާގޮތް އެންމެ ވައްތަރީ ''ރާމާމަކުނުގެ ބޯކިބާ ބެހުމާ'' އެވެ.\nއަތޮޅުވެރިންނަށް ދެއްވާ މުސާރަ ކުޑަކަމުގެ ވާހަކަ ކުރީގެ އެޓޮލްސް މިނިސްޓަރު މުހަންމަދު ވަހީދުއްދީން ދެއްކެވިއެވެ. މުސާރަ ބޮޑުކުރައްވާނޭ ކަމުގެ ޚަބަރުވެސް ދެއްވިއެވެ. އެހެންނަމަވެސް، އެޓޮލްސް މިނިސްޓަރުކަން ދޫކުރައްވާ އެބޭފުޅާ ޔޫތު މިނިސްޓަރަކަށް ވެވަޑައިގެންނެވިއިރުވެސް، އަތޮޅުވެރިންގެ މުސާރައިގެ ކަންތައް އޮތީ ހަމަނުޖެހިއެވެ. އެކަން އެގޮތަށްވެފައިވާތީ ވަހީދުއްދީން ވަނީ އަތޮޅުވެރިންގެ އަރިހުން މާފަށްވެސް އެދިވަޑައިގެންފައެވެ. އެންމެފަހުން އަތޮޅުވެރިންގެ މުސާރަ 35000ރ އަށް ބޮޑުކޮށްފައި ވަނީ ފާއިތުވި މެއި މަހުގެތެރޭގައެވެ.\nރައްޔިތުންގެ މަޖިލީހުގެ މެންބަރުން، އެބޭފުޅުންގެ މުސާރައާއި އިނާޔަތް ވަނީ މި ހިނގާ ޖޫން މަހު ބޮޑު ކުރައްވާފައެވެ. މިހާރު ރައްޔިތުންގެ މަޖިލީހުގެ މެންބަރަކަށް މަހު 62500ރ ލިބެއެވެ.\nމީގެ އިތުރުން ސިވިލްސާވިސް ކޮމިޝަނަށާއި ހިއުމަންރައިޓްސް ކޮމިޝަންގެ މެންބަރުންނަށް އެކަށޭނަ މުސާރައާއި އެލަވަންސް ހަމަޖެއްސެވުމާއި އޮޑިޓަރ ޖެނެރަލަށް މުސާރައާއި އެލަވަންސްގެ ގޮތުގައި 100000ރ ހަމަޖެއްސުމާއި ގާޒީންނާއި މެޖިސްޓްރޭޓުންގެ މުސާރަ 13 ޕަސެންޓާއި 50 ޕަސެންޓަށް ބޮޑުކުރައްވައިފިއެވެ.\nމިބަދަލުތަކާ އެކުއެކީގަހެން ތަކެތީގެ އަގާއި ޚިދުމަތުގެ އަގު އުފުލެންފެށިއެވެ. ވާނީވެސް އެހެންނެވެ. އެއްބަޔަކު އާމްދަނީ ހޯދަނީ އޮފީސް މޭޒު ދޮށުގައި އިނދެގެން ވަޒީފާ އަދާކޮށްގެން ކަމަށްވިޔަސް އަނެއްބަޔަކު އާމްދަނީ ހޯދަނީ އެމީހުންކުރާ މަސައްކަތްތަކުން އަގު ހޯދައިގެންނެވެ. އަނެއްބަޔަކު ދިރިއުޅުމަށްޓަކައި ކުރާ މަސައްކަތަކީ ވިޔަފާރި ކުރުމެވެ. އާންމު އެތައްބަޔެއްގެ މުސާރަތައް އުފުލޭ އަޑާއެކު، ތަކެތީ އަގު ބޮޑުވުމަކީ މިހާރު އާންމުވެފައިވާ އުސޫލެކެވެ. މި އުސޫލުން ކަންކުރެވުނު ނަމަވެސް މުސާރަ ބަދަލުވުމެއްނެތި ގިނަބަޔަކު ވަޒީފާ އަދާކުރަމުންދާ ދާއިރާ އަކީ ޕްރައިވެޓް ސެކްޓަރ އެވެ.\nއަމިއްލަ މީހުން ކައިރީ ވަޒީފާ އަދާކުރާ ފަރާތްތަކަށް، ސަރުކާރު މުވައްޒަފުންގެ މުސާރައަށް އަންނަ ބަދަލުތަކެއް ނާދެއެވެ. އެބައިމީހުންގެ މުސާރަ ބޮޑުވާއިރު، ބޮޑެއްވެސް ނުވެއެވެ. އެހެންނަމަވެސް، އެކަންކަމާ ގުޅިގެން ތަކެތީގެ އަގަށާއި ޚިދުމަތުގެ އަގަށް އަންނަ ބަދަލުގެ އަސަރު އެމީހުންނާއި އެމީހުންގެ އާއިލާއަށްވެސް ފޯރައެވެ.\nއެހެންނަމަވެސް، އަނެއްކާވެސް އިވެނީ ސިވިލްސާވިސް މުވައްޒަފުންގެ މުސާރަބޮޑުކުރުމަށްޓަކައި ސިވިލްސާވިސް ކޮމިޝަނުން މިނިސްޓަރ އޮފް ފިނޭންސާ މަޝްވަރާ ކުރައްވާ ވާހަކައެވެ.\nމިފަދައިން ކަންތައްތައްވަމުން ދާއިރު، ޕްރައިވެޓް ސެކްޓަރ ގައި މަސައްކަތް ކުރާ މުވައްޒަފުންނަށް އުފާވެރި ޚަބަރެއް ނެތެވެ. ވަޒީފާއާބެހޭ ގާނޫނު ތަސްދީގުކުރެއްވިއިރު، ޕްރައިވެޓް ސެކްޓަރ ގައި މަސައްކަތްކުރާ އެންމެ ގިނަ މުވައްޒަފުން ހިމެނޭ ފަތުރުވެރިކަމުގެ ދާއިރާގައި ރިސޯޓްތަކުގައި މަސައްކަތްކުރާ މުވައްޒަފުން އޮތީ އިސްތިސްނާ ކޮށްފައެވެ.\nތައުލީމީ ދާއިރާގައި މަސައްކަތް ކުރައްވާ ޓީޗަރުން އެބައިމީހުންގެ އަޑުއުފުލައި ޝުއޫރު ފާޅުކުރައްވައިފި އެވެ. މުސާރަ ބޮޑު ކޮށްނުދޭނަމަ، ކިޔަވައިދިނުމަށް ސްކޫލްތަކަށް ނުގޮސް ތިބުމުގެ ޚިޔާލުވެސް ފާޅުކުރައްވައިފިއެވެ. މިޚަބަރުތަކާއެކު، ޓީޗަރުންގެ މުސާރަ ބޮޑުކުރައްވާނޭކަމުގެ ސިގްނަލްތައްވެސް ފެންނަންފަށައިފިއެވެ.\nޕްރައިވެޓް ސެކްޓަރ ގައި ވަޒީފާ އަދާކުރައްވާ ފަރާތްތަކުން، މަދަނީ ބަސްނޭހުމަކަށް ގޮސްފިނަމަ ކިތަންމެ ދާއިރާއެއްގެ ކިތަންމެ މަސައްކަތެއް ހުއްޓޭނެއެވެ. ރިސޯޓްތަކުގައި ވަޒީފާ އަދާކުރާ މީހުން އެމީހުންގެ މަސައްކަތުން އަތްވީއްލައިގެން އެންމެދުވަހެއް ހޭދަކުރިޔަސް ޓޫރިސްޓުންނަށް ޚިދުމަތްދިނުން ހުއްޓުމަކަށް އަންނާނެއެވެ. އެފަދަ ހުއްޓުމެއް ރާއްޖޭގެ ޓޫރިޒަމަށް އައުން ވާނީ ރާއްޖޭގެ ޓޫރިޒަމް ދާއިރާގައި ޖެހޭ ނުހަނު ބޮޑު ލައްގަނޑަކަށެވެ. އެދާއިރާއަށް ލިބޭނެ ނުހަނުބޮޑު ގެއްލުމަކަށެވެ. އެވާހަކަ މުޅި ދުނިޔޭގެ މީޑިއާގައި އާންމުވާނެއެވެ.\nއެފަދަ ހާލަތަކަށް ކަންތައް ދިޔުމަކީ ސަރުކާރުންވެސް، އަމިއްލަ ވިޔަފާރިވެރިންވެސް އަދި ދިވެހި ރައްޔިތުންވެސް އެދޭނެ ކަމެއް ނޫނެވެ. ވީއިރު މިފަދަ ކަންތައްތަކަށް ފުރުސަތު ނުލިބޭނޭ ފަދައިން އަމަލުކުރުން މިއީ މިއަދު މަޖުބޫރުވެފައިވާ ކަމެކެވެ. އަންހެނުންނާއި ފިރިހެނުން ހަމަހަމަ ކުރުމަށް ސަރުކާރުން ކެމްޕޭން ކުރައްވާ ފަދައިން، ސަރުކާރު މުވައްޒަފުންނާއި އާންމު މުވައްޒަފުން ހަމަހަމަ ކުރުމުގެ މަސައްކަތް ކުރައްވަން އެބަޖެހެއެވެ. ވަޒީފާގެ ހިމާޔަތާއި އިނާޔަތާއި މުސާރައިގައިވާ ބޮޑެތި ފަރަގުތައް ކުޑަކޮށް އެއް މިންގަނޑަކުން މުސާރައާއި އެލަވަންސް ލިބޭނޭގޮތް ހަދަން އެބަ ޖެހެއެވެ.


Raajje aumun Rakul water baby akah | Mihaaru\nރަކުލް އާއިލާއާ އެކު ލަކްސް ސައުތު އަރީގައި.\n19 ނޮވެމްބަރ 2020 - 20:58\nރަކުލް އާއިލާއާ އެކު މިއަދު ހަވީރުގެ ވަގުތެއްގައި ރާއްޖެ އައިސް ޗުއްޓީ ހޭދަކުރަނީ ލަކްސް ސައުތު އަރި އެޓޯލް ރިސޯޓް އެންޑް ވިލާގަ އެވެ. އުމުރުން 30 އަހަރުގެ ބަތަލާއާ އެކު އޭނާގެ މަންމަ އާއި ބައްޕަގެ އިތުރުން ބޭބެ ވެސް އައިސްފައިވެ އެވެ. ރަކުލް ވަނީ ރިސޯޓްގައި ނަގާފައިވާ ފޮޓޯތަކެއް އިންސްޓަގްރާމާއި ފޭސްބުކްގައި ވެސް ހިއްސާކޮށްފަ އެވެ.\nއިންސްޓަގްރާމްގައި އާންމުކުރި ފޮޓޯގައި، ވިދަމުން އަންނަ ޒުވާން ބަތަލާ ބުނީ "މޫދާއި ނޫ އުޑުގެ އިހުސާސާ އެކު ޖިސްމު ބޭނުން ވަނީ އުދުހިލަން" ކަމަށެވެ.\nދެހާސް ސާދައިގައި ފިލްމު "ޔާރިޔާން" އިން ބޮލީވުޑަށް ނުކުތް ރަކުލް އެންމެ ފަހުން ފެނިފައިވާ ހިންދީ ފިލްމަކީ މިދިޔަ އަހަރުގެ "މަރުޖާވާ" އެވެ. އޭނާގެ ކުރިއަށް ހުރި ފިލްމުތަކުގެ ތެރޭގައި އަރުޖުން ކަޕޫރާ އެކު ކުޅޭ ފިލްމަކާއި ޖޯން އަބްރަހަމްގެ "އެޓޭކް" އާއި އަޖޭ ދޭވްގަނާ އެކު ކުޅޭ "ތޭންކް ގޯޑް" ގެ އިތުރުން އަޖޭގެ "މޭޑޭ" ހިމެނެ އެވެ.\nރަކުލް އަކީ އިންޑިއާގެ ދެކުނު ފިލްމު އިންޑަސްޓްރީގެ ވެސް ވަރަށް މަޝްހޫރު ބަތަލާއެކެވެ. އޭނާގެ ކުރިއަށް އޮތް ސައުތުގެ އެންމެ ބޮޑު ފިލްމަކީ ކަމަލް ހަސަނާ އެކު ކުޅެފައިވާ "އިންޑިއަން 2" ހިމެނެ އެވެ. އެ ފިލްމުގެ ކާސްޓްގައި ދާދި ފަހުން ހަނީމޫން ޗުއްޓީ ރާއްޖޭގައި ހޭދަކުރި ބަތަލާ ކާޖަލް އަގަރްވާލް ވެސް ހިމެނެ އެވެ.\nރަކުލް ކުޅުނު ހިންދީ ފިލްމުތަކުގެ ތެރޭގައި "ދޭ ދޭ ޕިޔާރު ދޭ" އާއި "ޝިމްލާ މިރްޗް" އަދި "އައްޔާރީ" ހިމެނެ އެވެ.\nރަކުލްގެ ވާހަކަ މި ފަހުން މީޑިއާތަކުގައި އެންމެ ބޮޑަށް ދެކެވުނީ ޖޫން މަހު ދަންޖެހިގެން މަރުވި އެކްޓަރު ސުޝާންތު ރާޖްޕުތުގެ މައްސަލައާ އެކު ބޮލީވުޑްގައި ފެންމަތި މަސްތުވާތަކެތީގެ މައްސަލަގަނޑުގެ ތެރެއިންނެވެ. ނަމަވެސް އެ މައްސަލާގައި ދީޕިކާ ޕަދްކޯނާއި ސާރާ އަލީ ޚާނާއި ޝްރަދާ ކަޕޫރް ފަދަ ބަތަލާއިން ނާކޮޓިކްސް ކޮންޓްރޯލް (އެންސީބީ) އަށް ހާޒިރުކޮށް ސުވާލުކުރި ނަމަވެސް ރަކުލްއާ ސުވާލުކޮށްފައެއް ނުވެ އެވެ.\nބޮލީވުޑް އިންޑިއާ ޗުއްޓީ ދުވަސްވަރު ޓޫރިސްޓުން ޓޫރިޒަމް ސެލެބްރިޓީން\nއިންޑިޔާ އައުޓް! ބޮލީވުޑް އައުޓް!\nހިންދީ ތަރިންގެ ހިތްގައިމު މަންޒިލަކަށް ރާއްޖެ ވުމަކީ އުފާކުރަންޖެހޭކަމެއް. ޗައިނާ ޓޫރިސްޓުންގެ ވެސް އެންމެ ހިތްގައިމު ތަނަކީ ރާއްޖެއަށް ވެފައިވުމުން އުފާކުރަން.


Bodethi Kuhthakaai gulhey Sarahahdhee Ehbasvumah Ruhun Hoadhan Majileehah Hushahalhaifi - Vaguthu\nޔުނައިޓެޑް ނޭޝަންސް އޮފީސް އޮން ޑްރަގްސް އެންޑް ކްރައިމް އިން އިސްނަގައިގެން ޤާއިމްކުރަން ހުށައަޅާފައިވާ މިއެއްބަސްވުމަކީ ސައުތު އޭޝިއަން ރީޖަނަލް އިންޓެލިޖެންސް އެންޑް ކޯޑިނޭޝަން ސެންޓަރ އޮން ޓްރާންސްނޭޝަނަލް އޯގަނައިޒްޑް ކްރައިމް ޤާއިމުކުރުމުގެ ގޮތުން ވެވޭ އެއްބަސްވުމެއް ކަމަށް ހޯމް މިނިސްޓްރީން ވަނީ ބުނެފައެވެ.\nމިއެއްބަސްވުމުގެ މައިގަނޑު މަގުސަދަކީ ދެކުނު އޭޝިއާ ސަރަޙައްދުގެ އެކި ޤައުމުތަކުގެ މެދުގައި ރާވައިގެން ހިންގާ ބޮޑެތި ކުށްތަކުގެ ސަބަބުން މި ޤައުމުތަކަށް ލިބޭ އިޖުތިމާޢީ، އިޤްތިޞާދީ އަދި ސިޔާސީ ގެއްލުންތައް އިތުރުވަމުންދާތީ މިފަދަ ގެއްލުންތަކުން ރައްޔިތުންގެ ފުރާނައާއި އެހެނިހެން ޙައްޤުތަކާއި ޤައުމީ ބޮޑެތި މަސްލަހަތުތައް ހިމާޔަތްކުރުމުގެ މުހިންމުކަން ދަނެގަތުން ކަމަށް އެމިނިސްޓްރީން ވަނީ ބުނެފައެވެ.\nމިއެއްބަސްވުމުގެ ދަށުން ބައިނަލްއަޤްވާމީ ގޮތުން ޤަބޫލުކުރެވޭ އުޞޫލުތަކާއި މި އެއްބަސްވުމުގައި ބައިވެރިވާ ޤައުމުތަކުގެ ޤާނޫނުތަކުގެ އަލީގައި އެއް ޤައުމުން އަނެއް ޤައުމުގެ އަމިއްލަވަންތަކަމާއި މިނިވަންކަމާއި ސަރަހައްދީ ނަޒާހަތްތެރިކަމަށް އިޙްތިރާމްކޮށް ޤައުމުތަކުގެ ދާޚިލީ ކަންތައްތަކަށް ބުރޫނާރާނެހެން، މިފަދަ ކުށްކުރުން ހުއްޓުވުމަށް މަސައްކަތް ކުރާނެ ކަންވެސް އެމިނިސްޓްރީން ވަނީ ބުނެފައެވެ.\nއެގޮތުން ބައިނަލްއަޤްވާމީ ގުޅުންތައް ހަރުދަނާ ކުރުމުގެ މުހިންމުކަން ދެނެގަތުމާއިއެކު، ކަމާގުޅޭގޮތުން ހެދިފައިވާ ބައިނަލްއަޤްވާމީ އެކިއެކި މުޢާހަދާތަކުގައިވާ ކަންތައްތައް ތަންފީޛުކުރާނެއެވެ.\nއެ ގައުމުތަކުގެ މެދުގައި އެއްބަސްވެގެން ހިންގާ ބައިނަލްއަގުވާމީ އޮޕްރޭޝަންތައް ރާވާ ހިންގާ އަދި ވިލަރެސްކުރުމުގެ ގޮތުން ސައުތު އޭޝިއަން ރީޖަނަލް އިންޓެލިޖެންސް އެންޑް ކޯޑިނޭޝަން ސެންޓަރ އޮން ޓްރާންސްނޭޝަނަލް އޯގަނައިޒްޑް ކްރައިމްގެ ނަމުގައި ސްރީލަންކާގައި ސެންޓަރެއް ގާއިމްކުރަން ހަމަޖެހިފައިވާ ކަމަށާއި، އެފަދަ ކުށްތަކާގުޅޭ މައުލޫމާތު އެއްކޮށް، ރައްކާތެރިކޮށް ބަލަހައްޓާ އަދި ބޭނުންޖެހިއްޖެ ހިނދެއްގައި އެފަދަ މައުލޫމާތު އެއް ގައުމުން އަނެއް ގައުމާއި ހިއްސާ ކުރެވޭކަން ސެންޓަރުން ކަށަވަރު ކުރާނެ ކަމަށްވެސް ހޯމް މިނިސްޓްރީން ވަނީ ބުނެފައެވެ.\nމީގެ އިތުރުން މިއެއްބަސްވުމުގެ ދަށުން ސެންޓަރެއް ގާއިމުކޮށް ހިންގަން ފެށުމަކީ ދިވެހިރާއްޖޭގައި ފުޅާވަމުން އަންނަ ކުށުގެ ވެށި ކޮންޓްރޯލްކޮށް، ދިވެހިރާއްޖޭގެ ސަރަހައްދުގައި މިފަދަ ކުށްތަކަށް އަރައިގަންނަ ފަރާތްތައް ގާނޫނުގެ ކުރިމައްޗަށް ގެނެސް، އިންސާފު ގާއިމުކޮށް، މިފަދަ ކުށްތަކުގެ ސަބަބުން ދިވެހި ރައްޔިތުންނަށް ލިބޭ އިޖުތިމާއީ، އިގްތިސާދީ އަދި އެހެނިހެން ގެއްލުންތައް ކުޑަކޮށް، ރައްޔިތުންގެ ފުރާނައާއި މުދާލާއި އެހެނިހެން ހައްގުތަކާއި މަސްލަހަތުތައް ހިމާޔަތްކޮށް، ދިވެހިރާއްޖޭގެ ދާހިލީ ސަލާމަތާއި ހަމަޖެހުން ގާއިމްކުރުމަށް އެޅިގެންދާ މުހިންމު ފިޔަވަޅަކަށް ވާނެ ކަމަށްވެސް އެ މިނިސްޓްރީން ވަނީ ބުނެފައެވެ.\nމިއެއްބަސްވުމުގައި ސޮއިކުރާނީ ރާއްޖޭގެ އިތުރުން ބަނގްލަދޭޝް، ބޫޓާން، އިންޑިއާ، ނޭޕާލް އަދި ސްރީލަންކާ ސަރުކާރުގެ މެދުގައެވެ.


ކުޑަކުޑަ ޒަލަފްގެ ޚާއްސަ މެސެޖެއް އެޑިއުކޭޝަން މިނިސްޓަރަށް ކުޑަކުޑަ ޒަލަފްގެ ޚާއްސަ މެސެޖެއް އެޑިއުކޭޝަން މިނިސްޓަރަށް\nކުޑަކުޑަ ޒަލަފްގެ ޚާއްސަ މެސެޖް އެޑިއުކޭޝަން މިނިސްޓަރަށް\nކޯވިޑް-19ގެ ސަބަބުން ސްކޫލްތައް3މަސްފަހުން ހުޅުވި ނަމަވެސް ބައެއް ގްރޭޑްތަކުގެ ދަރިވަރުން ތިބީ ގޭގައެވެ. މާލެ ފިޔަވާ ހުރިހާ ރަށެއްގައި ގްރޭޑް 1 ފެށިގެން ކިޔަވާދިނުން ވަނީ ފަށާފައެވެ. އެހެންނަމަވެސް މާލެ ސަރަހައްދުގައި ކިޔަވާދެމުން އަންނަނީ ގްރޭޑް9އަކުން މަތީގެ ދަރިވަރުންނަށެވެ.\nސްކޫލްތައް އަލުން ހުޅުވާލާފައިވަނީ ރާއްޖޭގެ ހުރިހާ ސްކޫލެއްގައި ރައްކާތެރިކަމުގެ ގޮތުން އަޅަންޖެހޭ ފިޔަވަޅުތައް ކަށަވަރުކުރުމަށްފަހުގައެވެ. އެގޮތުން ސްކޫލްތަކަށް ދަރިވަރުންނާއި މުދައްރިސުން ނުކުންނަނީ މާސްކު އަޅައިގެންނެވެ. އަތް ދޮވެ ސެނިޓައިޒްކުރެވޭނެ ސްޓޭޝަންތައް ސްކޫލްގެ އެކި ސަރަޙައްދުތަކުގައި ވަނީ ޤާއިމުކޮށްފައެވެ.\nސްކޫލްތަކުގައި ކިޔަވާދޭން ފެށިނަމަވެސް ނާސަރީ އާއި ބޭބީ ނާސަރީގައި އަދި ކިޔަވާދޭން ފަށާފައެއް ނުވެއެވެ. ސްކޫލްތައް ނުހުޅުވި ގިނަ ދުވަސްވުމާއި ގުޅިގެން ކުދިން އަންނަނީ އެކުދިންގެ ޝުޢޫރުތައް އެކި ޕްލެޓް ފޯމްތަކުގައި ހިއްސާކުރަމުންނެވެ. އެގޮތުން ސްކޫލްތައް އަވަހަށް ހުޅުވާދެއްވުމަށް އެދި ކުޑަކުއްޖަކުވަނީ މިއަދު އެޑިއުކޭޝަން މިނިސްޓަރަށްވެސް ޚާއްސަ މެސެޖެއް ފޮނުވާފައެވެ.\nތުއްތު ޒަލަފް މިނިސްޓަރަށް ފޮނުވި މެސެޖްގައި އެދިފައިވަނީ އަވަހަށް ސްކޫލްތައް ހުޅުވާދިނުމަށެވެ. އަދި ސްކޫލަށް ގޮސް އުފާކޮށްލާ ހިތްހަމަޖައްސާލަން ބޭނުންވާކަމަށްވެސް ޒަލްފް ބުނެއެވެ. މިވީޑިއޯ ޓުވީޓުކުރައްވަމުން އެޑިއުކޭޝަން މިނިސްޓަރ ވަނީ ވަރަށް އަވަހަށް ސްކޫލްތައް ހުރިހާ ކުދިންނަށް ހުޅުވާލުމަށް މަސައްކަތްކުރައްވާކަން ހާމަކުރައްވާފައެވެ. އަދި ވަރަށް އަވަހަށް އެކަން އެގޮތަށް ވެގެންދާނެކަމަށް މިނިސްޓަރވަނީ ވިދާޅުވެފައެވެ.\nކޯވިޑް-19ގެ ސަބަބުން ސްކޫލްތައް މާޗުމަހުގެ 11 ވަނަ ދުވަހު ބަންދުކުރުމަށްފަހު އަލުން ހުޅުވާ ކިޔަވައިދޭން ފަށާފައިވަނީ މިމަހުގެ އެއްވަނަ ދުވަހުއެވެ.\nކިޔެވުން ބަންދުކުރުމާއި ގުޅިގެން ދަރިވަރުންގެ ކިޔަވާދެމުން އަންނަނީ އޮންލައިންކޮށެވެ. ޓެލިކިލާހާއި ގޫގުލް ކްލާސް މެދުވެރިކޮށް ޕީއެސްއެމާއި އެހެނިހެން މީޑިއާތަކާއި ގުޅިގެން އެޑިއުކޭޝަން މިނިސްޓްރީން އަންނަނީ ދަރިވަރުންނަށް ބޭނުންވާ ފިލާވަޅުތައް ޓީޗަރުން މެދުވެރިކޮށް ފޯރުކޮށްދެމުންވެެ.


BML in American express platinum card tha’aarafkohfi | Mihaaru\nމިނިސްޓަރު އަސްލަމް އެމެރިކަން އެކްސްޕްރެސް ޕްލެޓިނަމް ކާޑު ރޭ އިފްތިތާހު ކޮށްދެއްވަނީ-.-- ފޮޓޯ: ބީއެމްއެލް\nބީއެމްއެލުން އެމެރިކަން އެކްސްޕްރެސް ޕްލެޓިނަމް ކާޑު ތައާރަފްކޮށްފި\n29 ނޮވެމްބަރ 2019 - 07:163comments\nކުރުނބާ މޯލްޑިވްސް ގައި ބޭއްވި ހަފްލާއެއް ގައި މި ކާޑު ތައާރަފް ކޮށްދެއްވީ ޕްލޭނިން މިނިސްޓަރު މުހައްމަދު އަސްލަމެވެ. މިނިސްޓަރުގެ އިތުރުން އެމެރިކަން އެކްސްޕްރެސްގެ ޑިރެކްޓާ އެންޑް ހެޑް އޮފް ގްލޯބަލް ސާވިސަސް ސައުތު އޭޝިއާ، ކްރުޝް ދަސްތޫރާއި ބީއެމްއެލްގެ ސީއީއޯ އަދި އެމްޑީ ޓިމް ސޯޔާ ވެސް މި ހަފުލާ ގައި ބައިވެރިވެވަޑައިގަތެވެ.\nމި ކާޑު ބޭނުންކުރާ ކަސްޓަމަރުންނަށް ދަތުރުތަކާއި ހޮޓެލް ބުކިން އަދި ވިޔަފާރިތަކުން ވަރަށް ހާއްސަ ފުރުސަތުތައް ލިބޭނެ އެވެ. މިއީ، ގިނަ ގައުމުތަކުން ގަބޫލު ކުރާ، ހާއްސަ އިނާޔަތްތަކާއި އަގު ހުރި ޚިދުމަތްތަކެއް އެކުލެވޭ، ދުނިޔޭގެ ފެންވަރުގައި ފާހަގަ ކޮށްލެވޭ ކާޑެކެވެ.\nމީގެ އިތުރުން، ބޭންކް އޮފް މޯލްޑިވްސްއާ ގުޅިފައިވާ ބައިނަލަގްވާމީ ވިއުގަ އާއި ދިވެހި ބޭންކިންގެ ފަންނީ ތަޖްރިބާ ވެސް މި ކާޑު ގަންނަ މީހުންނަށް ލިބޭނެ އެވެ. މިއީ ބީއެމްއެލުން ކަނޑައަޅާ މިންގަޑުތަކަށް ފެތޭ މީހުންނަށް އެ ބޭންކުން ދޫކުރާ ކާޑެކެވެ.\nއެމެރިކަން އެކްސްޕްރެސްގެ ޑިރެކްޓާ އެންޑް ހެޑް އޮފް ގްލޯބަލް ސާވިސަސް ސައުތު އޭޝިއާ ކްރުޝް ދަސްތޫރު ރޭގެ ހަފްލާ ގައި ވާހަކަ ދައްކަވަނީ.-- ފޮޓޯ: ބީއެމްއެލް\nއެމެރިކަން އެކްސްޕްރެސް ގެ ދެކުނު އޭޝިއާގެ ޑިރެކްޓަރު ކްރުޝް ދަސްތޫރު ވިދާޅުވީ، ބީއެމްއެލް އަކީ އެ ކުންފުނިން އަބަދުވެސް އިތުބާރު ކުރާ ބޭންކެއް ކަމަަށެވެ. އަދި ޕްލެޓިނަމް ކާޑުގެ ސަބަބުން އެމެރިކަން އެކްސްޕްރެސް އަށް އޮންނަ ތަރުހީބު އިތުރުވާނެ ކަމަށް ވެސް އޭނާ ވިދާޅުވި އެވެ.\n"ބޭންކް އޮފް މޯލްޑިވްސްއާ އެކު 2004 އިން ފެށިގެން ގާއިމް ކުރެވިފައިވާ ޒަމާންވީ ގުޅުމަަކީ އަޅުގަނޑުމެން އިހުތިރާމް ކުރާ އަދި އަގު ވަޒަން ކުރާ ގުޅުމެއް. ޕްލެޓިނަމް ކްރެޑިޓް ކާޑު އިފްތިތާހް ކުރެވިގެން ދިއުމާ އެކު ދިވެހީންނަށް މި ކާޑު މެދުވެރިކޮށް، އެމެރިކަން އެކްސްޕްރެސް ބްރޭންޑުގެ ފުޅާ ހިދުމަތްތައް މަގުފަހިވާނެ،" ކްރުޝް ވިދާޅުވި އެވެ.\n"މި ހިދުމަތާ އެކު މި ބްރޭންޑަށް ލިބޭ ތަރުހީބު އިތުރުވެ، ބޭންކުގެ ކަސްޓަމަރުންގެ އަދަދު އިތުރު ވާނެ ކަމަށް ޔަގީން ކުރަން."\nބޭންކް އޮފް މޯލްޑިވްސް އަކީ ރާއްޖޭގައި އެމެރިކަން އެކްސްޕްރެސް ކާޑު ދޫކުރާ އަދި މާޗަންޓް ހިދުމަތް ފޯރުކޮށްދޭ ހަމައެކަނި ބޭންކެވެ. މުޅި ރާއްޖެ ހިމެނޭ ބޭންކިން ވިއުގައާ އެކު، 20 އަތޮޅުގައި 37 ބްރާންޗާއި 50 ސެލްފް ސާވިސް ބޭންކިން ސެންޓަރާއި 115 އޭޓީއެމް އަދި 277 ކޭޝް އެޖެންޓުންގެ އިތުރުން އެންމެ ޒަމާނީ އޮންލައިން ބޭންކިންގެ ހިދުމަތް ބީއެމްއެލުން އަންނަނީ ދެމުންނެވެ.\nއިތުރު ލިޔުންތައް ބީއެމްއެލް ބޭންކިން ކްރެޑިޓް ކާޑު


ކޯވިޑް19: އިއްޔެ އިތުރު 42 މީހަކު ބައްޔަށް ފައްސިވެއްޖެ! | Sandhaanu\nކޯވިޑް19: އިއްޔެ އިތުރު 42 މީހަކު ބައްޔަށް ފައްސިވެއްޖެ!\nރާއްޖެއިން ކޯވިޑް19 އަށް އިތުރު 42 މީހަކު އިއްޔެ ފައްސިވެއްޖެއެވެ. އިއްޔެ ފެނުނު ކޭސްތަކުގެ ތެރެއިން 05 ކޭސް ފެނިފައިވަނީ އަތޮޅު ތެރެއިންނެވެ. އަދި 37 ކޭސް ފެނިފައިވަނީ މާލެ ސަރަހައްދުންނެވެ.\nއިއްޔެ ފައްސިވީ މީހުންގެ ތެރެއިން 27 މީހުންނަކީ ދިވެހިންނެވެ. އަދި އަނެއް 15 މީހުންނަކީ ބިދޭސީންކަން ފާހަގަ ކޮށްލެވެއެވެ.\nއިއްޔެގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 11,358 އަށް އަރައިފައެވެ. އޭގެ ތެރޭގައި، 931 އެކްޓިވް ކޭސް ހިމެނޭއިރު، 35 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ. އަދި އައިސޮލޭޝަން ފެސިލިޓީ ތަކުގައި 340 މީހަކުވަނީ އެކަހެރި ކުރެވިފައެވެ.\nއިއްޔެއާއި ހަމަޔަށް އަތޮޅުތެރޭގެ 21 ރަށެއްގައި އެކްޓިވް ކޭސްތައް ހުރިއިރު، އޭގެ އިތުރުން 23 ރިސޯޓް ހިމެނެއެވެ. ރިސޯޓްތަކުގެ އެކްޓިވް ކޭސްތަކުގެ ތެރޭގައި 30 މުވައްޒަފުންނާއި، 22 ފަތުރުވެރިޔަކު ހިމެނެއެވެ.\nމިބަލީގައި ރާއްޖެ އިން މިހާތަނަށް 37 މީހަކު ނިޔާވެފައި ވާއިރު 10,383 މީހަކުވަނީ ބަލިން ފަސޭހަވެފައެވެ.\nއިއްޔެ ބައްޔަށް ޓެސްޓް ކުރުމަށްޓަކައި ޖުމްލަ 1524 ސުންކު ނަގާފައިވެއެވެ. މީގެ ތެރެއިން ފައްސިވެފައިވަނީ %2.8 މީހުންނެވެ.


vnews - America ambassador mihaaru qabooleh nukuran: Erdogan\nއެމެރިކާގެ އެމްބަސެޑަރު މިހާރު ގަބޫލެއް ނުކުރަން: އުރުދުޣާން\nބަލްގްރޭޑްގައި ބޭއްވި ނޫސް ކޮންފަރެންސްގައި ތުރުކީގެ ރައީސް ރަޖަބް ތައްޔިބް އުރުދުޣާން ވާހަކަފުޅު ދައްކަވަނީ - ފޮޓޯ: އޭ.އެފް.ޕީ\nއެމެރިކާއިން ތުރުކީއަށް ކަނޑައަޅާފައި ހުންނަވާ އެމްބަސެޑަރ ޖޯން ބޭސްއަކީ އެމެރިކާ ތަމްސީލު ކުރުމަށް ތުރުކީގައި ހުންނަވާ މަންދޫބު ކަމަށް މިހާރު ގަބޫލު ނުކުރައްވާ ކަމަށް ތުރުކީގެ ރައީސް ރަޖަބް ތައްޔިބް އުރުދުޣާން ވިދާޅުވެއްޖެއެވެ.\nތުރުކީގެ ރައީސް ވިދާޅުވީ، ޖޯން ބޭސްއަކީ އެމެރިކާއިން ތުރުކީއަށް ކަނޑައަޅާފައި ހުންނަވާ އެމްބަސެޑަރ ކަމަށް ތުރުކީ ސަރުކާރުން ގަބޫލު ނުކުރާތީ ސަރުކާރުގެ އެއްވެސް ވެރިޔަކުވެސް އޭނާއާ ދެން ބައްދަލު ނުކުރައްވާނޭ ކަމަށެވެ.\nތުރުކީގެ ރައީސް މިމޭރުމުން ވާހަކަފުޅު މިދެއްކެވީ، ތުރުކީގައި ހުންނަވާ އެމްބަސެޑަރ ޖޯން ބޭސް، އެމެރިކާއިން އަފްޣާނިސްތާނަށް ކަނޑައަޅާފައި ހުންނަވާ އެމްބަސެޑަރގެ މަގާމަށް އެމެރިކާ ސަރުކާރުން ހަމަޖެއްސުމާ ގުޅިގެން އޭނާ ވަދާއީ ބައްދަލުކުރެއްވުމަށް އެދިވަޑައިގެންނެވުމުންނެވެ.\n"އެއީ، އެމެރިކާއިން ތުރުކީއަށް ކަނޑައަޅާފައި ހުންނަވާ އެމްބަސެޑަރ ކަމަށް އަޅުގަނޑުމެން މިހާރަކު ނުދެކެން. އެހެންވެ، ސަރުކާރުގެ ވަޒީރުންނާއި، ނުވަތަ ޕާލަމެންޓްގެ ރައީސާއި އަދި އަޅުގަނޑާވެސް އޭނާ ބައްދަލުކުރާކަށް އަޅުގަނޑުމެން އެއްބަހެއްނޫން" ބަލްގްރޭޑްގައި ސާބިއާގެ ރައީސް އެލެގްޒެންޑަރ ވުސީޗްއާ ބައްދަލު ކުރެއްވުމަށްފަހު ދެބޭފުޅުން އެކުގައި ބޭއްވި ނޫސް ކޮންފަރެންސްގައި ވާހަކަފުޅު ދައްކަވަމުން ތުރުކީގެ ރައީސް ވިދާޅުވިއެވެ.\nތުރުކީގެ ރައީސްގެ މިނިންމެވުމުގެ ސަބަބުން އެމެރިކާއާއި ތުރުކީއާ ދެމެދު މިހާރު އުފެދިގެން އުޅޭ ސިޔާސީ އަރާރުންގަނޑު އިތުރު ހަރުފަތަކަށް ދާނޭ ކަމަށް ބެލެވިފައި ވެއެވެ.\nއިސްތަމްބޫލްގައި ހުންނަ އެމެރިކާގެ ކޮންސިއުލޭޓްގައި މަސައްކަތްކުރާ މުވައްޒަފަކު ތުރުކީ ސަރުކާރުން މިދިޔަ ހަފްތާގައި ހައްޔަރު ކުރުމާ ގުޅިގެން، އެމެރިކާއިންވަނީ ހިޖުރަވެރިކަމާ ގުޅުންހުރި ވިސާނޫން އެހެން އެއްވެސް ވިސާއެއް ތުރުކީ ރައްޔިތުންނަށް ދޫކުރުން ހުއްޓާލާފައެވެ.\nއެމެރިކާއަށް ރައްދު ދިނުމުގެގޮތުން ތުރުކީ ސަރުކާރުންވަނީ، އެމެރިކާގައި ހުންނަ ތުރުކީގެ ކޮންސިއުލޭޓްތަކުން އެމެރިކާގެ އެއްވެސް މީހަކަށް ވިސާދިނުން ހުއްޓާލާފައެވެ. އޭގެ ތެރޭގައި ޑިޕްލޮމެޓިކް ވިސާވެސް ހިމެނެއެވެ.


EU ge Naibu Raees Majileehugai thagureeru kurahvaifi\nމަޖިލީހުގައި ފްރެޑްރިކާ ތަގުރީރު ކުރައްވަނީ.-- ފޮޓޯ: މަޖިލިސް\nއީޔޫގެ ނައިބު ރައީސް މަޖިލީހުގައި ތަގުރީރު ކުރައްވައިފި\nއީޔޫގެ ހައި ރެޕްރެޒެންޓޭޓިވް އޮފް ދަ ޔޫނިއަން ފޯ ފޮރިން އެފެޔާޒް އެންޑް ސެކިއުރިޓީ ޕޮލިސީ ނައިބު ރައީސް ފްރެޑްރިކާ މުގުރީނީ ރައްޔިތުންގެ މަޖިލީހުގައި މިއަދު ތަގުރީރު ކުރައްވައިފި އެވެ.\nމިއަދު ހެނދުނު ރާއްޖެ ވަޑައިގެން ފްރެޑްރިކާ މުގުރީނީ މަޖިލީހުގައި ތަގުރީރު ކުރައްވަމުން ވަނީ އާ ސަރުކާރާއި އެކު ރާއްޖޭގައި ޑިމޮކްރަސީ އާލާވެގެން ގޮސްފައިވާ ކަމަށް ވިދާޅުވެފަ އެވެ. އަދި އެއާ އެކު އީޔޫ އާ އެކު އޮންނަ ގުޅުންތައް ވެސް ވަރަށް ބޮޑަށް ބަދަހިވެގެން ގޮސްފައިވާ ކަމަށް އޭނާ ވިދާޅުވި އެވެ.\nއީޔޫ އިން ދެކެނީ ރާއްޖެ އަކީ ގާތް އެކުވެރިއެއްގެ ގޮތުގައި ކަމަށާއި، ކުރިއަށް އޮތް ތަނުގައި ވެސް އެއްބާރުލުމާއި އެހީތެރިކަން ފޯރުކޮށްދޭނެ ކަމަށް ވެސް އޭނާ ވިދާޅުވި އެވެ. އަދި މިއީ އޭނާ އީޔޫ އިން ބޭރުގެ ގާނޫނު ހަދާ މަޖިލީހުގައި ތަގުރީރު ކުރައްވާ ފުރަތަމަ ފަހަރު ކަމަށް ވެސް ފްރެޑްރިކާ މުގުރީނީ ވިދާޅުވި އެވެ.\nފްރެޑްރިކާ މަޖިލީހަށް ވަޑައިގެންނެވުމުން މަރުހަބާ ދެންނެވީ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު އެވެ. ތަގުރީރު ކުރެއްވުމުގެ ކުރިން ފްރެޑްރިކާ ވަނީ މަޖިލީހަށް ވަޑައިގަންނަވާ އިއްޒަތްތެރިން ސޮއި ކުރާ ފޮތުގައި ސޮއި ކުރައްވައިފަ އެވެ.\nރައީސް އިބްރާހިމް މުހައްމަދު ސޯލިހު ވެސް މިއަދު ވަނީ ފްރެޑްރިކާ އާ ބައްދަލު ކުރައްވައި މަޝްވަރާ ކުރައްވައިފަ އެވެ. އޭގެ އިތުރުން ޑިފެންސް މިނިސްޓަރު މާރިޔާ އަހުމަދު ދީދީ އާއި ފޮރިން މިނިސްޓަރު އަބްދުﷲ ޝާހިދު އާ އެކު ވެސް ވަނީ މަޝްވަރާތައް ބާއްވައިފަ އެވެ.\nމަޖިލިސް އީޔޫ ރައީސް ނަޝީދު


ނައިރޯބީ މަރެއް ނުވެޔޭ ބުނި ކުދިން ކޮބާ؟ – Dhen.mv\nނައިރޯބީ މަރެއް ނުވެޔޭ ބުނި ކުދިން ކޮބާ؟\nދެން އެމްވީ April 4, 2020 - 4:31 pm\nމަނީ ހެއިސްޓަކީ ދިވެހިންގެ ތެރޭގައި މިހާރު އެންމެ މަގުބޫލު އެއް ޝޯއެވެ. ނެޓްފްލިކްސް އޮރިޖިނަލް އެއްކަމަށްވާ މި ޝޯގެ ހަތަރުވަނަ ސީޒަން އިއްޔެ ނެޓްފްލިކްސްގައި ސްޓްރީމްކޮށްފައިވާއިރު ސީޒަން ތިނެއް ނިމުނު އިރު ބެލުންތެރިންގެ ހިތުގައި އުފެދުނު ގިނަ ސުވާލުތަކެއްގެ ޖަވާބުވަނީ ލިބިގެން ގޮސްފައެވެ. މިގޮތުންސީޒަން ތިނެއްގައި ނައިރޯބީގެ ގަޔަށް ވަޒަން އެރުމާއެކު ގިނަ ބެލުންތެރިން ތިބީ މި ސުވާލުގެ ޖަވާބު ހޯދުމުގެ އިންތިޒާރުގައި ނޭވާ ހިފަހައްޓާލައިގެންނެވެ.\nނަމަވެސް ހީކުރި ގޮތާއި ހިލާފަށް ސީޒަން ހަތަރެއް ފެށުމާއެކު ފެނިގެންދިޔައީ ނައިރޯބީ އަށް އެރި ވަޒަން ނަގައި ނައިރޯބީގެ ފުރާނަ ސަލާމަތްކުރި މަންޒަރެވެ. ގިނަ ބަޔަކު ތިބީ މިކަމާއި އުފަލުން ފޮޅިފައެވެ. މިކަން އެންމެ ބޮޑަށް ހާމަވެގެން ދިޔައީ މީސް މީޑިއާގައި އެތައް ބަޔަކު ދޫކޮށްލި ސްޓޭޓަސް ތަކުންނެވެ. ނައިރޯބީ މަރެއް ނުވެޔޭ ކިޔާ ގިނަ ބަޔަކު ދިޔައީ ސްޓެޓަސް ތައް ޖަހަމުންނެވެ. މީގެ ތެރޭގައި ޔޫތު މިނިސްޓަރު އަހްމަދު މަހުލޫފު ވެސް ހިމެނެއެވެ.\nނަމަވެސް މި އުފާވެރިކަން މާ ގިނަ އިރަކު ދިގު ލައިގެންނެއް ނުދިޔައެވެ. އެޕިސޯޑު ހައެއް ނިމުނީ ޕްލޮޓް ޓްވިސްޓަކާއެކު ނައިރޯބީގެ މަރާއެކު ގިނަ ބަޔަކު ރޮއްވާލާފައެވެ. އެއާއެކު ބައެއް މީހުންވަނީ އެމީހުންގެ ސްޓޭޓަސްތައް ޑިލިޓުވެސް ކޮށްފައެވެ.\nނައިރޯބީއަކީ މަނީ ހެއިސްޓު ފުރަތަމަ ސީޒަން އިން ފަށައިގެން ހަތަރު ވަނަ ސީޒަން އާއި ހަމައަށް ފެނިގެންދިޔަ ހިތްހެޔޮ އަދި މަޖާ ކެރެކްޓަރ އެކެވެ.\nމަނީ ހެއިސްޓަކީ ވަގެއް ގެ މާސްޓަރޕްލޭންއަަކާއެކު އޭނާގެ ބައިވެރިން އެ ވައްކަމުގައި އުޅޭ މަންޒަރު ދައްކައިދޭ ސްޕެނިޝް ޑްރާމާއެކެވެ. އަދި މިއީ ނެޓްފްލިކްސްގެ އެންމެ މަގުބޫލު ލޭންޖުއޭޖް ޝޯވެސް މެއެވެ.\nކޮރަޕްޝަނަށް މަގުފަހިވާ މާއްދާ އުވާލަން އޭސީސީން އެދިއްޖެ\nރައީސް ޔާމީނުގެ ވެރިކަމުގައި ދީނާއި ގުޅުންހުރި އެއްވެސް ކަމަކުން ވައްކަމެއް ނުކުރޭ: އަދުރޭ


Skooluthakuge “hahqu” gai masahkaikuraa prinsipalunnah ministreen biru dhahkaneetha?\nސްކޫލުތަކުގެ “ހައްޤު” ގައި މަސައްކަތްކުރާ ޕްރިންސިޕަލުންނަށް މިނިސްޓްރީން ބިރު ދައްކަނީތަ؟\nއަތޮޅުތެރޭގެ ބޮޑެތި ސްކޫލުތަކުގައި ރަނގަޅު ޕްރިންސިޕަލުން ހަރުނުލައި ވާހަކަ އަކީ މުޅި ރާއްޖޭގައި ދައްކާ ފޫހިވެފައިވާ ވާހަކަ އެކެވެ. ބެލެނިވެރިންނާ ގުޅޭ އަދި ސްކޫލުތަކުގެ މުސްތަޤުބަލް އުޖާލާކުރުމަށް މަސައްކަތް ކުރާ ޕްރިންސިޕަލް ނުވަތަ ޑެޕިއުޓީ ޕްރިންސިޕަލުންނަށް އެޑިއުކޭޝަން މިނިސްޓްރީގެ އިސްވެރިން “ގޯނާކޮށް” ބިރުދައްކާ ވާހަކައަކީވެސް ދޭތެރެ ދޭތެރެއިން އިވޭ ވާހަކަ އެވެ. މިފަހަރު މިއޮތީ މީގެ ވާހަކަ އެކެވެ.\nހދ އަތޮޅު ތައުލީމީ މަރުކަޒަކީ ސްކޫލުގެ ތާރީހްގައި ވެސް ގިނަ އަދަދެއް ކުދިން ތައުލީމް ހާސިލްކޮށްފައިވާ ސްކޫލެކެވެ. ކޮންމެ އަހަރަކު ވެސް އަތޮޅުންވެސް ގިނަ އަދަދެއްގެ ކުދިން އެސްކޫލަށް ވަންނަ ސްކޫލެކެވެ. މާލޭގެ ސްކޫލުތައް ފިޔަވައި ރާއްޖޭގެ ނިސްބަތުން އެންމެ ދަރިވަރުން ގިނަ ޕްރައިމަރީ ސްކޫލެވެ. އެކަމަކު އަބަދުވެސް އިވޭ އަޑަކީ ސްކޫލަށް ރަނގަޅު ޕްރިންސިޕަލެއް ނުލިބޭ ވާހަކަ އެވެ. ބެލެނިވެރިންނާއި މުވައްޒަފުންނާ ގުޅިގެން ސްކޫލު ކުރިއަރުވަން މަސައްކަތް ނުކުރާ ޕްރިންސިޕަލުން ސްކޫލުގައި ގިނަ އަހަރުތަކަކަށް ހަރުލާފައި ހުންނަ ވާހަކަ އެވެ. އެންމެ ފަހުން އާހިރުގައި މިފަދަ ޕްރިންސިޕަލުން ޖެހެނީ ބެލެނިވެރިން ނިކުމެ ބޭރުކުރާށެވެ.\nފަހަކަށް އައިސް ހދ އަތޮޅު ތައުލީމީ މަރުކަޒަށް ލިބުނު ރަނގަޅު އެއް ޕްރިންސިޕަލަކީ ޒިޔާދު ރަޝާދެވެ. ޒިޔާދު ރަޝާދު ފާހަގަކުރެވުނީ ބެލެނިވެރިންނާއި މުވައްޒަފުންނާ ގުޅިގެން ސްކޫލު ކުރިއަރުވަން މަސައްކަތްކުރި ބޭފުޅެއްގެ ގޮތުގަ އެެވެ. ކުޅުދުއްފުށީގެ ސްކޫލުތަކުގެ މެދުގައި އޮންނަ ނުތަނަވަސްކަން ފިލުވާލައި ސްކޫލުތައް ގުޅިގެން މަސައްކަތް ކުރުމަށް ޒިޔާދު ބާރު އަޅުއްވައި އެކަމާ ބެހޭ ގޮތުން ޕޯޑިއަމްތަކުގައި ވާހަކަދެއްކި މަދު ޕްރިންސިޕަލުން ތެރޭގައި ވެސް ޒިޔާދު ފާހަގަކުރެވުނެވެ.\nހދ އަތޮޅު ތައުލީމީ މަރުކަޒުގެ އާ ހޯލް ބިންގާ އެޅިތާ އެތައް ދުވަހެއް އިމާރާތްކުރަން ނުފެށި ލަސްވެފައިވާ މައްސަލައިގައި އެޑިއުކޭޝަން މިނިސްޓްރީން ގެންގުޅުނު ދޯދިޔާ ސިޔާސަތަށް ފާޅުގައި ފާޑުވިދާޅުވެ ޒިޔާދު ވަނީ ވާހަކަ ދައްކަވާފަ އެެވެ. އަދި އޭރުގެ އެޑިއުކޭޝަން މިނިސްޓަރު އަހުމަދު އާސިފް ކުޅުދުއްފުއްޓަށް ވަޑައިގެން އެސްކޫލުގެ މުވައްޒަފުންނާ ބައްދަލުކުރެއްވި ފަހަރެއްގައި ޓީޗަރުންގެ މުސާރައިގައި މިނިސްޓްރީ ގެންގުޅޭ ތަފާތުކުރުން ބޮޑު ސިޔާސަތަށް މިނިސްޓަރު ކުރިމަތީގައި ފާޑުވިދާޅުވެ ޓީޗަރުންގެ ހައްޤުގައި ވާހަކަ ދައްކަވާފަ އެވެ.އަދި އެވާހަކަވަނީ މީޑިއާގެ ސަމާލުކަމަށްވެސް އައިސްފަ އެވެ.\nނަތީޖާއެއް ގޮތުން އޭގެ އަނެއް ދުވަހު ޒިޔާދު ރަޝާދު ކަނޑުމަގުން މާލެ ގެންގޮސް ޑިސިޕްލިނަރީ ކޯޑާ ހިލާފްވެރިވާކަމަށް ބުނެ ފިޔަވަޅު އެޅި އެވެ. ޕްރިންސިޕަލް ޒިޔާދު ރަޝާދަށް ހދ އަތޮޅު ތައުލީމީ މަރުކަޒަށް ހިދުމަތްކުރައްވަން ލިބިލެއްވީ އެންމެ އަހަރެކެވެ.\n700 ވުރެ ބޮޑު އާބާދީއެއް މިއަހަރު އޮތް ހދ އަތޮޅު ތައުލީމީ މަރުކަޒު ހިންގަމުން ގެންދިޔައީ ޕްރިންސިޕަލެއް ނެތި ޑެޕިއުޓީ ޕްރިންސިޕަލް އަހުމަދު އަބުދުﷲ (ރޯޒޭ) އެވެ. އަހުމަދު އަބުދުﷲ އަކީ މަޑުމައިތި ހިތްހެޔޮ ރަށުގެ ގިނަ ބަޔަކު ގަދަކުރާ ތައުލީމީ ބޭފުޅެކެވެ. ރަށުގެ ދަރިއަކަށް ވީތީ އެނާގެ މަސައްކަތައް ވެސް ހުންނެވީ ސްކޫލު ކުރިއެރުވުމުގެ ވިސްނުމެވެ.\nބެލެނިވެރިންގެ އަޑުއައްސަވައިގެން ޓީޗަރުންނާ ގުޅިގެން މަސައްކަތްކުރެއްވީމަ އަހުމަދަށް ވެސް ޖެހުނީ ޒިޔާދަށް ޖެހުނު ހާލެވެ. ގިނަ ބެލެނިވެރިނާ މުވައްޒަފުންގެ ހިޔާލާ އެގޮތަށް ސްކޫލުގެ ބައު ވެފައިވާ ޔުނިފޯމް ޒަމާނީ ގޮތަށް ފަރުމާކޮށް، އެޑިއުކޭޝަންގެ ހުއްދަ ހޯދުމަށް ސްކޫލުން އެދުނީ ފޮނި އުއްމީދުތަކާ އެކު އެެވެ. އެކަމަކު އެޑިއުކޭޝަނުން އެކަމަށް ދެކޮޅު ހަދައި ހުއްދަށް ނުދޭން ފައިވިއްދި އެވެ. ހަމައެކަނި ތައުލީމީ މަރުކަޒުގެ ޔުނީފޯމް އާ ނުކުރެވެންވީ ކީއްވެތޯ ސްކޫލުން މިނިސްޓްރީގައި ސުވާލުކުރެއްވުމުންވެސް ޖަވާބެއް ނުލިބުނެވެ. ކޮންމެ ގޮތެއް ވިޔަސް ސްކޫލުގެ ގިނަ ބަޔަކު ބޭނުންވި ގޮތަށް އާ ޔުނިފޯމް އިފްތިތާހްކޮށް، ޔުނިފޯމް ފެހުމަށް ބެލެނިވެރިންނަށް އެންގި އެގުން މިނިސްޓްރީއަކަށް ހަޖަމެއް ނުވި އެވެ.\nސްކޫލެއްގެ ޔުނިފޯމް ބަދަލު ކުރުމަކީ ހަގީގަތުގައި ކުޑަކަމެއް ނޫނެވެ. ސްކޫލުގެ ޔުނިފޯމަކީ އެއިން އެތައްބައިވަރު ކަމެއް ރަމްޒުކޮށްދޭ އެއްޗެކެވެ. އަދި ދަރިވަރުންގެ އަހުލާގާ ވެސް ގުޅިފައިވާ އެއްޗެކެވެ. ނަމަވެސް ޔުނިފޯމް ހުންނަންޖެހޭ ގައިޑްލައިންތަކަށް ބެލުމަށްފަހު ޒަމާނަށް ފެތޭ، ޔުނިފޯމްއެއް ޑިޒައިން ކުރުމުގެ ޒިންމާ އަމިއްލައަށްނަގައި ޔުނިފޯމް ބަދަލުކުރުމަށް ހުއްދައަށް އެދުމަކީ ތައުރީފު ހައްގު ކަމެކެވެ. މިނިސްޓްރީ އިން އަމިއްލަ އަށް އެފަދަ ކަމެއް ކުރުމަށް ނުކުޅެދިފައި އަދި ކައިރި މުސްތަގުބަލެއްގައި އެފަދަ ކަމެއް ކުރާނެ ހިތްވަރެއް ނެތްއިރު، ސްކޫލަކުން އަމިއްލައަށް އެފަދަ ކަމަށް އިސްނެގުމަކީ މިނިސްޓްރީއަށްވެސް ލިބޭ ލުޔެކެވެ. ނަމަވެސް އެޑިޒައިނާމެދު ހިތްހަމަޖެހޭކަންވެސް ނުވަތަ ނުޖެހޭކަންވެސް ނުބުނުމަކީ ސުވާލު އުފެދޭ ކަމެކެވެ. އަދި އެ ޑިޒައިނާމެދު ހިތްހަމަ ނުޖެހޭނަމަ އިސްލާހު ކުރަންވީ ކަމެއް އެންގުމަކީވެސް މިނިސްޓްރީން ކުރަން ޖެހޭ ކަމެކެވެ.\nއަހުމަދު އަބްދު ﷲ ގެ އަނެއް މައްސަލައަކީ އެސްކޫލުގެ ބައު ހޯލް މާރާމާތްކޮށް އެތަނަށް ދަރިވަރުން ވެއްދުމަށް ދެކޮޅު ހެދުމެވެ. އެތަކެއް އަހަރެއްވެ ބައުވެފައި ހުރި އެ ހޯލެއް މަރާމާތުކޮށްގެން އެތަނަށް ތުއްތު ކުދިންތަކެއް ވެދުމަށް ދެކޮޅު ހެދުމުން މިއަދު އަހުމަދު އެވަނީ މިނިސްޓްރީއަށް ހާޒިރުކޮށްފަ އެެވެ.\nމިއީ ވަރަށް ގިނަ ޕްރިންސިޕަލުންނަށް ދިމާވަމުންދާ މައްސަލަ އެކެވެ. މިއަހަރު ސްކޫލެއްގެ އިނާމު ދިނުމަށް ބޭއްވި ރަސްމިއްޔާތާ ބެހޭ ގޮތުން ނޫހަކުން ކުރި ސުވާލަކަށް ޕްރިންސިޕަލްގެ ހިޔާލު ފާޅުކުރެއްވުމުންވެސް ކުޅުދުއްފުށީ ސްކޫލެއްގެ ޕްރިންސިޕަލަކަށް މިނިސްޓްރީ ގުޅާފަ ވަނީ ބަވާލާފަ އެވެ.\nޕްރިންސިޕަލުންނަކީ އެމީހުންގެ މުޅި ދުވަސް ބެލެނިވެރިންނާއި ޓީޗަރުންނާއި އެތައް ބައިވަރު ދަރިވަރުންނެއްގެ ހައްޤު މަސައްކަތް ކުރައްވާ ބޭފުޅެވެ. މުސާރައަކަށް ނުބަލައި މަސައްކަތް ކުރާ މި ފަދަ ޕްރިންސިޕަލުން ނުވަތަ ޑެޕިއުޓީ ޕްރިންސިލުންނާ މެދު ބިރު ދައްކާ ފިޔަވަޅު އެޅުމަކީ ވަރަށް ފިނޑި ނާތަހްޒީބް އަމަލެވެ. ކަމުނުގޮސްގެން ސްކޫލުތަކުން ބޭރުކޮށްފައިވާ ގިނަ “ކުނި” ޕްރިންސިޕަލުންތަކެއް އެތެރެއިން މިނިސްޓްރީއަށް ދަމައިގަނެ ބާރުގަދަ މަގާމުތައް ދިނުމުންގެ ސަބަބުން އެބޭފުޅުންގެ ހަސަދަ ފިލުވާލުމަށް “ރަނގަޅު” ޕްރިންސިޕަލުންގެ ދުވަސް ދުއްވާލަނީކަމަށް ދާއިރާގެ ތަޖުރިބާ ލިބިފައި ތިބި ބޭފުޅުން ބުނެއެވެ.\nދަރުމައަށް ޚިދުމަތްކުރުން، ފަސޭހައިން ކުރެވިދާނެ ފައިދާ ބޮޑު މަސައްކަތެއް\nނައުޝަމްގެ ތާރީހީ ފޮޓޯ، ކިޔައިދެނީ އަސަރުގަދަ އެތައް ވާހަކަތަކެއް


Deepika Bandubodu? - Vaguthu\nބޮލީވުޑްގެ ބަތަލާ ދިޕިކާ ޕަދުކޯން އާއި ރަންވީރު ސިންގގެ ކައިވެންޏަށް މިހާރު އަހަރެއްވާން ކައިރިވެފައިވާއިރު، ދިޕިކާ ބަނޑުބޮޑުކަމަަކަށް އޭނާގެ ފޭނުން ދަނީ ބުނަމުންނެވެ.\nމިގޮތަށް ވާހަކަދެކެވެން ފަށާފައި ވަނީ، ރަންވީރުގެ އިންޓަގްރާމް އެކައުންޓަށް ލި ސްޓޯރީއަކަށް ދިޕިކާ ކުރި ކޮމެންޓަކާއި ގުޅިގެންނެވެ. ރަންވީރުގެ އިންސްޓަގްރާމްއަށް ލި ފޮޓޯއަކަށް ދިޕިކާ ކުރި ކޮމެންޓްގައި ވަނީ "ހާއި ޑެޑީ"މިހެން ލިޔެފައި ކުއްޖެއްގެ އިމޯޖީއަކާއި އަތްތިލަ ބަޑިއަކާއި ހިތެއް ހިމަނާފައިވެއެވެ. ޖަވާބުގައި ރަންވީރު ވަނީ "ހާއި ބޭބީ"ޖަހާފައެވެ. މިހެން ޖެހުމާއެކު އަރްޖުން ކަޕޫރްވެސް ވަނީ އެއަށް ކޮމެންޓް ކޮށްފައެވެ.\nއަރްޖުންގެ އެ ކޮމެންޓާއެކު ދިޕިކާ އާއި ރަންވީރުގެ ފޭނުންދަނީ ދެމީހުންނަށް މަރުހަބާ ކިޔަމުންނެވެ. އަދި ދީޕިކާ އިނީ ބަލިވެ ކަމަށް ބުނަމުން ދިޔަ ނަމަވެސް އެކަމާ ބެހޭ ގޮތުން އެއްވެސް ވާހަކައެއް ދެ ތަރިންވެސް ދައްކާފައެއް ނުވެއެވެ.\nމީގެ ކުރިންވެސް ދިޕިކާ ބަޑުބޮޑު ކަމަށް ވާހަކަދެެކެވިގެން ދިޔައެވެ.\nމި ދެތަރިން ކައިވެނިކޮށްފައި ވަނީ ނޮވެމްބަރު މަހުގެ 14 ވަނަ ދުވަހުއެވެ. ލޯބީގެ ގޮތުން ގުޅިގެން ހަތަރު ވަރަކަށް އަހަރުވަންދެން އުޅުމަށްފަހު ދެ މީހުންގެ ކައިވެނީގެ ހަފްލާ ވަރަށް ކުލަގަދަކޮށް ބާއްވާފައި ވެއެވެ.\nއޮގަސްޓް 18, 2019 21:08


215 ކިލޯގެ މަސްތުވާތަކެއްޗާއެކު ހައްޔަރުކުރި ދެމީހުންގެ ވަނަވަރު ހާމަކޮށްފި – Feshun.mv\n215 ކިލޯގެ މަސްތުވާތަކެއްޗާއެކު ހައްޔަރުކުރި ދެމީހުންގެ ވަނަވަރު ހާމަކޮށްފި\n19 އޮކްޓޯބަރ 2021 - 12:41\n215 ކިލޯގެ މަސްތުވާތަކެތީގެ މައްސަލައިގައި ހައްޔަރު ކުރި ދެ މީހުންގެ ވަނަވަރު ފުލުހުން ހާމަކޮށްފިއެވެ.\nމި މައްސަލައާ ގުޅިގެން ފުލުހުންގެ ބެލުމުގެ ދަށަށް ގެނެސްފައިވަނީ ރ. މަޑުއްވަރި، ފިނިފަރު، ޢަލީ ޝާކިރު (42އ) އާއި ރ. މަޑުއްވަރި، ފެހިއަލި، ނިމާލް ޢަބްދުލްޙާރިޘް (33އ) އެވެ.\nފުލުހުން ބުނީ، ދިވެހިރާއްޖެއަށް ކަނޑުމަގުން ގިނަ ޢަދަދެއްގެ މަސްތުވާތަކެތި އެތެކުރަން އުޅޭކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން 2021 އޮކްޓޯބަރ 15 ވަނަ ދުވަހު ދިވެހި ފުލުހުންގެ ހިދުމަތުގެ ޑްރަގް އެންފޯސްމަންޓް ޑިޕާޓްމަންޓާއި ޑްރަގް އިންޓެލިޖެންސް ޔުނިޓާއި މެރިން ޕޮލިހާއި ރ. އަތޮޅު ފުލުހުންނާއި ފޮރެސިކް ފުލުހުން ގުޅިގެން ހިންގި އޮަޕަރޭޝަންގައި ފުލުހުންގެ ބެލުމުގެ ދަށަށް ގެނައި ދެ މީހުންގެ ބަންދަށް 15 ދުވަސް ކޯޓުން ދީފި ކަމަށެވެ.\nދިވެހިރާއްޖެއަށް މަސްތުވާތަކެތި އެތެރެކުރުން ހުއްޓުވުމަށް ފުލުހުން ކުރުމުންދާ މަސައްކަތްތަކުގެ ތެރެއިން ހިންގި މި އޮޕަރޭޝަންގައި ރާއްޖޭގެ ބައެއް ފަޅުރަށްރަށާއި ލޯންޗެއް ބަލައި ފާސްކޮށްފައިވެއެވެ. އެގޮތުން، މަސްތުވާތަކެތި ހޯދާފައިވަނީ ރ. އަތޮޅުގެ ފަޅުރަށެއްގައި ފޮރުވާފައި ހުއްޓައެވެ. މި އޮޕަރޭޝަންގައި 215 ކިލޯގެ މަސްތުވާތަކެތި އަތުލައިގަނެފައިވެއެވެ.\nމި މައްސަލަ ފުލުހުން ގެންދަނީ ތަހުގީގު ކުރަމުންނެވެ.\nމި އޮޕަރޭޝަންގެ ތެރެއިން ފަޅުރަށަކުން 100 ކިލޯގެ މަސްތުވާތަކެއްޗާއެކު 10 މީހަކު ހައްޔަރުކުރި އިރު، އޭގެތެރެއިން 8 މީހެއްގެ ބަންދަށް ކޯޓުން ވަނީ ދުވަސް ޖަހައިފައެވެ. އަނެއް ދެމީހުން ކޯޓުން އަމުރުކުރުމުން ދޫކޮށްލި ކަމަށް ފުލުހުން ވަނީ ވިދާޅުވެފައެވެ.\nސާލިމަކީ ގަވާއިދާ ހިލާފަށް ރާއްޖޭގައި އުޅޭ މީހެއް: ފުލުހުން\nގިނަ އަދަދެއްގެ ބަނގުރަލާއެކު3މީހަކު ހައްޔަރުކޮށްފި


Bidheysi masahkaiythereenge hahguthakaai gulhey gina mahsala thah faahaga kurevey: HRCM\nބިދޭސީ މަސައްކަތްތެރީންގެ ހައްގުތަކާ ގުޅޭ ގިނަ މައްސަލަތައް އެބަހުރި: އެޗްއާރުސީއެމް\nގާނޫނުއަސާސީއާ ގާނޫނުތަކުން ބިދޭސީ މަސައްކަތެރީންގެ ހައްގުތައް ކަށަވަރުކޮށްދީފައިވީ ނަމަވެސް ރާއްޖޭގައި ބިދޭސީ މަސައްކަތްތެރިންނާ ގުޅޭ ތަފާތު މައްސަލަތައް ހުރިކަން ފާހަގަ ކުރެވޭ ކަމަށް ހިއުމަން ރައިޓްސް ކޮމިޝަން އޮފް ދަ މޯލްޑިވެސް (އެޗްއާރުސީއެމް) އިން ބުނެފި އެވެ.\nބައިނަލްއަގުވާމީ "މައިގްރަންޓްސް ޑޭ" 2018 އާއި ގުޅިގެން އެޗްއާރްސީއެމުން ނެރުނު ބަޔާނެއްގައި ބުނެފައިވަނީ، ބައިނަލްއަގްވާމީ ފެންވަރުގައި އެ ދުވަސް ފާހަގަ ކުރުމުގެ މަގުސަދަކީ ބިދޭސީ މަސައްކަތްތެރިން މަސައްކަތްކުރަމުންދާ ގައުމުތަކުގެ ތަރައްގީގައި އަދާކުރާ ހިއްސާގެ އަގުވަޒަން ކުރުމާއި، އެފަރާތްތަކަށް ކުރިމަތިވަމުންދާ ގޮންޖެހުންތައް ދެނެގަނެ، އެ ގޮންޖެހުންތައް ހައްލުޗކުރުމުގެ ގޮތުން ބިދޭސީ މަސައްކަތްތެރިންގެ ހައްގުތަކަށް މުޖްތަމައު ހޭލުންތެރިކުރުމާއި، އެފަރާތްތަކުގެ ހައްގުތައް ރައްކާތެރިކުރުމަށް ބާރުއެޅުން ކަމަށެވެ.\nއެ ބަޔާނުގައި ބުނެފައިވަނީ މިއަހަރުގެ ނޮވެމްބަރު މަހުގެ ނިޔަލަށް ބިދޭސީ މަސައްކަތްތެރީންނާ ގުޅޭގޮތުން އެ ކޮމިޝަނަށް ހުށަހެޅިފައިވާ މައްސަލަތަކަށް ބަލާއިރު، ދިރިއުޅުމަށް އެކަށީގެންނުވާ ތަންތާގައި ބިދޭސީ މަސައްކަތްތެރީން ގެންގުޅުމާއި، އެކަށީގެން ނުވާ މާހައުލެއްގައި މަސައްކަތްކުރަން ޖެހުމާއި، މަސައްކަތުގެ މާޙައުލުގައި ތަފާތުކުރުމާއި، ފުރައްސާރަކުރުމާއި، ވަޒީފާގެ މާޙައުލުގައި ބޭނުންވާ ސަލާމަތީ އާލާތްތައް ފޯރުކޮށްދީފައި ނުވުމުގެ މައްސަލަތައް ހިމެނޭ ކަމަށެވެ.\nމަސައްކަތްކުރުވާ ފަރާތްތަކުން އެފަރާތްތަކުގެ ޕާސްޕޯޓު އަތުލުމާއި، ވިސާ ފީ ނުދެއްކުމާއި، މަސައްކަތުގެ އުޖޫރަނުދިނުމުގެ މައްސަލަތައް ހިމެނޭ ކަމަށާއި، އެ ކޮމިޝަނުން ކޮށްފައިވާ މޮނިޓަރިން ޒިޔާރާތްތަކުން ފާހަގަކުރެވިފައިވާ ކަންތައްތަކުގެ ތެރޭގައި އިމިގްރޭޝަން ގާނޫނާ ހިލާފުވެގެން ބަންދުކުރާ ބިދޭސީން ރާއްޖެއިން އެމީހުންގެ ގައުމަށް ފުރުވާލެވެންދެން ބަންދުކޮށްފައި ތިބޭ ތަނުގެ ހާލަތު ދަށްކަމާއި، ބަންދުކޮށްފައި ތިބޭއިރު އެމީހުންގެ ގައުމުގައި ދިރިއުޅޭ އާއިލާގެ ފަރާތްތަކަށް ފޯނުން ގުޅުމުގެ ފުރުސަތު ނޯންނަކަމާއި، ޝަރީއަތުގެ މަރުޙަލާ ނުނިމި ލަސްވަމުންދާ މައްސަލަ ހިމެނޭ ކަމަށްވެސް އެޗްއާރުސީއެމް އިން ވަނީ ބުނެފައެވެ.\nއެޗްއާރުސީއެމުން އިތުރަށް ބުނީ، އެކަންކަން އެހެން ހުރުމާއެކު، ގާނޫނުއަސާސީއާއި ގާނޫނުތަކާއި ގަވާއިދުތަކުގައި ބަޔާންކޮށްފައިވާ ހައްގުތައް ކަށަވަރުކުރުމަށްޓަކައި ގާނުނުތަކާއި ގަވާއިދުތައް ފުރިހަމައަށް ތަންފީޒުކުރަންޖެހޭ ކަމަށެވެ. އަދި ބިދޭސީން ދިރިއުޅޭ ތަންތަނުގެ ހާލަތާއި އިންސާނުންނަށްވީތީ ލިބިދޭންޖެހޭ އަސާސީ ހައްގުތައް ލިބިދިނުން ކަށަވަރުކުރުމަށް ނިޒާމުގެ ތެރެއިން ގެންނަން ޖެހޭ ބަދަލުތައް ގެނައުމާއި މަސައްކަތްކުރުވާ ފަރާތްތައް ޒިންމާދާރުކުރުމުގެ މުހިންމުކަންވެސް ފާހަގަކުރާ ކަމަށެވެ.\nމީގެ އިތުރުން، ބިދޭސީ މަސައްކަތްތެރިންގެ ހައްގުތަކާ މެދު އިހުމާލުވާ ފަރާތްތަކަށް ގާނުނޫގެ ތެރެއިން އަޅަން ޖެހޭ ފިޔަވަޅުއެޅުން ހަލުވިކުރުމަށް ކަމާބެހޭ މުއައްސަސާތަކަށް އިލްތިމާސްކުރާ ކަމަށާއި، ހަމައެއާއެކު، މުޖްތަމަޢުން ބިދޭސީ މަސައްކަތްތެރިންނާމެދު ދެކޭ ނޭދެވޭގޮތް ބަދަލުކުރުމާއި، ތަފާތުނުކުރުމާއި، އެމީހުންނަށް އިހްތިރާމްކުރުމަކީ ބިދޭސީ މަސައްކަތްތެރިންގެ ހައްގުތައް ރައްކާތެރިކުރެވިފައިވާ މުޖްތަމައުއެއް ބިނާކުރުމަށް މުހިންމު ކަމެއްކަމަށްވެސް އެޗްއާރުސީއެމްއިން ވަނީ ބުނެފަ އެވެ.


Aharu nuvaa 381 kuhjakah midhiya mahu COVID jehunu – Iru\nއަހަރު ނުވާ 381 ކުއްޖަކަށް މިދިޔަ މަހު ކޮވިޑް ޖެހުނު\nމި ފޮޓޯ ޙަބަރާއި ގުޅުމެއްނެތް\nމިދިޔަ މަހު އަހަރު ނުވާ 381 ކުއްޖަކަށް ކޮވިޑް-19 ޖެހުނު ކަމަށް ހެލްތް ޕްްރޮޓެކްޝަން އެޖެންސީ (އެޗްޕީއޭ) އިން ބުނެފި އެވެ.\nކޮވިޑް-19 އިގެ ބަލިމަޑުކަމުގައި ދިވެހިން 14 މަސް ދުވަސް ހޭދަ ކޮށްފައިވާއިރު އިއްޔެ ނިމިގެން ދިޔަ މި އަހަރުގެ މޭ މަހަކީ މި ބަލިމަޑުކަމުގެ އެންމެ ނުރައްކާތެރި މަހެވެ. މަދު ދުވަހެއްގައި ނޫނީ ކޮންމެ ދުވަހަކު ޕޮޒިޓިވްވާ މީހުންގެ ނިސްބަތް ހުރީ ހާހުން މަތީގަ އެވެ.\nއެޗްޕީއޭއިން ބުނީ މެއި މަހު 381 ކުއްޖަކަށް ކޮވިޑް ޖެހިފައިވާ ކަަމަށާ ކޮވިޑުން އެ ކުދިން ރައްކާތެރިވުމަށް ހާއްސަ ސަމާލު ކަމެއް ދިނުމަށް ބެލެނިވެރިންނަށް އިލްތިމާސް ކުރާ ކަމަށެވެ.\nމިދިއަ އޭޕްރީލް މަހާއި ހަމައަށް ކޮވިޑްގައި ހޭދަވި 13 މަސް ދުވަހުގެ ތެރޭގައި ރާއްޖެއިން މަރުވީ 73 މީހެކެވެ. ނަމަވެސް މޭ މަސް ނިމުނުއިރު ކޮވިޑް މަރުގެ ނަންބަރު ވަނީ 161 އަށް އަރާފަ އެވެ. އޭގެ މާނައަކީ މޭ މަހު އެކަނި ވެސް 88 މީހަކު އެ ބަލީގައި މަރުވެފައި ވެ އެވެ.\nއޭޕްރީލް މަސް ނިމުމުނުއިރު ރާއްޖެއިން ކޮވިޑަށް ޕޮޒިޓިވްވި ޖުމްލަ މީހުންގެ އަދަދަކީ 29،835 އެވެ. ނަމަވެސް 31 ދުވަހަށް ފަހު މެއި މަސް ނިމުމުއިރު އެ ނަންބަރު ވަނީ ދެ ގުނަ ވެފަ އެވެ. އިއްޔެގެ ނިޔަލަށް ރާއްޖެއިން ކޮވިޑް ޖެހުނު މީހުންގެ އަދަދު ވަނީ 64،396 އަށް އަރާފައެވެ.


Raajje anna hanguraamaverin bandhu kuran vaguthee marukazu thah hadhanee | Mihaaru\nސީރިއާ އަށް ހަނގުރާމަ އަށް ދިޔަ ދިވެހިންތަކެއް. ރާއްޖެ އަންނަ މީހުން ބަންދު ކުރަން ޓެރަރިޒަމް ބިލްގައި ވަނީ ހިމަނާފައި---\nރާއްޖެ އަންނަ ހަނގުރާމަވެރިން ބަންދުކުރަން ވަގުތީ މަރުކަޒުތައް ހަދަނީ\n12 ސެޕްޓެމްބަރ 2019 - 12:14 23 comments\nއެކި ގައުމުތަކުގައި ހިނގާ ހަނގުރާމަތަކުގައި ބައިވެރިވުމަށް ފަހު، އެނބުރި ރާއްޖެ އަންނަ ހަނގުރާމަވެރިން ބަންދުކޮށްފައި ބޭތިއްބުމަށް ވަގުތީ މަރުކަޒުތައް ހެދުމަށް ލާޒިމްވާ ގޮތަށް ޓެރަރިޒަމް މަނާކުރުމުގެ ގާނޫނަށް އިސްލާހު ގެނައުމުގެ ބިލްގައި ހިމަނައިފި އެވެ.\nސަރުކާރުން ރައްޔިތުންގެ މަޖިލިހަށް ހުށަހެޅި ބިލްގައި ބުނެފައި ވަނީ ބޭރުގައި ހިނގާ ހަނގުރާމައެއްގައި ބައިވެރިވުމަށް ފަހު، ރާއްޖެއަށް އަންނަ ހަނގުރާމަވެރިންނާއި އެފަދަ ސަރަހައްދަކުން އަންނަ އެމީހުންގެ އާއިލާގެ މެންބަރުންނަކީ ހަނގުރާމަވެރިން ކަމުގައި ބެލެވޭނެ ކަމަށެވެ. އެކަމަކު، އެމީހުންނާ އެކީ އަންނަ ކުޑަކުދިންނަކީ ހަނގުރާމަވެރިން ކަމަށް ބަލައިގަނެގެން ނުވާނެ ކަމަށް ބިލްގައިވެ އެވެ.\nބިލްގައިވާ ގޮތުން އެ މީހުން ވަގުތީ މަރުކަޒުގައި ބައިތިއްބަނީ ޓެރަރިޒަމްގެ އަމަލުތައް ކުރުމުގައި އެއްވެސް މިންވަރަކަށް ބައިވެރިވެފައިވާ ބައެއްތޯ ބެލުމަށާއި އެފަދަ އަމަލުތައް ކުރުމުގައި ސީދާ ބައިވެރި ނުވިޔަސް އެފަދަ އަމަލުތަކަށް ހުށަހެޅުމުގެ ފުރުސަތު އޮތް ބައެއްތޯ ބެލުމަށެވެ.\nއެ މީހުން މަރުކަޒުގައި ތިބޭ އިރު، އެއީ ޓެރަރިޒަމްގެ އަމަލުތައް ކުރުމަށް ތަމްރީން ލިބިފައިވާ ބައެއްތޯ އާއި އެފަދަ އަމަލުތައް ކުރުމުގައި ސީދާ ބައިވެރިނުވިޔަސް، އެފަދަ އަމަލުތަކަށް ހުށަހެޅުމުގެ ފުރުސަތު އޮތްތޯ ބަލަން ވާނެ ކަމަށް ބިލްގައިވެ އެވެ. ބިލްގައި ބުނީ ހަނގުރާމަ އަށް ގޮސް ރާއްޖެ އަންނަ މީހުން ހައްޔަރު ކުރަނީ މުޖުތަމައު އަށް އަނބުރާ ރުޖޫއަވުމުގެ ކުރިން އަޅަން ޖެހޭ ފިޔަވަޅުތައް އެޅުމަށެވެ.\nމާލޭގައި ބޭއްވި އެއްވުމެއް ރޫޅާލަން ފުލުހުން ހަރަކާތްތެރި ވަނީ.---ފޮޓޯ: ނިޝާން އަލީ/މިހާރު\nއެމީހުން ވަގުތީ މަރުކަޒުގައި ބައިތިއްބަން ވާނީ ރިސްކް އެސެސްމަންޓް ހަދައި، ގޮތެއް ކަނޑައެޅެން ދެން ކަމަށް ވެސް ބިލްގައިވެ އެވެ. އޭގައިވާ ގޮތުން ބިލަށް އަމަލު ކުރަން ފަށާތާ 60 ދުވަހުގެ ތެރޭގައި ބަންދު ކުރުމުގެ ވަގުތީ މަރުކަޒުތައް ހޯމް މިނިސްޓްރީން ގާއިމު ކުރަން ވާނެ އެވެ.\nޓެރަރިޒަމްގެ އަމަލުތައް ހިންގި ކަމަށް ތުހުމަތު ކުރެވޭ ބޮޑެތި މީހުން ބަންދުކުރާ މަރުކަޒާއި ޓެރަރިޒަމްގެ ޢަމަލުތައް ހިންގުމުގައި ބައިވެރިވި ކަމަށް ތުހުމަތުކުރެވޭ، ކުޑަކުދިން ބަންދުކުރާ މަރުކަޒެއް ހަދަން ބިލްގައިވެ އެވެ. ޓެރަރިޒަމްގެ އަމަލުތައް ހިންގި ކަމަށް ތުހުމަތުކުރެވޭ މީހުންގެ އާއިލާގެ މެންބަރުންގެ ތެރެއިން ކުށުގެ ޝިކާރައަކަށްވެފައިވާ ކަމަށް ބެލެވޭ އަންހެނުންނާއި ކުޑަކުދިން ބައިތިއްބަން ވެސް ވަކި މަރުކަޒެއް ބާއްވަން ވާނެ ކަމަށް ބިލްގައިވެ އެވެ.\nއެފަދަ މަރުކަޒެއްގައި، އެހެން ކުށް ކުށުގެ ތުހުމަތުގައި ބަންދުކުރެވޭ މީހުން ބަންދުގައި ބައިތިއްބައިގެން ނުވާނެ ކަމަށް ވެސް ބިލްގައި ބުނެފައިވެ އެވެ.\nބިލްގައި ބުނީ ބިލްގެ ދަށުން މީހެއް ބަންދުކޮށްފައި ވަނީ ކޯޓު އަމުރެއްގެ ދަށުން ކަމަށްވާ ނަމަ، އެފަދައިން ބަންދުކުރެވޭ މީހަކު، ގިނަވެގެން 30 ދުވަހުގެ މުއްދަތަކަށް މަރުކަޒުގައި ބެހެއްޓިދާނެ ކަމަށެވެ.\nބަންދުކުރެވޭ މީހަކު ބަންދުކޮށްފައި ވަނީ، ކޯޓު އަމުރެއްގެ ދަށުން ކަމުގައިނުވާ ނަމަ، މީހެއްގެ ބަންދާ މެދު ގޮތެއް ކަނޑައެޅުމަށް އޭނާ ބަންދުކުރާތާ 48 ގަޑިއިރުގެ ތެރޭގައި ފަނޑިޔާރެއްގެ ކުރިމައްޗަށް ހާޒިރުކޮށް، އެ މީހެއްގެ ބަންދާމެދު ގޮތެއް ނިންމަން ވާނެ ކަމަށް ވެސް ބިލްގައިވެ އެވެ.\nހަނގުރާމަވެރިން ކަމަށް ބިލިްގައި ބުނެފައި ވަނީ ހަނގުރާމަ އަށް ރާއްޖެ ދޫކޮށްދާ މީހުންނާއި ބޭރު ގައުމެއްގައި ޓެރަރިސްޓް ޖަމާއަތަކުން ނުވަތަ އެފަދަ ޖަމާއަތަކަށް ނިސްބަތްނުވާ ޓެރަރިސްޓުން ހިންގާ ހަނގުރާމައެއްގައި ބައިވެރިވާ މީހުންނާއި ޓެރަރިޒަމްގެ އަމަލުތައް ހިންގަން ރޭވުމަށް، ނުވަތަ ތައްޔާރުވުމަށް، ނުވަތަ އެފަދަ އަމަލު ހިންގުމުގައި ބައިވެރިވުމަށް ނުވަތަ އެހީތެރިވުމާއި ހަނގުރާމަ ކުރުން ހިމެނޭ ގޮތަށް ޓެރަރިޒަމްގެ އަމަލުތައް ހިންގުމަށް ތަމްރީނު ފޯރުކޮށްދިނުމަށް ނުވަތަ ލިބިގަންނަ މީހުންނަށެވެ.\nޓެރަރިޒަމްގެ އަމަލުތައް ހިންގާ ފަރާތްތައް ނުވަތަ އެފަދަ އަމަލުތަކަށް ހުށަހެޅިދާނެ މީހުން، އެފަދަ އަމަލުތަކުން ދުރުކޮށް، މުޖުތަމައުއަށް އަނބުރާ ރުޖޫއަވުމަށްޓަ ހޯމް މިނިސްޓްރީން ރިހެބިލިޓޭޝަން ޕްރޮގްރާމްތައް ހިންގަން ވާނެ ކަމަށް ވެސް ބިލްގައި ވަނީ ބުނެފަ އެވެ.\nއިތުރު ލިޔުންތައް ޓެރަރިޒަމް ރައްޔިތުންގެ މަޖިލިސް ޖިހާދު ޓެރަރިޒަމާ ދެކޮޅު ހަނގުރާމާ ހައްދުފަހަނައެޅުން


Anushka vihaifi, edhenee dhareege photo nunagan - Hama.mv\n13 ޖެނުއަރީ 2021 | 15:49\nއަނުޝްކާ އާއި އޭނާގެ ފިރިމީހާ ވިރާތު\nބުދަ , 13 ޖެނުއަރީ 2021 | 15:49\nއިންޑިއާގެ މަޝްހޫރު ކްރިކެޓު ކުޅުންތެރިޔާ ވިރާތު ކޯލީގެ ދަރިއަކަށް ބަލިވެ އިނދެ ބޮލީވުޑް ބަތަލާ އަނުޝްކާ ޝަރުމާ ވިހެއުމާއިއެކު ދަރީގެ ފޮޓޯ ނުނެގުމަށް ޕަޕަރާޒީގެ ފަރާތުން އެ ދެމަފިރިން އެދެފި އެވެ.\nއަނުޝްކާ ވިހެއީ މިދިޔަ ހޯމަ ދުވަހު އެވެ. ބޮލީވުޑް ތަރިންގެ ދިރިއުޅުމުގެ ކަންކަމަށް ފާރަލައި ފޮޓޯ ނަގަން އިންޑިއާގައި ޕަޕަރާޒީން ހަރަކާތްތެރިވެ އެވެ. އަނުޝްކާ އާއި ވިރާތަކީ އިންޑިއާގެ ޖޯޑުންގެ ތެރެއިން މީޑިއާގެ އެންމެ ބޮޑު ސަމާލުކަމެއް ހުއްޓިފައިވާ އެއް ޖޯޑެވެ. އެހެންކަމުން ޕަޕަރާޒީން މިހާރު ތިބީ މި ދެ ތަރިންގެ ދަރީގެ ފޮޓޯއެއް މީޑިއާ މެދުވެރިކޮށް ގެނަސްދިނުމަށް ފާރަލާށެވެ.\nމުމްބާއީގެ ހޮސްޕިޓަލެއްގައި އަނުޝްކާ ވިހެއީ އަންހެން ކުއްޖެކެވެ. އަނުޝްކާ ވިހެއުމާއިއެކު ވިރާތު މީޑިއާއަށް ދިން އިންޓަވިއުއެއްގައި ބުނީ އާންމުންނާއި މީޑިއާތަކުން އަދި ސޯޝަލް މީޑިއާގައިވެސް އެ ދެ ތަރިންނަށް ލިބެމުންދާ ސަޕޯޓަށް ޝުކުރު އަދާކުރާ ކަމަށެވެ. އެހެންނަމަވެސް ހުރިހާ އެންމެންގެ ފަރާތުން އަދި ހާއްސަކޮށް ޕަޕަރާޒީގެ ފަރާތުން އެންމެ ބޮޑަށް އެދޭ ކަމަކީ ދަރީގެ ފޮޓޯ ނުނެގުމަށް ކަމަށް ވިރާތު ބުންޏެވެ.\nއޭނާ ބުނި ގޮތުގައި ދަރިފުޅު އެހާ ކުޑައިރު ނަގާ ފޮޓޯތައް ސޯޝަލް މީޑިއާގެ އެކި ވަސީލަތްތައް މެދުވެރިކޮށް ވައިރަލް ކުރުވަން އަދި ބޭނުމެއް ނޫނެވެ. ބައެއް މީޑިއާ ރިޕޯޓުތައް ބުނާ ގޮތުން އަނުޝްކާ އާއި ވިރާތު އެމީހުންގެ ދަރިފުޅު އާންމުންނަށް ދައްކާނީ ހާއްސަ މެގަޒިންއެއް މެދުވެރިކޮށެވެ. އެހެންނަމަވެސް މި މައުލޫމާތު ކަށަވަރެއް ނޫނެވެ.\nވިރާތަކީ އިންޑިއާގައި އެންމެ ބޮޑު ފޭން ބޭސްއެއް އޮންނަ އެއް ޕަބްލިކް ފިގާ އެވެ. އަނުޝްކާއާއި އޭނާ ކައިވެނި ކުރުމާއެކު ދެތަރިންގެ ފޭން ބޭސްވެސް ވަނީ ބޮޑު ތަނުން އިތުރުވެފަ އެވެ.\nބޮލީވުޑް އަނުޝްކާ ޝަރްމާ ވިރާތް ކޯލީ މުނިފޫހިފިލުވުން